" Smart City" akah Hulhumale hadhan, UNDP in zuvaanunnah furusathu dhenee | Mihaaru\n"ސުމާޓް ސިޓީއަކަށް" ހުޅުމާލެ ހަދަން، ޔޫއެންޑީޕީން ޒުވާނުންނަށް ފުރުސަތު ދެނީ\n30 ސެޕްޓެމްބަރ 2018 - 14:41\n"ސުމާޓް ސިޓީއަކަށް" ހުޅުމާލެ ހަދަން ޒުވާނުންގެ އުފެއްދުންތެރި ހިޔާލު ހޯދުމުގެ ގޮތުން، ޔޫއެންޑީޕީން ކުރިއަށް ގެންދާ ހާއްސަ ޕްރޮގްރާމެއްގައި ދިވެހި ޒުވާނުން ބައިވެރިވުމުގެ ފުރުސަތު މާދަމާ ހުޅުވާލަން ނިންމައިފި އެވެ.\nޔޫއެންޑީޕީ އާއި އޫރީދޫ އަދި އެޗްޑީސީ ގުޅިގެން ކުރިއަށް ގެންދާ "އާބަން އިނޮވޭޝަން ޕްރޮގްރާމް"ގައި ބައިވެރިވެވޭނީ 18 އަހަރާއި 34 އަހަރާ ދެމެދުގެ ޒުވާނުންނަށެވެ.\nމި ޕްރޮގްރާމް ކުރިއަށް ގެންދަނީ ބޯހިޔާވެހިކަމުގެ މައްސަލަ އާއި ކުނި މަދުކުރުމާއި ނައްތާލުން އަދި އާންމު ދަތުރުފަތުރުގައި ދިމާވާ މައްސަލަތަކަށް އަމާޒުކޮށްގެންނެވެ. މި ތިން ދާއިރާ އިން ކުރެވޭނެ ކަންކަން ހޯދައިރޭވުމުގެ އިތުރުން އެކަން ކުރާނެ ޕްލޭން ވެސް ތައްޔާރުކުރަން ޖެހެ އެވެ.\nމި ޕްރޮގްރާމްގައި އެކަކު އެކަނި ވެސް ނުވަތަ ތިން މީހުންނާއި ފަސް މީހުން ހިމެނޭ ޓީމުތަކަށް ވެސް ބައިވެރިވެވޭނެ އެވެ.\nރަޖިސްޓްރީވާން ފުރުސަތު ދީފައި ވަނީ މާދަމާ އިން ފެށިގެން އޮކްޓޯބަރު 15 އާ ހަމައަށެވެ. ބައިވެރިވާ މީހުން/ޓީމުތަކުގެ ތެރެއިން 40 ހޮވުމަށް ފަހު އެ މީހުންނަށް ހާއްސަ ވޯކްޝޮޕެއް އޮކްޓޯބަަރު 17 އިން 23 ކުރިއަށް ގެންދާނެ އެވެ. މި ވޯކްޝޮޕްގައި އެމްޓީސީސީ އާއި ވެމްކޯ އާއި އެޗުޑީސީގެ އިތުރުން ސައުތު ކޮރެޔާގެ ވެރިރަށް ސޯލްގެ މެޓްރޮޕޮލިޓަން ގަވާމެންޓުން، ބައިވެރިންނަށް މައުލޫމާތު ދޭނެ އެވެ.\nމި ވޯކްޝޮޕްގައި ލިބޭ މައުލޫމާތާއި ބައިވެރިން އެކުލަވާލާ ޕްލޭންތައް ހިމެނޭ ޗެލެން މަރުހަލާ އޮންނާނީ 25 އިން 27 އަށެވެ.\nއާބަން އިނޮވޭޝަން ޕްރޮގްރާމްގެ ޕްރޮޖެކްޓް އޮފިސަރު އައިމިނަތު ޝާލިނީ ވިދާޅުވީ މި ޕްރޮގްރާމް ރާވާފައިވަނީ ވީހާ ވެސް ގިނަ މީހުންނަށް ބައިވެރިވެވޭ ގޮތަށް ކަމަށެވެ.\n"އަޅުގަނޑުމެން މި ޕްރޮގްރާމުގައި ބައިވެރިވެވޭ އުމުރުފުޅާ ވަރަށް ފުޅާކޮށް ބައިންދާފައި ވާނީ. ޗެލެންޖް ފޭސްއަށް އެންމެ ގިނައިން 40 މީހުން އެކޮމޮޑޭޓް ކުރެވޭ ގޮތަށް ރާވައިފައި އިންނާނީ. އެ މީހުން ހޮވާނީ ކަނޑައެޅިފައިވާ ޝަރުތުތަކަށް ބަލައިގެން،" ޝާލިނީ ވިދާޅުވި އެވެ.\nޗެލެންޖް މަރުހަލާގައި ބައިވެރިން، ތިން ދާއިރާ އިން ހުށަހަޅާ ހައްލުތަކަށް އިންސާފުކޮށް، އެންމެ ރަނގަޅު ޕްލޭނެއް ހޮވާނެ އެވެ. ހަ މަސް ދުވަހުގެ ތެރޭގައި އެ ޕްލޭން ފުރިހަމަކުރަން ފައިސާގެ އެހީއެއް ވެސް ދެ އެވެ.\nޝާލިނީ ވިދާޅުވީ މި ޕްރޮގްރާމުގައި ބައިވެރިވާ ފަރާތްތަކަށް ތަޖުރިބާކާރުންގެ އެހީތެރިކަން ލިބޭނެ ކަމަށެވެ.\n"ބައިވެރިވާ ފަރާތްތަކާ އެކު މެންޓާސް މަސައްކަތް ކުރާނެ އެ މީހުންގެ ހިޔާލުތައް ފުރިހަމަކުރަން،" އޭނާ ވިދާޅުވި އެވެ.\nމިއީ ސްމާޓް ސިޓީ ޕްރޮޖެކްޓްގެ ދަށުން ހުޅުމާލެ އަށް އަމާޒުކޮށް އާބަން އިނޮވޭޝަން ޕްރޮގްރާމް ހިންގާ ފުރަތަމަ ފަހަރެވެ.\nއިތުރު ލިޔުންތައް ހުޅުމާލެ ޔޫއެންޑީޕީ އެމްޓީސީސީ އެޗްޑީސީ އުރީދޫ ވެމްކޯ\n"އާބަން އިނޮވޭޝަން ޗެލެންޖު"ން އިތުރު އިނާމު ދީފި\n"އާބަން އިނޮވޭޝަން"ގެ 1 ވަނައަށް 120،000ރ.\nސައިން-ޓެކް ކިޑްސް ފެސްޓިވަލް ފަށައިފި


Nukiyahchey, Avaguraan govidhaane!\nނުކިޔައްޗޭ، އަވަގުރާނަ ގޮވިދާނެ!\nމީހުން އަވަގުރާނަ ގޮވަނީ ކީއްވެ ހެއްޔެވެ؟ އެކަމުން ހިތްހަމަ ޖެހުމެއް ލިބެނީ ހެއްޔެވެ؟ ވާހަކައެއް ދައްކާއިރު އަހަރެމެން ބޭނުންކުރާ ބަސްތައް ބިނާވަނީ ކޮން ކަންތައްތަކެއްގެ މައްޗަށް ހެއްޔެވެ؟ އަވަގުރާނަޔާ އަވަގުރާނައިގެ ވާހަކައިން ހިތްނުތަނަވަސްކަން ގެނުވާނަމަ، އިތުރަށް ކުރިއަށް ނުގެންގޮސް، މި ލިޔުން ކިޔުން ހުއްޓައިލުން ބުއްދިވެރި ކަމަށް ފެނެއެވެ.\nއަވަގުރާނައިގެ ގޮތުގައި ބޭނުންކުރާ ބަސްތަކުން މައިގަނޑުގޮތެއްގައި އިޝާރާތް ކުރަނީ ޖިންސީ ހަރަކާތް ތަކަށާއި، ޖިންސީ ގުނަވަން ތަކަށާއި، ޖަނަވާރުންނަށާއި (ބަކަރި، ހިޔަޅު، ކުއްތާ)، ހުތުރުކަންބޮޑު ނަޖިސް (ޝިޓް ފަދަ) ތަކެއްޗަށެވެ. އަވަގުރާނައިގެ ތެރޭގައި ރައްޓެހިންގެ މެދުގައި ބޭނުންކުރާ ދެރަވަރުގެ ބަލިކަށި ނުބައިއެއްޗެހިން ފެށިގެންގޮސް، ކަންފަތްމަތީ އަތްނާޅައި ކެތް ނުކުރެވޭ ވަރުގެ ލަފްޒު ތަކާއި ޖުމްލަތައް ހިމެނެއެވެ.\nއެމެރިކާގެ އެސޯސިއޭޝަން އޮފް ސައިކޮލޮޖިކަލް ސައިންސުން ވަނީ އަވަގުރާނައާ ބެހޭގޮތުން އުފެދޭ ސުވާލުތަކަށް ސައިންޓިފިކް ޖަވާބުތަކެއް ހޯދޭތޯ މަސައްކަތް ކޮއްފައެވެ. މި އެސޯސިއޭޝަންގެ ފަރާތުން އަވަގުރާނައާ ބެހޭގޮތުން ނެރުނު އާޓިކަލް ލިޔުނު ފަރާތް ކަމަށްވާ ސައިކޮލޮޖީ ޕްރޮފެސަރު ޓިމޮތީ ޖޭ އަވަގުރާނަ ގޮވުން ސިފަ ކުރަނީ ކާރެއްގެ ބަރުގޮނު އެޅުން ފަދަ ކަމެއްގެގޮތުގައެވެ. އެއީ އަވަގުރާނަ ގޮވާ މީހާ އެ ރައްދުވާ މީހާގެ ކިބައިން އުންމީދު ކުރަނީ ދާދި އެއްކަހަލަ ކަންތައްތަކެއް ކަމަށް ވާތީއެވެ. އޭގެ ތެރޭގައި ކުއްލިއަކަށް ސަމާލުކަމަށް ގެނައުމާއި، ބޭރު ކުރާ ހިތް ނުތަނަވަސްކަން ހިމެނެއެވެ.\nވާހަކަ ދައްކާއިރު އަހަރެމެން ބެނުންކުރާ ބަސްތައް އެންމެބޮޑަށް ބިނާވަނީ މުހާތަބު ކުރެވޭ މީހާއަށާއި ވަށައިގެންވާ މާހައުލަށެވެ. މާހައުލާއި ނުގުޅޭ ވާހަކައެއް ދައްކާ ނަމަ އަދި އެ ވަހަކައެއްގައި ލަދުވެތި ބަސްތަކެއް ހިމެނޭނަމަ، ވަށައިގެން ތިބޭ މީހުންނަށް އޮޅުވާލުމަށް "ކޯޑު" ބޭނުން ކުރަނީ އެހެންވެއެވެ.\n"މަސްބާނަން" ދާ ކޮންމެ މީހަކު އެ ދަނީ ކަނޑުމައްޗަކަށް ނޫނެވެ. ނުވަތަ ތޮށިގަނޑު މައްޗަކަށް ވެސް ނޫނެވެ. އިގިރޭސި ބަހުގައި އޮންނަ އަވަގުރާނައިގެ ރަސްގެފާނުގެ ދަރަޖަ "އެފް ވޯޑަށް" ލިބޭނެއެވެ. އެކަމަކު އެ ލަފްޒު އާންމުކޮށް ބޭނުންކުރާ މީހާވެސް، އޭނާ އެ ލަފްޒު ބޭނުންކުރާ ހާލަތްތަކުގެ ތެރޭން ހާލަތެއް އަޔަސް، އޭނާޔާ އެކު އެވަގުތު ތިބި މީހުންނަށް ކުރާ ގަދަރެއްގެ ސަބަބުން "ޑޭމް އިޓް" އަކުން ފުއްދާލަފާނެއެވެ.\nމީހުން އަވަގުރާނަ ގޮވާ ބައިވަރު ސަބަބު ހުރެއެވެ. މުހާތަބު ކުރެވޭ މީހާގެ ކިބައިން ވަކި ކަހަލަ އިޖާބައެއް އަވަސްގޮތަކަށް ހޯދުމަކީ އޭގެތެރެއިން އެއް ބޭނުމެވެ. ދައްކަމުންދާ ވަހަކައިގެ ތެރެއަށް ރުޅިވެރިކަމާ ހައިރާންކަމުގެ މިންވެރެއް އިތުރު ކޮއްލުމަށް ވެސް ބައެއް މީހުން ހުތުރު ބަސްތައް ބެނުން ކުރެއެވެ. އަދި މީހުންނަށް ވަނަން ކިޔުމަށާއި، ބަދު ދުއާ ކުރުމަށް ވެސް އަވަގުރާނައިގެ ޑިކްޝަނަރީ ހުޅުވާލާ މީހުން މަދެއްނޫނެވެ. އަނގަބަހުން ކުރާ ގޯނާ ނުވަތަ ވާބަލް އެބިއުސް އާއި ފިތުނަވެރި ރުޅިވެރި ވާހަކަތަކަށް ލިބިފައިވާ އެންމެ އާންމު އެއް ސިފައަކީ އެފަދަ ވާހަކަތަކުގައި އަވަގުރާނަ ގިނަވުމެވެ.\nއަވަގުރާނައިން ބައެއް ހާލަތްތަކުގައި ސިއްހަތަށް ފައިދާ ކޮއްފާނެކަމަށް ބުނެފިނަމަ ގަބޫލުކުރާނަން ހެއްޔެވެ؟ އަވަގުރާނައިން މިހާގެ ޕްރެޝަރަށް ލުއިކަން ލިއްބައިދެއެވެ. މިބުނީ ލޭގެ ޕްރެޝަރު މަތީގައި ހުންނަ މީހަކު ޑޮކްޓަރަކަށް ނުދައްކައި، އެމިނެމްގެ އަލްބަމެއް އަޑުއަހާލައިގެން އެކަން ހައްލުކުރެވިދާނެ ވާހަކައެއް ނޫނެވެ. އެކަމަކު އަހަރެމެން ބޭރުނުކޮށް ހިތުގައި ބަހައްޓާފައި ހުންނަ ހިތްނުތަނަވަސްކަމާއި ރުޅިގަނޑު ފުރި އުތުރި އެރުމަށްވުރެ، އެހާ އަޑުއަހާލަން ފަސޭހަ ނޫން ބަސްތަކަކުން ނަމަވެސް އެ އުދާސްތައް ބޭރުކޮއްލުމުގެ ފައިދާ ސިއްހީގޮތުން މާ ބޮޑެވެ.\nއަންނަ ރުޅީގައި އަތް އިސްކުރާ ނުވަތަ އަތް އިސްކުރެވޭ މީހުންވެސް، އަވަގުރާނައިގެ ތޫނު ހަންޖަރެއް ހިޔާރުކޮށް މީހަކު ކޮށާ ކުދިކޮއްލުންވެސް މާރަނގަޅެއްނޫން ހެއްޔެވެ؟ ދިރާސާއަކުން ދައްކިގޮތުގައި ހަށިގަނޑަށް އިހުސާސްކުރެވޭ ތަދަށް އަވަގުރާނައިން ލުއިކަން ގެނެސްދެއެވެ. މި ދިރާސާގައި ގަނޑުފެން ބާލިދީއަކަށް އަތްލައިގެން ތިބުމަށް ކޮލެޖެއްގެ ދަރިވަރުންތަކަކަށް ޖެއްސިއެވެ. މިގޮތަށް ބޭތިއްބުމަށްފަހު ބައެއްކުދިންނަށް އަވަގުރާނަ ގޮވަން ޖެއްސިއިރު އަނެއްބައި ކުދިންނަށް އާދައިގެ ބަހުރުވައިން އެއްޗެއް ކިޔާލަކިޔާލާ ތިބެން ޖެއްސިއެވެ. އަވަގުރާނަ ކިޔުމުގެ ފުރުސަތު ލިބުނު ކުދިން ދެންތިބިކުދީންނަށްވުރެ ގިނައިރު ބާލިދީގައި އަތް ބޭއްވައިގެން ތިއްބެވެ.\nއެންމެ ގިނައިން އަވަގުރާނަ ގޮވަނީ ކޮންބައެއް ހެއްޔެވެ؟ ތައުލީމީ ފެންވަރު ދަށް މީހުން، އިލްމީ މީހުންނަށްވުރެ ގިނައިން އަވަގުރާނަ ގޮވާނެ ހެއްޔެވެ؟ ނޫނެކެވެ. މިކަމަށް ބާރުލިބިދޭ އެއްވެސް ދިރާސާއެއް ނެތެވެ. އެކަމަކު އަވަގުރާނަ ގޮވުން ބޮޑަށް ގުޅިފައިވަނީ މީހާގެ މިޒާޖާއެވެ.\nއެކްސްޓްރޮވާޓުން އިންޓްރޮވާރޓުންނަށް ވުރެ ގިނައިން އަވަގުރާނަ ގޮވައެވެ. މީހުންގެ މައްޗަށް ބާރު ފޯރުވަން ބޭނުންވާ އަނިޔާވެރި މީހުންގެ އަނގަ، ސުލްހަވެރި މަޑުމައިތިރި މީހުންނަށްވުރެ ހަޑިއެވެ. ޕްރޮފެސަރު ޓިމޮތީ ޖޭ ބުނާގޮތުން އެވްރެޖްގޮތެއްގައި މީހެއްގެ ވާހަކައިގައި 0.3 ޕަސެންޓާާއި 0.7 ޕަސެންޓާއި ދެމެދު އަވަގުރާނަ ކިޔައެވެ. ޔަގީނުންވެސް އަހަރެމެންގެ ތެރޭގައި މި މިންގަޑަށްވުރެ މާ މަތީގައި އުޅޭ މީހުން މަދެއް ނުވާނެއެވެ.\nޕްރޮފެސަރުގެ ދިރާސާއިން ފާހަގަ ކުރެވުނު އަނެއްކަމަކީ ކިރިޔާ ވަހަކަ ދައްކަން ދަސްވާން ފަށާއިރު ހުތުރު ބަސްތައް ވެސް ދަސްވާން ފަށައެވެ. އެއް އަހަރާ ދެ އަހަރާ ދެމެދުގެ ކުދިންގެ ތެރޭން ފިރިހެންކުދިނަށް ހުތުރު ހަ ބަސް އެނގެއެވެ. މި އުމުރުގެ އަންހެން ކުދިންނަށް ހުތުރު އަށް ބަސް އެނގެއެވެ. ފަސް އަހަރާ ހަ އަހަރާ ދެމެދުގެ ފިރިހެން ކުދިންނަށް ހުތުރު 34 ބަސް އެނގޭއިރު، އެ އުމުރުގެ އަންހެން ކުދިންނަށް ހުތުރު 21 ބަސް އެނގެއެވެ. މިއީ ބެލެނިވެރިންނަށް އަޑު އަހާލަން އެހާ ފަސޭހަ ވާހަކައަކަށް ނުވެދާނެއެވެ. އެހެންނަމަވެސް ގަބޫލުކުރަން ޖެހޭ ހަގީގަތަކީ ކުދިންނަށް ހަޑި ބަހެއް އަޑު ނީވޭނެ ގޮތަކަށް ނުވަތަ ދަސް ނުވާނެ ގޮތަކަށް އެކުދީން ބަލާ ބޮޑުކުރުމަކީ ކުރެވުމަށްވުރެ ނުކުރެވުން ގާތް ކަމެކެވެ. އެކަމަކު ރަނގަޅު ތަރުބިއްޔަތެއް ދެވިއްޖެ ނަމަ ބަހެއް އެނގުނަކަސް، ކޮންމެ ކޮންމެ ހާލަތެއްގައި އެބަސް ބޭނުން ކުރާނެ ބަޔަކަށް އެކުދީން ނުވާނެއެވެ.


ނިޔުޒީލަންޑުގެ މިސްކިތަށް ހަމަލާދިނުމުގަ އިސްކޮށް ހުރީ ޓްރަމްޕްގެ "މުސްލިމުން ދެކެ ރުޅިއާދޭ" ސިޔާސަތަށް ތާއީދުކުރާ މީހެއް\nނިޔުޒީލަންޑުގެ މިސްކިތަށް ހަމަލާދިނުމުގައއި އިސްކޮށް ހުރީ އެމެރިކާގެ ރައީސް ޓްރަމްޕްގެ މުސްލިމުންނާއި ދެކޮޅު ސިޔާސަތުތަކަށް ތާއީދުކުރާ އަދި ނޯވޭގެ އެންޑަރޒް ބްރެވިކް އާއި ގުޅުން އޮތް ސަޕޯޓަރެއްކަމަށް ބައެއް މީޑިއާތަކުން ހާމަކޮށްފިއެވެ.\nނިޔުޒީލަންޑުގެ ފުލުހުންގެ އިސްފަރާތަކާއި ހަވާލާދީ ބައެއް މީޑިއާތަކުން ބުނެފައިވަނީ އޭނާއަކީ ޓްރަމްޕުގެ "މުސްލިމުން ދެކެ ރުޅިއާދޭ" ސިޔާސަތަށް ވަރަށް ބޮޑަށް ތާއީދުކުރާ ޓްރަމްޕުގެ ސަޕޯޓަރެއް ކަމަށާއި ހަމަލާދިނުމުގެ ކުރިން އޭނާ ބްރެވިކް އާ މަޝްވަރާ ކުރި ކަމަށެވެ. ބްރެވިކް އަކީ 2011 ވަނަ 77 މުސްލިމުން މަރާލާފައިވާ ޓެރަރިސްޓެކެވެ. 28 އަހަރުގެ މީހާ ބުނެފައިވަނީ ހަމަލާދިނުމުގެ ކުރިން ބްރެވިކްގެ "ހެޔޮ ދުޢާ" ހޯދި ކަމަށެވެ.\nމިއަދުގެ ހަމަލާގައި އެންމެ ގިނަ މީހުން މަރުވެފައިވަނީ އަލް ނޫރު މިސްކިތުގައެވެ. ޕޮލިސް ކޮމިޝަނަރ މައިކް ބުޝް ދާދި ދެންމެ ދިން މައުލޫމާތުގައި ބުނެފައިވަނީ އަލް ނޫރު މިސްކިތުގައި 41 މީހަކު މަރުވެފައިވާ ކަމަށެވެ. އެސަރަހައްދުން ގިނަ އަދަދެއްގެ ހަތިޔާރު ފެނިފައިވާ ކަމަށްވެސް ބުނެފައިވެއެވެ.\nދެވަނަ އަށް ހަމަލާ ދިން ލިންވުޑް މިސްކިތާއި އަލް ނޫރު މިސްކިތަކީ3ކިލޯ މީޓަރު ދުރުމިނުގައި ހުންނަ2މިސްކިތެވެ.


Dhe kidney fail vefaivaa mifraah ah dheelathi ehee eh ve dhehvaa – Iru\nދެ ކިޑްނީ ފެއިލްވެފައިވާ މިފްރާޙް އަށް ދީލަތި އެހީއެއް ވެ ދެއްވާ!\nއެންމެ ތުއްތުއިރުން ފެށިގެން މިއަދާހަމައަށްވެސް ބައްޕައެއް އަޅާލުންނުލިބި ބޮޑުވަމުންއައި ޏ.ފުވައްމުލައް މާލެގަން /ފީށިގަޑިގެ މުހައްމަދު މިފްރާޙް އަލީއަށް މިއަދު މިވަނީ އަހަރެމެން އެންމެންގެ އެހީތެރިކަން ބޭނުންވެފައެވެ.\nއުމުރުން އެންމެ 21 އަހަރުގައި މަރާއި ހަގުރާމަކުރަމުންދާ މިފްރާޙުގެ2ކިޑްނީވަނީ ފެއިލްވެފައެވެ. ކިޑްނީގެ އެންމެ %5 މިވަގުތު މަސައްކަތްކުރާއިރު ވީއެންމެ އަވަހަކަށް ކިޑްނީ ޓްރާންސްޕްލާންޓް ހެދުމަކީ މިފްރާޙުގެ ފުރާނެ ސަލާމަތްކޮއްދެވޭނެ ހަމައެކަނި މަގެވެ. މިވަގުތު އައިޖީއެމްއެޗްގައި ފަރުވާ ހޯދަމުންދާ މިފްރާހުގެ އެހީތެރިއެއްގެ ގޮތުގައި ކައިރީގައި ހުރީ އޭނާގެ ދޮންބައްޕައެވެ. އާއިލާގެ އެހެންމީހުންވެސް އޭނާގެގާތަށް އައުމަށް ދަނީ މަސައްކަތްކުރަމުންނެވެ. ޤައުމުގައި އޮތް ލޮކްޑައުންނާގުޅުގެން މާލެ ނާދެވިފައި ތިބިނަމަވެސް މަންމަ އާއި މުޅިއާއިލާ އޭނާއާއަށް ކިޑްނީ ހަދިޔާކުރުމަށް ތިބީ ތައްޔާރަށެވެ.\nމިފްރާހުގެ އުފަންބައްޕަ ކިޑްނީދިނުމަށްވެސް އިންކާރުކޮއްފައިވާއިރު ފައިސާގެގޮތުންވެސް އެއްވެސް އެހީތެރިކަމެއް ނުދޭކަމަށް އޭނާގެ މަންމަ ފާހަގަކުރިއެވެ. މިއަދު މިފްރާހުއަށް ބޭނުންވަނީ ދީލަތި ހިތްތަކެއްގެ ހެޔޮދުޢާއާއި އެހީތެރިކަމެވެ. އާސަންދައިން ބޭސްފަރުވާގެ ކަންތަށްތަށް ހަމަޖެހިގެން ދިޔަޔަސް ރާއްޖެއިން ބޭރުގައި އެތަށް ދުވަހެއް ހޭދަކުރަންޖެހޭނެ މި އޮޕަރޭޝަނަށް އާއިލާގޮސް ތިބުމާއި ކެއުމާއި އަދި ދަތުރު ފަތުރުކުރުމުގެ ޙަރަދުތަކަށް އެއާއިލާއިން ވަނީ ދީލަތި ފަރާތްތަކުގެ އެހީތެރިކަމަށް އެދިފައެވެ.\nކިތަންމެ ކުޑަނަމަވެސް އެހީއެއް މިއަދު މިފްރާޙުގެ އާއިލާއަށް ދެވެންއޮތް ކޮންމެ މީހަކު ދެއްވުމަކީ އިންސާނިއްޔަތަށްޓަކައި ކުރެވޭ ޞަދަޤާތެކެވެ. އެގޮތުން އެހީތެރިވާން ބޭނުންފުޅުވާ ފަރާތްތަކުން ފައިސާ ޖަމާކުރާނީ:\nބީއެމްއެލް ރުފިޔާ އެކައުންޓް ނަންބަރ:7711433567101 ( މަރިޔަމް ހަސަން ދީދީ )\n7711432508101 ( ހަސަން މުހައްމަދު)\nބީއެމްއެލް އެކައުންޓް ނަންބަރ: 7730000056478 ( ހަސަން މުހައްމަދު)\nއިތުރު މަޢުލޫމާތު ހޯއްދެވުމަށް 9171875 ( މަރިޔަމް ހަސަން ދީދީ) އަށް ގުޅުއްވުމަށް އާއިލާއިން އެދިލައްވައެވެ.\nމާތްﷲ މިފްރާޙްއަށް އަވަސް ޝިފާއެއް މިންވަރުކޮއްދެއްވާށިއެވެ.(އާމީން)\nAvas shifaaakah edhen


SunOnline: Block verin hovaa inthihaabu October 30 gai\nބްލޮކް ވެރިން ހޮވާ އިންތިހާބު އޮކްޓޯބަރު 30ގައި\nއިސްމާއިލް ޝާކިރު 20 Aug 2021, 22:34\nބްލޮކްވެރިން ހޮވުން އޮކްޓޯބަރ 30 ގައި ބާއްވަން ސިޓީ ކައުންސިލުން ހަމަޖައްސައިފި ---\nމާލެ ސިޓީގެ ކޮންމެ ބްލޮކަކަށް އެ ބްލޮކެއްގައި ދިރިއުޅޭ ރައްޔިތުންގެ ތެރެއިން ވެރިއަކު ކަނޑައަޅައި ސިޓީ ކައުންސިލްއާއެކު މަސައްކަތްކުރުމަށް، ބްލޮކް ވެރިން ހޮވުމަށް ބާއްވާ އިންތިހާބު އަންނަ އޮކްޓޫބަރު މަހުގެ 30 ވާ ހޮނިހިރު ދުވަހު ބާއްވާގޮތަށް މާލޭ ސިޓީ ކައުންސިލުން ހަމަޖައްސައިފިއެވެ.\nބްލޮކް ވެރިންގެ އިންތިހާބް އަންނަ މަހުގެ 30 ވަނަ ދުވަހު ބޭއްވުމަށްޓަކައި މިހާރުވަނީ މި އޮގަސްޓް މަހުގެ 12 ވަނަ ދުވަހުން ފެށިގެން ބްލޮކް ވެރިޔާ ކަމަށް ކުރިމަތިލުމުގެ ފުރުސަތު ހުޅުވާލާ، އަންނަ ސެޕްޓެމްބަރު މަހުގެ 16 ވަނަ ދުވަހުގެ ނިޔަލަށް ހަމަވާ ގޮތަށް ފުރުސަތު ދީފައެވެ.\nބްލޮކް ވެރިޔާކަމަށް ކުރިމަތި ލުމުގެ ޝަރުތު ތަކުގެތެރޭގައި މީލާދީ ގޮތުން 18 ފުރިފައިވުމާއި، ކުރިމަތިލާ ބްލޮކްގައި ދިރިއުޅޭ މީހެއްކަމަށްވުމާއި، ވައްކަން، ޓެކުން، ފޭރުން ނުވަތަ ކޮރަޕްޝަނުގެ ކުށެއް ސާބިތުވެފައިވާ މީހެއްކަމުގައި ނުވުން ހިމެނެއެވެ.\nމީގެ އިތުރުންވެސް މީހަކަށް އަދި ކުޑަކުއްޖަކަށް ޖިންސީ، ޖިސްމާނީ ހާނީއްކައެއް ކުރިކަން އެއްވެސް އިރެއްގައި ޝަރީއަތަށް ސާބިތުވެފައި ނުވުމާ، އެފަދަ މައްސަލައެއްގެ ތަހުގީގުގައި ބަންދު ކުރެވިފައިވާ މީހެއްކަމުގައި ނުވުމާއި، ތަހުގީގު މަރުހަލާގައި ތަހުގީގު ކުރެވެމުންދާ މީހެއްކަމުގައި ނުވުމާއި، ބަޔާންކޮށްފައިވާ ޖިންސީ ކުށްތައް ފިޔަވައި އެހެން ޖިނާއީ ކުށެއް ސާބިތުވެފައި ވާނަމަ ހުކުމް ތަންފީޒުކުރެވުނުތާ3އަހަރުވެފައިވުމާ، އިންތިހާބްކުރެވޭ އެހެން އެއްވެސް މަގާމެއްގައި ހުރި މީހެއްކަމުގައި ނުވުމާ، މުސްތަގިއްލު މުއައްސަސާއެއްގެ ނުވަތަ ސިޔާސީ މަގާމެއް ފުރަމުންދާ ފަރާތެއްކަމުގައި ނުވުން ހިމެނެއެވެ.\nބްލޮކް ވެރިޔާގެ މަސްއޫލުލިއްޔަތުތަކުގެ ތެރޭގައި ބުލޮކުގައި ދިރިއުޅޭ ހުރިހާ ފަރާތްތަކެއްގެ ދިރިއުޅުމުގެ ހާލަތު އެނގުން ހިމެނެއެވެ. އަދި ކައުންސިލުން އެދިއްޖެ ކޮންމެ ފަހަރަކު އެ މައުލޫމާތު ހިއްސާކުރުމާއި، ބުލޮކުގައި ދިރިއުޅޭ ފަރާތްތަކަށް ދިމާވާ މައްސަލަތައް ހޯދައި އެކަން ހައްލު ކުރުމަށް އެކަމުގެ މައުލޫމާތާއި، ހައްލުކުރަން ކުރެވިދާނެ ކަންތައްތަކަކީ ކޮބައިކަން ކައުންސިލަށް ހުށަހެޅުންވެސް ހިމެނެއެވެ.\nއަދި ބުލޮކުގައި ދިރިއުޅޭ ފަރާތްތަކުގެ މައުލޫމާތު ކައުންސިލުން ކަނޑައަޅާ ގޮތެއްގެ މަތިން ކައުންސިލާއި ހިއްސާކުރުމާއި، ބުލޮކުގައި ދިރިއުޅޭ ފަރާތްތަކުގެ ތަރައްގީއާއި ކުރިއެރުމަށް ކައުންސިލުން ހަވާލުކުރާ މަސައްކަތްކުރުން ހިމެނެއެވެ. ކައުންސިލުން ކުރިއަށްގެންދަން ބޭނުންވާ ހިޔާލު ހޯދުމުގެ ސާވޭތައް ކުރުމުގައި އިސްވެ އެފަދަ ކަންކަމުގައި ހަރަކާތްތެރިވެ އެހީތެރިކަން ފޯރުކޮށް ދިނުންވެސް އެއީ ބްލޮކް ވެރިޔާގެ ޒިންމާތަކުގެ ތެރެއިން ޒިންމާއެކެވެ.\nމީގެ އިތުރުން ބުލޮކުގައި ދިރިއުޅޭ ރައްޔިތުންގެ ލާބައާއި މަންފާއަށް މޭޔަރާއި ކައުންސިލަރުން އެދޭ ކަންކަމުގައި އެހީތެރިވެދިނުމާއި، ކައުންސިލްގެ ސްޓްރެޓެޖިކް އެކްޝަން ޕްލޭން ތަންފީޒު ކުރުމުގައި ކައުންސިލަށް އެހީތެރިކަން ފޯރުކޮށްދިނުންވެސް ހިމެނެއެވެ.\nބްލޮކް ވެރިޔާކަމަށް ކުރިމަތިލުމަށް ހުޅުވާލި ފުރުސަތުގައި ހުށަހަޅަންޖެހޭ ތަކެތީގެ ތެރޭގައި ބްލޮކް ވެރިޔާކަމަށް އެދޭ ފޯމާއި، މުއްދަތު ހަމަނުވާ އައިޑީ ކާޑްގެ ކޮޕީ ހިމެނެއެވެ.\nމީގެ އިތުރުން ކުރިމަތިލާ ބްލޮކަށް ނިސްބަތްވާ 10 މީހަކު ސޮއިކޮށްފައިވާ ލިޔުންވެސް ހުށަހަޅަން ޖެހެއެވެ.\nބްލޮކް ވެރިޔާ ކަމަށް ކުރިމަތިލާ ފަރާތްތަކުގެ ފޯމް ބަލައިގަންނަން ފަށާފައިވަނީ މި އޮގަސްޓް މަހުގެ 12 ވަނަ ދުވަހު 10:00 ގައެވެ. އަންނަ ސެޕްޓެމްބަރ މަހުގެ 16 ވަނަ ދުވަހުގެ 14:00 އާ ހަމަޔަށް ފޯމު ބަލައިގަތުމަށް ވަނީ ހަމަޖެހިފައެވެ. ބްލޮކް ވެރިން އައްޔަން ކުރުމުގެ އިންތިހާބްގައި ވޯޓް ފޮށިތައް ބަހައްޓާނީ މާލެ ސަރަހައްދުގައި ހުޅުމާލެއާއި ވިލިމާލެ ހިމެނޭ ގޮތަށް ހުރިހާ އަވަށެއްގައެވެ.


Covid gai Thinadhoo in miadhuge2vana maru, Raajjeyge jumla 236 ah - One Online\nގދ. ތިނަދޫގައި ރެންޑަމް ސާމްޕަލް ނެގުމުގެ މަސައްކަތް ކުރަނީ- --ފޮޓޯ:ޑރ. އަބްދުއް ސަމަދު މެމޯރިއަލް ހޮސްޕިޓަލް\nކޮވިޑުގައި ތިނަދޫން މިއަދުގެ ދެވަނަ މަރު، ރާއްޖޭގެ ޖުމުލަ 236 އަށް\nކޮވިޑް ޖެހިގެން ގދ. ތިނަދޫން އިތުރު މީހަކު މަރުވެއްޖެއެވެ.\n"ވަން" އަށް އެނގިފައިވާ ގޮތުގައި ތިނަދޫން ކޮވިޑް ޖެހިގެން މަރުވެފައިވަނީ 81 އަހަރުގެ ދިވެހި އަންހެނެކެވެ. އޭނާ މަރުވެފައިވަނީ މިރޭގެ ވަގުތެއްގައެވެ. އަދި އެމީހާއަށް ކޮވިޑް ޖެހިފައިވަނީ މީގެ އަށް ދުވަސް ކުރިންނެވެ.\nމިއީ އެރަށުން ކޮވިޑް ޖެހިގެން މިއަދު މަރުވި ދެ ވަނަ މީހާއެވެ. މިއަދު ވަނީ އެރަށު ކޮވިޑު ފެސިލިޓިގައި ފަރުވާދެމުންދިޔަ 84 އަހަރުގެ ދިވެހި ފިރިހެނަކުވެސް މަރުވެފައެވެ. މި ދެ މަރާއެކު އެރަށުން މަރުވި މީހުންގެ އަދަދު ވަނީ ހަޔަކަށް އަރައިފައެވެ.\nމީގެ ކުރިން ކޮވިޑުގައި ތިނަދޫން މަރުވީ އުމުރުން 90 އަހަރުގެ ދިވެހި ފިރިހެނަކާއި 88 އަހަރުގެ ފިރިހެނަކާއި 79 އަހަރުގެ ފިރިހެނެކެވެ. އެންމެ ފަހުން އެރަށުން ކޮވިޑުގައި މިދިޔަ މަހުގެ 16 ވަނަ ދުވަހު މަރުވެފައިވަނީ 89 އަހަރުގެ ދިވެހި ފިރިހެނެކެވެ.\nމި މަރާއެކު ރާއްޖޭގައި ކޮވިޑު ޖެހިގެން މަރުވި މީހުންގެ އަދަދު 236 އަށް އަރާފައިވާ އިރު، މިހާތަނަށް މަރުވި މީހުންގެ ތެރޭގައި ހިމެނެނީ 219 ދިވެހީންނާއި 17 ބިދޭސީންނެވެ.\nމި ބަލީގައި ރާއްޖެއިން އެންމެ ގިނަ މީހުން މަރުވެފައި ވަނީ މި އަހަރުގެ މެއި މަހުގެ 25 ވަނަ ދުވަހުއެވެ. އެ ދުވަހު 13 މީހަކު މަރުވެފައިވެއެވެ.\nކޮވިޑުގައި ރާއްޖެއިން އެންމެ ފުރަތަމަ މީހަކު މަރުވީ މިދިޔަ އަހަރުގެ އޭޕްރީލް މަހުގެ 29 ވަނަ ދުވަހުއެވެ. އެއީ އުމުރުން 83 އަހަރުގެ ދިވެހި އަންހެނެކެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ގދ. ތިނަދޫ ކޮވިޑް 19 މަރު


75 aharu meehaa behunu4kudhinge mamma aai dhon bappage macchah dhauvaa koffi | Mihaaru\n75 އަހަރު މީހާ ބެހުނު ހަތަރު ކުދިންގެ މަންމަ އާއި ދޮންބައްޕަގެ މައްޗަށް ދައުވާކޮށްފި\n25 ޖުލައި 2018 - 12:09 18 comments\nއެ މައްސަލައިގެ ޝަރީއަތް ކުރިއަށްދާ އެ އަތޮޅު ތިނަދޫ ކޯޓަށް، ކުދިންގެ މަންމަ އާއި ދޮން ބައްޕަގެ މައްޗަށް ދައުވާ ކުރަން ފޮނުވީ 75 އަހަރުގެ މީހާ، 18 އަހަރު ނުފުރޭ ކުޑަކުދިންތަކަކާ ބެހުނު ކަމަށް ތުހުމަތުކުރާއިރު ދަރިން ބެލެހެއްޓުމުގެ ވާޖިބާއި ދަރިންނަށް އަޅާނުލައި ދޫކޮށްލުމާއި ކުޑަކުއްޖަކާ މެދު ޖިންސީ އަމަލެއް ހިންގާކަން އެނގިހުރެ އެކަން ރިޕޯޓު ނުކުރުމުގެ ކުށުގަ އެވެ.\nއޭގެ އިތުރުން ކުޑަކުއްޖަކު ލައްވާ ޖިންސީ އަމަލެއް ހިންގުމަށް އެހީތެރިވެދިނުމާއި ޒިނޭ ކުރުމުގެ ކުށުގައި ވެސް އެ ކުދިންގެ މަންމަގެ މައްޗަށް ދައުވާ ކުރެ އެވެ.\nއެއްބަނޑު އެއްބަފާ ހަތަރު ކުދިންނާ ބެހުމުގެ އިތުރުން، މީހަކާ އިނދެގެން އުޅޭ އަންހެނަކާ އެކި ފަހަރުމަތިން ޒިނޭ ކުރި ތުހުމަތު ވެސް 75 އަހަރުގެ މީހާގެ މައްޗަށް ކުރެ އެވެ.\n75 aharuge meeheh ge jinsee shikaarayakah mulhi aailaa\n"މިހާރު"އާ ކުރިން ވާހަކަ ދައްކަމުން އެ ހަތަރު ކުދިންގެ ތެރެއިން ދޮށީ ކުއްޖާ ބުނިގޮތުގައި 75 އަހަރުގެ މީހާގެ އަމަލުތަކުގެ ވާހަކަ އޭނާގެ މަންމަގެ ކައިރީގައި ބުނި ނަމަވެސް މަންމަ އެދުނީ އެ ވާހަކަ ނުދެއްކުމަށެވެ. އަދި އެ މީހާ އެކަން ކުރާކަން ފަހުން އޭނާގެ މަންމަ އަށް ވެސް އެނގޭ ކަމަށް އެ ކުއްޖާ ބުނެފައި ވެ އެވެ.\n"އެ މީހާ (75 އަހަރުގެ މީހާ) އޮންނަނީ އަޅުގަނޑުމެން ގެއިން ވެސް ނިކުތުން މަނާކޮށްފައި. ފޮތްތައް ގަނެދީފައި ހުރީ އެ މީހާކަމުން، އެ ފޮތްތައް ވެސް ފޮރުވައި ސްކޫލަށާއި ޓިއުޝަނަށް ވެސް ބައެއް ދުވަސް ދުވަހު ނުފޮނުވޭ. އެ މީހާގެ އެންގުމަށް މި ހުރިހާ ކަމެއް ކުރަނީ މަންމަ،" "މިހާރު"އާ ވާހަކަ ދައްކަމުން، 26 އަހަރުގެ އަންހެންކުއްޖާ މިދިޔަ އަހަރު ކިޔައިދީފައި ވެ އެވެ.\nއުމުރުން ދުވަސްވީ މީހާ ވަނީ އޭރު އުމުރުން 14 އަހަރުގެ އެ އަންހެން ކުއްޖާ އާއި އޭނާގެ ތިން ކޮއްކޮއާ، މިދިޔަ 12 އަހަރުގެ ތެރޭގައި އެކި ދުވަސްތައް މަތިން ގުޅުން ހިންގައިފަ އެވެ. އެކަން ފުލުހުންނަށް ހުށަހަޅައި، މީޑިއާގެ ސަމާލު ކަމަށް ގެނައީ ދޮށީ ކުއްޖާ، މަންމަ އަށް ފިލައިގެން މާލެ އައުމަށް ފަހު އެވެ.\nމި މައްސަލައިގައި "މިހާރު"ން ވަނީ އެ ކުދިންގެ މަންމައާ ވެސް ވާހަކަ ދައްކައިފަ އެވެ. އޭނާ ބުނީ ތިބި ހަމައެކަނި ހަތަރު އަންހެން ދަރިންނަށް ދުވަސްވީ މީހާ ޖިންސީ ގޯނާ ކުރާކަން އެނގޭ ކަމަށާއި އެކަމަކު އޭނާ ހަނުހުރީ ލިބެމުން ދިޔަ އިންޒާރުތަކުގެ ސަބަބުން ކަމަށެވެ. އަދި އެކަމުގައި އޭނާގެ އިހުމާލް އޮތް ކަމަށް ގަބޫލުކުރާ ކަމަށް ވެސް ބުންޏެވެ.\nފިރިއެއް ހުރި ނަމަވެސް، އުމުރުން ދުވަސްވުމުގެ ސަބަބުން އާމްދަނީ ނުހޯދޭތީ، އެ އާއިލާ ދިރިއުޅުނީ 75 އަހަރުގެ މީހާ އަޅައިދީފައި ހުރި ގެއެއްގައި އޭނާގެ އެހީތެރިކަމުގަ އެވެ.\n"ވަރަށް ބޮޑަށް އިންޒާރުދީ ބިރުދެއްކި. އެއީ އަހަރެން (އެ ވާހަކަ) ބުނެފާނެތީ. އޭނަ ބުނެފައި އޮންނަނީ އެ ކަހަލަ ވާހަކައެއް ދައްކައިފިއްޔާ އަނިޔާކުރާނަމޭ. ދުވަހަކު ވެސް އެ ވާހަކަ ނުދައްކައްޗޭ، ކިޔާފައި ބިރު ދައްކާފައި އޮންނަނީ،" މަންމަ ބުންޏެވެ.\n"[އިހުމާލު އޮތް ކަމަށް] ގަބޫލުކުރަން. ގަބޫލުކުރަން ޖެހޭނެ އެއްނު!. [އެކަމަކު] އެއީ އަހަންނަށް އިންޒާރު ދީގެން ކުރުވި ކަމެއް ވިއްޔަ."\n75 aharuge meehaa dharinnaa behunee aniyaa kuraanamey bune biru dhakkaigen: Manma\nހަތަރު ކުދިންނާ ބެހުނު ކަމުގެ ތުހުމަތުގައި 75 އަހަރުގެ މީހާ ހައްޔަރު ކުރި ނަމަވެސް، ފަހުން އޭނާ ވަނީ ގޭ ބަންދަށް ދޫކޮށްލާފަ އެވެ. އަދި އެކަން ހިނގި ރަށުގެ ކޯޓުގައި އެ މައްސަލަ ކުރިއަށް ގެންދެވިގެން އެ މައްސަލަ މިހާރު ކުރިއަށް ދަނީ ތިނަދޫ ކޯޓުގަ އެވެ. އެ މައްސަލައިގައި އުމުރުން ދުވަސްވީ މީހާގެ މައްޗަށް ދައުވާ ކުރުމަށް، މިދިޔަ ޖޫން މަހު ފޮނުވި ނަމަވެސް، އަދިވެސް މައްސަލައިގެ ޝަރީއަތެއް ނުފަށަ އެވެ.\nމި ހަތަރު ކުދިންނާ ބެހުމުގެ ތުހުމަތުގައި، އޭނާގެ އިތުރުން އޭނާ ގެންގުޅޭ ބިދޭސީއަކު ވެސް ހައްޔަރުކުުރި އެވެ. އެކަމަކު އެނގިފައިވާ ގޮތުގައި އުމުރުން ދުވަސްވީ މީހާ ހައްޔަރު ކުރުމަށް ފަހު ދޫކޮށްލުމުން މިހާރު އަނެއްކާ ވެސް އޭނާ އުޅެނީ އެ ރަށުގައި ހުންނަ އޭނާގެ ފިހާރަ ހިންގުމުގަ އެވެ.\nއެނގިފައިވާ ގޮތުގައި 75 އަހަރުގެ އެ މީހާއަކީ އެ ރަށުގައި ނުފޫޒު ގަދަ ވިޔަފާރިވެރި އެކެވެ.\nއިތުރު ލިޔުންތައް ކުށްކުރުން ޕޮލިސް ޕްރޮސެކިއުޓާ ޖެނެރަލް ކުޑަކުދިންނަށް އަނިޔާކުރުން ކުޑަކުދިންނަށް އަނިޔާކުރުން ހުއްޓުވުން


"ތާނަޖީ" ގެ ޕޯސްޓަރެއް.\n"ތަނަޖީ" ގެ ޕޯސްޓަރެއް.\n14 ނޮވެމްބަރ 2019 - 09:55\nމި ފިލްމަކީ އިންޑިއާގެ ތާރީހުގެ ވަރަށް ފާހަގަކޮށްކެވޭ ޝަހުސިއްޔަތެއް ކަމަށްވާ ތަނަޖީ މަލޫސޫރޭގެ ވާހަކަ ކިޔައިދޭ ފިލްމެކެވެ. ފިލްމުގެ ޓައިޓްލް ރޯލް އަޖޭ ކުޅެފައިވާ އިރު، މިއީ އޭނާގެ 100 ވަނަ ފިލްމެވެ.\n"ތަނަޖީ" ގެ ކާސްޓުންގެ ތެރޭގައި އަޖޭގެ އަންހެނުން ކާޖޮލް، ސައިފް އަލީ ޚާން، ޝަރަދު ކެލްކަރް، ނޭހާ ޝަރުމާ އަދި ޕަންކަޖް ތުރިޕަތީ ހިމެނެ އެވެ.\nއަންނަ އަހަރުގެ ޖެނުއަރީ މަހުގެ 10 ވަނަ ދުވަހު ރިލީޒްކުރާ މި ފިލްމުގެ ޑައިރެކްޓަރަކީ އޯމް ރައުތެވެ. ފިލްމު ޕްރޮޑިއުސްކޮށްފައި ވަނީ އަޖޭގެ ފިލްމު ކުންފުނި އޭޑީ ފިލްމްސް އާއި ބުޝަން ކުމާރުގެ ޓީ ސީރީޒް ގުޅިގެންނެވެ.\n"ތަނަޖީ" ރިލީޒްކުރާ ދުވަހު ދީޕިކާ ޕަދްކޯން ކުޅެފައިވާ ބައޮގްރަފިކަލް ޑްރާމާ "ޗަޕާކް" ވެސް ސިނަމާތަކަށް އަންނާނެ އެވެ.\n"ބައްޗަން ޕާންޑޭ" އަށް ކްރިތީ ސޮއިކޮށްފި\nމިދިޔަ މަހު ރިލީޒްކުރި "ހައުސްފުލް 4" ގެ ބަތަލު އަކްޝޭ ކުމާރާއި އެ ފިލްމުގެ ޑައިރެކްޓަރު ފަރްހާދު ސަމްޖީ އެކީގައި މަސައްކަތްކުރާ އާ ފިލްމު "ބައްޗަން ޕާންޑޭ" ގެ ބަތަލާއަކަށް ކްރިތީ ސެނަން ހަމަޖައްސައި، ފިލްމު ރިލީޒްކުރާ ތާރީހު ވެސް އިއުލާންކޮށްފި އެވެ.\nސާޖިދު ނަދިއަދުވާލާ ޕްރޮޑިއުސްކުރާ ފިލްމު ސިނަމާތަކަށް ގެންނަން ނިންމާފައި ވަނީ އާމިރު ޚާންގެ "ލާލް ސިންގް ޗައްޑާ" ވެސް ތާވަލުކޮށްފައި އޮތް އަންނަ އަހަރުގެ ކްރިސްމަސްއަށެވެ.\nކްރިތީ "ބައްޗަން ޕާންޑޭ" އަށް ސޮއިކުރިކަން ކަށަވަރުކޮށް ދީފައި މި ވަނީ އެ އެ ފިލްމުގެ ބަތަލާ އަކީ އޭނާކަން ކުރިން ވެސް މީޑިއާތަކުން ކުރިން ވެސް ރިޕޯޓްކޮށްފައި ވަނިކޮށެވެ. އަކްޝޭއާ އެކު "ހައުސްފުލް 4" ގެ ބަތަލާގެ ރޯލް ވެސް ކުޅުނީ ކްރިތީ އެވެ.\n"ދަބަންގް 3" އިން އިތުރު ލަވައެއް އިއްވާލައިފި\nއަންނަ މަހުގެ 20 ގައި ރިލީޒްކުރާ ސަލްމާން ޚާންގެ "ދަބަންގް 3" ގެ ލަވަތަކުގެ ތެރެއިން އަނެއްކާ ވެސް އިތުރު ލަވައެއް އެހުންތެރިންނަށް ދޫކޮށްލައިފި އެވެ.\nމި ފަހަރު ވެސް ދޫކޮށްލީ ސަލްމާން ކިޔާފައިވާ ޑުއެޓެކެވެ. އޭނާ އާއި މުސްކާން ރިކޯޑްކޮށްފައިވާ ލަވައިގެ ނަމަކީ "އާވަރާ" އެވެ. ސާޖިދު-ވާޖިދުގެ މިއުޒިކަށް ހަދާފައިވާ ލަވައިގެ ޅެން ލިޔުނީ ސަމީރު އާއި ސާޖިދެވެ.\n"އާވާރާ" ލަވައިން ފެނިގެން ދާނީ ސަލްނާއި "ދަބަންގް 3" އިން ތައާރަފުކުރާ ބަތަލާ ސާއީ މުކަރްޖީ އެވެ.\nޕްރަބޫދޭވާ ޑައިރެކްޓްކޮށްފައިވާ ފިލްމުގައި ސޮނާކްޝީ ސިންހާ ވެސް ހިމެނެ އެވެ.\nޕަރިނީތީ "ބޫޖް" އިން ވަކިވެއްޖެ\nބޮޑު ކާސްޓެއް ހިމެނޭ ފިލްމު "ބޫޖް: ދަ ޕްރައިޑް އޮފް އިންޑިއާ" އިން ޕަރިނީތީ ޗޯޕްޅާ ވަކިވެއްޖެ އެވެ.\nމީޑިއާތަކުން ރިޕޯޓްކޮށްފައިވާ ގޮތުގައި ޓީ ސީރީޒާއި އަޖޭ ދޭވްގަން ގުޅިގެން ހަދާ ފިލްމުން ޕަރިނީތީ ވަކިވީ ޓީ ސީރީޒުން ޕްރޮޑިއުސްކުރާ "ސައިނާ" ގެ މަސައްކަތްތަކުގައި ޕަރިނީތީ ވަރަށް ބޮޑަށް ބިޒީވެ "ބޫޖް" އަށް ވަގުތު ދޭން ދަތިވުމާ ގުޅިގެންނެވެ. "ސައިނާ" އަކީ އިންޑިއާގެ ބެޑްމިންޓަން ތަރި ސައިނާ ނެހްވާލްގެ ބައޮގްރަފިކަލް ޑްރާމާ އެވެ.\n"ބޫޖް" އަކީ އަބީޝެކް ދުދައްޔާ ޑައިރެކްޓްކުރާ ހަނގުރާމަ ފިލްމެކެވެ. މީގެ ކާސްޓުންގެ ތެރޭގައި އަޖޭ، ސަންޖޭ ދަތު، ސޮނާކްޝީ ސިންހާ، ރާނާ ދަގޫބަތީ އަދި އައްމީ ވާކް ހިމެނެ އެވެ. މި ފިލްމު ސިނަމާތަކަށް ގެންނަން ނިންމާފައި ވަނީ އަންނަ އަހަރުގެ އޮގަސްޓް 14 ގަ އެވެ.\nއިތުރު ލިޔުންތައް ބޮލީވުޑް ކާޖޮލް ސައިފް އަލީ ޚާން ސަންޖޭ ދަތު އަޖޭ ދޭވްގަން އަކްޝޭ ކުމާރު ސޮނާކްޝީ ސިންހަ


Sun Travels and Tours ge account thah hifehettee rangalhah - vNews.mv\nސަން ޓްރެވަލްސް އެންޑް ޓުއަރސްގެ އެކައުންޓްތައް ހިފެހެއްޓީ ރަނގަޅަށް\nޒިދާން މުޙައްމަދު Male' | 11 December 2021, 12:03\nރައްޔިތުން މަޖިލީހުގައި ދ.މީދޫ ދައިރާ ތަމްސީލުކުރައްވާ މެމްބަރު އަހްމަދު ސިޔާމްގެ ސަން ޓްރެވަލްސް އެންޑް ޓުއަރސްގެ އެކައުންޓްތައް ހިފެހެއްޓީ ރަނގަޅަށް ކަމަށް ނިންމައި އެ ކުންފުނީގެ އެކައުންޓްތައް ހިފަހައްޓަން ސިވިލްކޯޓުން ނެރުނު އަމުރަށް ތާއިދުކޮށް ހައިކޯޓުން އެ ނިންމުން ދަމަހައްޓައިފިއެވެ.\nމި މައްސަލަ ފެށުނީ ސަން ޓްރެވަލް ކުންފުނިން އިރުފުށި ރިސޯޓް ހިންގަން ހިލްޓަން ނަމަކަށް ކިޔާ ކުންފުންޏަކާ އެކު 2009 ވަނަ އަހަރު އެއްބަސްވުމެއް ހަދައި އެ އެއްބަސްވުން އުފާލި ހިސާބުންނެވެ. މި މައްސަލަ 2013 ވަނަ އަހަރު ހިލްޓަން ކުންފުނިން ވަނީ ސިންގަޕޫރުގެ އާބިޓްރޭޝަނަށް ހުށައަޅާފައެވެ.\nމައްސަލަ ބަލައި އެ ގައުމުގެ އާބިޓްރޭޝަނުން ނިންމީ އެެއްބަސްވުން އުވާލީ ރަނގަޅަށް ނޫންކަމަށާއި އެކަމެއްގެ ބަދަލެއްގެ ގޮތުން 24 މިލިއަން ޑޮލަރު (307 މިލިއަން ރުފިޔާ) ދައްކަންޖެހޭނެ ކަމަށެވެ. އަދި އެފައިސާ ދެއްކުމަށް ސަން ޓްރެވަލްސް އެންޑް ޓުއަރސްގެ މައްޗަށް ސިންގަޕޫރުގެ އާބިޓްރޭޝަނުން އަމަރުކުރިއެވެ.\nއެ އަމުރު ތަންފީޒުކުރުމަށް ހިލްޓަނުން އެ މައްސަލަ ދިވެހިރާއްޖޭގެ ސިވިލް ކޯޓަށް ހުށައެޅިއެވެ. އެކޯޓުން މައްސަލަ ބެލުމަށް ފަހު ރާއްޖޭގެ ބޭންކަތަކަށް އަމުރު ނެރުނީ ސަންގެ އެކައުންޓްގައި 28 މިލިއަން ޑޮލަރު ހުރިނަމަ އެ އަދަދު ހިފަހައްޓާށެވެ. އަދި އެއަށްވުރެ މަދުން ހުރި ނަމަ ހުރިހުރިހާ ފައިސާއެއް ހިފެހެއްޓުމަށެވެ.\nއެ އަމުރު ނެރުމުން އިސްތިއުނާފުކުރުމަށް ސަން ކުންފުނިން ހައި ކޯޓަށް ދިޔައެވެ. ދަށުކޯޓުގެ ނިންމުން ސަން ކުންފުނިން އިސްތިއުނާފުކުރި މައްސަލަ ނިންމާ ހައިކޯޓުން އިއްވި ހުކުމުގައިވަނީ ސަން ކުންފުނީގެ އެކުންޓްތަކުގައިވާ ފައިސާ ހިފަހައްޓަން، ބޭންކް އޮފް މޯލްޑިވްސް ޕލކ، ބޭންކް އޮފް ސިލޯން، ދަ މޮރިޝަސްކޮމާޝަލް ބޭންކް އަދި ސްޓޭޓް ބޭންކް އޮފް އިންޑިއާގެ މައްޗަށް ސިވިލް ކޯޓުން އަމުރުކޮށްފައިވާ އިޖުރާއަތުތައް ރަނގަޅު ނޫންކަމަށެވެ. އެހެންނަމަވެސް އެއީ އެ ނިންމުން ބާތިލުކުރެވޭނެ ސަބަބެއް ނޫންކަމަށްވެސް މައްސަލަ ބެއްލެވި ފަނޑިޔާރުންގެ އަގުލަބިއްޔައްތުން ވަނީ ނިންމާފައެވެ. ދަށު ކޯޓްގެ ހުކުމް ދެމެހެއްޓުމަށް ހައިކޯޓުން ނިންމާފައިވަނީ މައްސަލަ ބެއްލެވި ތިން ފަނޑިޔާރުންގެ ތެރެއިން ދެ ފަނޑިޔާރުންގެ އަޣުލަބިއްޔަތުންނެވެ.\nރައުޔު ތަފާތުވި ފަނޑިޔާރުގެ ނިންމުމުގައިވަނީ އާބިޓަރޭޝަނެއްގެ ނިންމުން ރާއްޖޭގައި ތަންފީޒުކުރެވޭނީ އެ ނިންމުމެއް ރާއްޖޭގެ ކޯޓަކުން ބަލައިގަތުމުން ކަމަށެވެ. އެހެންކަމުން ސިވިލްކޯޓުގެ ނިންމުން ބާތިލުކުރަން ޖެހޭކަމަށް އެ ފަނޑިޔާރުގެ ރައުޔުގައިވެއެވެ.\nމި މައްސަލަ ބެއްލެވީ ފަނޑިޔާރު ޙަސަން ޝަފީޢު، ފަނޑިޔާރު ޙުސައިން މަޒީދު އަދި ފަނޑިޔާރު ފާޠިމަތު ފަރްހީޒާއެވެ.


Fifty Shades of Mordis !\nފިފްޓީ ޝޭޑްސް އޮފް މޯޑިސް!\nއެމްޑީޕީގެ ވެރިކަން ވައްޓާލެއްވުމަށް ފަހު ގެންނެވި ސަރުކާރާ މެދު ހިތްޕުޅާވެ ވަޑައިނުގެން އަލުން އެމްޑީޕީއާ ގުޅިވަޑައިގެންފައިވާ ގާސިމް އިބްރާހީމު އެއްވުމެއްގައި ވާހަކަ ދައްކަވަނީ. --ފޮޓޯ: އަވަސް\n"ފިފްޓީ ޝޭޑްސް އޮފް ގްރޭ" ގެ ލީޑް ކެރެކްޓާގެ ނަމަކީ ކްރިސްޓިއަން ގްރޭ އެވެ. ކުޑައިރު، އަންހެނެއްގެ ޖިންސީ ޝިކާރައަކަށްވެ ނަފުސާނީ ގިނަ މައްސަލަތަކެއް ކުރިމަތިވެފައިވާ ކެރެކްޓާއެކެވެ. ފަހުން މަހުޖަނެކެވެ. މޫޑް ސްވިންގްސް އާއި ކުރިމަތިވެފައިވާ ނަފުސާނީ އެހެން މައްސަލަތަކަށް ކްރިސްޓިއަން ގްރޭ ހައްލު ހޯދަނީ ކުޑައިރު ލިބުނު އަނިޔާ، އަރާމަކަށް ބަދަލުކޮށްލައިގެންނެވެ.\nމި ވާހަކަ، ދިވެހިންގެ ސިޔާސީ މައިދާނާ ނުގުޅުވެންވީ އެއްވެސް ސަބަބެއް ނެތެވެ. އެކަމަކު އެ ވާހަކަ އަށް ދާނީ މި އަންނަ ވާހަކަ އަށް ފަހު އެވެ.\nކުރީގެ ރައީސް މައުމޫން އަބްދުލްގައްޔޫމުގެ ވަފާތެރިންނަށް ފާޑުވިދާޅުވަމުން މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވެފައި ވަނީ ދިވެހިންނަށް ވުރެ "މޮޔަ ބައެއް" ނެތް ކަމަށެވެ. ދިވެހިންގެ ސިކުނޑި އަށް ބަލިޖެހި، އަނިޔާވެރި ރައީސާއި އޯގާތެރި ރައީސް ވެސް ވަކިކުރަން ނޭނގޭ ވަރަށް އެންމެންގެ "ބޯގޮވާފައި"ވާ ކަމަށެވެ.\nއަދި މިއަށް ވުރެ ޝައުގުވެރި ވާހަކައެއް ވެސް އެބައޮތެވެ. ރާއްޖޭގެ ސިޔާސީ މަސްރަހްގެ ކުލަ އާއި ސިޔާސީ ވެރިންގެ ކުލަ ބަދަލުވާ ގޮތެވެ. ދިވެހިންގެ ސިޔާސީ ބޭފުޅަކާއި އެހެރަ ސަންފްރޮންޓްގައި ވިއްކަން ހުރި ކުލަ-ބަދަލުވާ ޒާތުގެ ބޮއްކަކާ ހަމަ އެއްވެސް ތަފާތެއް ނެތެވެ.\nއެމްޑީޕީގެ ޑެޕިއުޓީ ޕީޖީ ލީޑަރު ރޮޒެއިނާ އަދަމް -- ފައިލް ފޮޓޯ | އަވަސް\nފިފްޓީ ޝޭޑްސްއާ ދިވެހިންގެ ސިޔާސީ ވާހަކަ ގުޅޭ ހިސާބަކީ ވެސް މިއީ އެވެ. އަދި މި ވާހަކަ ދައްކަން މި އަށް ވުރެ މުނާސަބު ވަގުތެއް ވެސް އަންނާނެހެންނެއް ހީއެއް ނުވެ އެވެ. މިރޭ ވެސް މުޒާހަރާ އޮންނާނެވެ. އެތައް ކުލައަކުން ބޮކި ދިއްލޭ މުޒާހަރާ އެކެވެ.\nއެހެންވީމަ، "ދިވެހިން މޮޔަކޮށްލެއްވި" ރޮޒެއިނާގެ ވާހަކައިން ފަށާނީ އެވެ. ސިޔާސީ ހަތުރުވެރިން ރޮޒޭ ސިފަކުރަނީ އޭނާ އަކީ "ސިޔާސީ ގޮތުން އެންމެ އަނގަ ބޮޑު" ކަމަނާ ގެ ގޮތުގައެވެ.\nސިޔާސީ ޕޯޑިއަމްތަކުން ފެށިގެން އިއްޒަތްތެރި މަޖިލީހުގެ ގޮނޑިއާ ހަމަ އަށް ބެލިޔަސް ރޮޒޭއާ ގުޅުވައިގެން އާންމުން ދައްކާ މި ވާހަކަ އަކީ ކިހާ ވަރެއްގެ ހަގީގަތެއްކަން އެންމެނަށް ވެސް އެނގޭނެ އެވެ. ތަފްސީލަށް ދިއުމުގެ ބޭނުމެއް ވެސް ނެތެވެ.\nރޮޒޭ އަކީ ވެސް އެންމެ ފުރަތަމަ މައުމޫނުގެ ވަފާތެރިއެކެވެ. ނިކަން ފޯރީގައި މައުމޫނާއި އެ ބޭފުޅާގެ ސަރުކާރުގެ ދިފާއުގައި ހަޅޭފަޅޭ ޖެއްސެވި މޫނެކެވެ. ނަމަވެސް ޑީއާރްޕީގެ ރަން ޒަމާނުގެ ދުވަސް ދުއްވާލި "ޒައީމް ޑީއާރްޕީ" އާ އެކު ރޮޒޭގެ މޫނާއި މައުމޫނުގެ މޫނު ކެނޑުނީ އެވެ.\nމިއީ ރޮޒޭގެ ފުރަތަމަ ޝޭޑެވެ. އެއަށް ފަހު ޑީއާރްޕީގެ ކުލަ އާއި، އެއްއިރެއްގައި މާ މަޝްހޫރުވެގެން އުޅުނު ގައުމީ ޕާޓީގެ ކުލަ އެއްވެ، ރޮޒޭގެ ސިޔާސީ ކެރިއަރުގެ އެހެން ޝޭޑެއް އުފެދިގެން ދިޔަ އެވެ. އޭރު ރޮޒޭ ނިކަން އަޑުހަރުކޮށް ވިދާޅުވަމުން ގެންދެވީ "ޑިމޮކްރަސީ އެނގެނީ ޑީއާރްޕީ އަށް އެކަނި" ކަމަށެވެ.\nމިހާރު ވިދާޅުވަނީ ޑިމޮކްރަސީ އެނގެނީ އެމްޑީޕީ އަށް އެކަނި ކަމަށެވެ.\nއެއީ އެންމެފަހުން ޒައީމް ޑީއާރްޕީ ޕީޕީއެމަކަށް ފައްކާވެ އޭގެ ވެރިކަމެއް ފެށިގެން ޑީއާރްޕީގެ ސިޔާސީ ބާރު ކެނޑިގެން ދިއުމުން ރޮޒޭގެ ސިޔާސީ ހަޔާތުގައި އޮޅިގެން ދިޔަ ޝޭޑަކާ ގުޅިގެންނެވެ. ކުލަ ބަދަލުކޮށްލެއްވީ އެވެ.\nސަރުކާރުގެ މިހާރުގެ ވެރިން: މައްސަލަ ހޫނުވީ ސަރުކާރުގައި ހިމެނުނު އެހެން ކުލަތަކުގެ ބޮކިތައް ތަޅާލި ހިސާބުން. --ފޮޓޯ: އަވަސް\nމިހާރު ރޮޒޭ އަކީ މައުމޫނުގެ ސަރުކާރަށް އެންމެ ބޮޑަށް ފާޑުވިދާޅުވާ ސިޔާސީ ބޭކަނބަލެވެ. މިއީ ހަމަ ކްރިސްޓިއަން ގްރޭގެ ވާހަކަ ވެސް ފެށިގެން ގޮސް ނިމޭ ގޮތެވެ. އަދި މިއީ ރޮޒޭގެ ވާހަކަ އެކަންޏެއް ވެސް ނޫނެވެ. ސިޔާސީ އެންމެން ކުޅެމުން އަންނަ ފިލްމެއްގެ ވާހަކަ އެވެ. ރޮޒޭ އަކީ މިސާލެކެވެ.\nކޮންމެއަކަސް، ކުޑައިރު ލިބުނު އަނިޔާ އިން ނުކުމެ އޭގެ ބަދަލު ހިފާލައިގެން ހިތްހަމަޖައްސާލީ އެވެ. މައުމޫނުގެ ވެރިކަމުގައި ރޮޒޭ އަކީ ސިޔާސީ ގޮތުން "ކުޑަކުއްޖެކެ"ވެ. ނުވަތަ ރޮޒޭ އެ ވިދާޅުވާ ސްޓޮކްހޯމް ސިންޑްރޯމް ޖެހިވަޑައިގެން ހުންނެވި ފަރާތެކޭ ވެސް ބުނެވިދާނެ އެވެ.\nއޭގެ ނޭދެވޭ އަސަރުން ސަލާމަތްވުމަށް ސިޔާސީ ކުލަ ބަދަލުކުރެއްވުމަށް ފަހު އޭރުގެ ވާހަކަތަކުން ބަދަލު ހިއްޕެވީ އެވެ. މައުމޫނުގެ އާއިލާގެ ބޭފުޅުންގެ ސިއްރުތައް ބޭޒާރުކުރައްވަމުން، ސިޔާސީ ހިތްހަމަޖެހުން ހޯއްދަވަމުން ރޮޒޭ ގެންދެވިގޮތް ނޫސްތަކުގެ ފަލަސުރުހީތައް ހާވާލީމަ މިހާރު ވެސް ފެންނަން އެއޮތީ އެވެ.\nމިއީ އެއްގޮތަކަށް ވެސް ރޮޒޭއާ ޖައްސާލުމެއް ނޫނެވެ. ނަމަވެސް ރޮޒޭމެން ފެންވަރުގެ ސިޔާސީ ބޭކަނބަލުންނަކީ "ފިފްޓީ ޝޭޑްސް އޮފް މޯޑިސް ޕޮލިޓިކްސް" އޭ ކިޔުނު މި ފިލްމުގެ އެންމެ މުހިންމު ބަތަލާއިންނެވެ.\nއަދި ޖުމްލަކޮށް، މި ތިއްބެވި ސިޔާސީ ހުރިހާ ބޭފުޅުންގެ ވާހަކަ ވެސް ކިޔައި ދެވޭނީ ހަމަ "ރޮޒޭގެ ވާޝަނެއް" ހެންނެވެ.\nސިޔާސީ ކުލަ ބޮކީގެ ވާހަކައިން އަލުން ފަށާ ނަމަ މިހާރު ކުރިއަށް ދާ ސިލްސިލާ މުޒާހަރާތަކަށް ޖެހިލަމާ ހިނގާށެވެ. މިސާލަކަށް ކުރީގެ ޕޮލިސް ކޮމިޝަނަރު އަދި މިހާރުގެ މަޖިލިސް މެމްބަރު އަބްދުﷲ ރިޔާޒު ނެގިދާނެ އެވެ.\nރިޔާޒަކީ އެ ބޭފުޅާ ވިދާޅުވާ ގޮތުން އެއްވެސް އިރަކު ސިޔާސީވެ ވަޑައިގެންނެވި ބޭފުޅެއް ނޫނެވެ. ނަމަވެސް ގައުމުގެ ފުލުހުންގެ ވުޒާރާ "ސިޔާސީ ޕާޓީއަކަށް" ބަދަލުކޮށްލި ނަން ލިސްޓްގެ އެންމެ ކުރީގައި ރިޔާޒުގެ ނަން ހިމެނޭ ކަމަށް އިދިކޮޅު އެމްޑީޕީގެ ސަޕޯޓަރުން އޭރު ބުންޏެވެ.\nއެމްޑީޕީގެ އެ ފަރާތްތަކުން ފަހަރެއްގައި މިހާރު ރިޔާޒު ކުށްވެރިކޮށް "ހޭޝްޓެގް ލަދު" ކެމްޕޭނު ނުޖައްސަފާނެ އެވެ. ސަބަބަކީ އެމްޑީޕީގެ ސަރުކާރު ނިމުމަކަށް ގެންނެވުމަށް އަދާކުރެއްވި އިސް ރޯލަށް ފަހު ދެން ފޮޅިގެން އައި އަސުރުމާތައް މިލައި މޯޅި ނުވަނީސް ރިޔާޒްގެ ސިޔާސީ ހަޔާތުގެ ކުލަ ބަދަލުވީމަ އެވެ.\nއެމްޑީޕީ އާއި ޖޭޕީގެ ވެރިން ކުނޫޒު ޖަގަހާގައި. --ފޮޓޯ:އަވަސް\nއޭރު އެމްޑީޕީގެ ޒާތީ ދުޝްމަނަކަށް ބަދަލުވި ރިޔާޒަކީ މިއަދު އެމީހުންގެ ގާތް އެކުވެރިޔެކެވެ. އެމްޑީޕީގެ މެމްބަރުންނާ ކޮނޑާއިކޮނޑު ޖައްސާލައްވައިގެން އެ ހުންނެވީ އެވެ.\nރިޔާޒުގެ ސިޔާސީ ހަޔާތް އިހަކަށް ދުވަހު ފެއްޓެވުމުން އެ ބޭފުޅާގެ ސިޔާސީ ހަޔާތަށް އަންނަން އުޅެނީ އަދި ކިތައް ޝޭޑް ކަމެއް ވެސް ބުނާކަށް ނޭނގެ އެވެ.\nނަމަވެސް މި އެންމެނަށް ބަލާލުމުން ވެސް އެނގެނީ އެއްވެސް މީހެއްގެ ކިބައިގައި ހަގީގީ އިހްލާސްތެރިކަމެއް ނެތް ކަމެވެ. ރިޔާޒު ވެސް ޕީޕީއެމްގެ ސަރުކާރާ ދެކޮޅަށް އަޑުއުފުއްލަވަނީ ކޮންމެހެން ހައްގަށް ލޯބިކުރާތީކީއެކޭ ބުނެވޭކަށް ނެތެވެ. ސަބަބަކީ ރިޔާޒުމެން ފަދަ ބޭފުޅުންނަށް ސިޔާސީ މަގު އޮޅިވަޑައިގަތަސް ހައްގުގެ މަގު އެގޮތަށް އޮޅެމުން ނުދާތީ އެވެ. ހައްގުގެ މަގަކީ ބަދަލުވާ އެއްޗެއް ނޫނެވެ. ބަދަލުވަނީ މި ތިއްބެވި ސިޔާސީ ވެރިންނެވެ.\nއެހެންވީމަ އެމްޑީޕީ އިން ވެސް "އިއްޔެ ބާޣީއަކަށް ހަދައި، ޖަލަށް ލުމަށް ގޮވާލި" ކުރީގެ ޑިފެންސް މިނިސްޓަރު މުހައްމަދު ނާޒިމްގެ ދިފާއުގައި ނުކުމެފައި އެ އޮތީކީ އެއްގޮތަކަށް ވެސް ހައްގަށް ލޯބިކުރާތީކީއެއް ނޫނެވެ. އަދި ކުރީގެ ރައީސް މުހައްމަދު ނަޝީދުހާ "ލާދީނީ ބޭފުޅެއް ނެތް" ކަމަށް ވިދާޅުވެ އެ ބޭފުޅާގެ ވެރިކަން ވައްޓާލި މުޒާހަރާގެ މުހިންމު މެމްބަރުން އެ ބޭފުޅާގެ ސަފަށް މިއަދު ވަދެވަޑައިގެންފައި އެ ވަނީ ވެސް ހައްގަށް ލޯބިކުރާތީކީއެއް ނޫނެވެ.\nސިޔާސީ މަސްރަހް ބަދަލުވެ އެމްޑީޕީގެ ރަން ރީނދޫ ދޫލައިގައި ވެސް އެހެން ޝޭޑެއް އެޅިގެން ދިޔައީ އެވެ. އަދި މުއްސަނދިކަމުގެ ބާރުން ސިޔާސީ މައިދާނުގައި ނުފޫޒު ގަދަކުރައްވާފައިވާ ގާސިމް އިބްރާހީމުގެ ޝޭޑް ވެސް ދުވަސްވަރާ ދިމާކޮށް އަނެއްކާވެސް ބަދަލުވެލީ އެވެ.\nއެމްޑީޕީގެ މިހާރުގެ އިސް ސަފަށް ބަލާލާއިރު ވެސް ފެންނަނީ ސިޔާސީ އެތައް ޝޭޑެއްގެ ތެރެއިން ދެމިގެން ގޮސް އެ ޕާޓީގެ މުހިންމު މަގާމުތަކުގައި ވަކި ހިއްޕާލާފައި ތިބި ފަރާތްތަކެވެ.\n"ފިފްޓީ ޝޭޑްސް އޮފް ގްރޭ" އަކީ ފައިސާވެރިކަމާއި އާއިލީ މުއްސަނދިކަމާއި އެ މުއްސަނދިކަމުގެ ބާރަށް ދަމައިގެން ދާ މީހުންގެ ވާހަކަ އެވެ. އެ މުއްސަނދިކަމާއި އާރާއި ބާރުގެ ނިވަލުގައި ފޮރުވިފައިވާ އަނިޔާ އާއި އަރާމުގެ ވާހަކަ އެވެ.\nރާއްޖޭގެ ސިޔާސީ މައިދާނުގެ ހުލާސާ ވެސް ލިޔެވޭނީ ހަމަ މިހެންނެވެ. ސިޔާސީ މައިދާނަށް ފައިސާ އަޅަން މި ތިބެނީ ވަކި ބައެކެވެ. އެ ފައިސާގެ ބާރުގައި ސިޔާސީ މަޝްހޫރު މޫނުތައް އެއް ދިމާލުން އަނެއް ދިމާލަށް ގެންދާ ވާހަކަ ދޭތެރެދޭތެރެއިން އިވޭނެ އެވެ.\nހަމަ މި ރާގުގައި، ސިޔާސީ އަނިޔާ އާއި އަރާމުގެ ވާހަކަ ވެސް ފަޅަފަޅައިގެންދެ އެވެ.\nމިސާލަކަށް ފަނޑިޔާރު އަލީ ހަމީދަކީ މި ދަންނަވާ "ސިޔާސީ އަނިޔާ" ގެ ޝިކާރައަކަށް ހަދައި ސިޔާސީކޮށްފައިވާ އެންމެ މަޝްހޫރު ފަރާތެކެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި، ސަރުކާރުގެ އޭރުގެ އޮފިޝަލުންގެ ބަޔަކާއި މަޖިލިސް މެމްބަރުންތަކަކަށް ވެސް އެންޖެލިކް ޝެރޯނޭ ކިޔުނު ފެންޓަސީއެއްގެ "އަރާމާއި އަނިޔާ" ލިބިވަޑައިގެންނެވި އެވެ.\nމިއީ ސިޔާސީ މައިދާނުގެ އެންމެ ހުތުރު "ޝޭޑޭ" ވެސް ބުނެވިދާނެ އެވެ.\nކޮންމެއަކަސް މި ފިލްމު ބަލައިގެން ހާސިލުކުރަން ޖެހޭ އިބްރަތަކީ ރައްޔިތު މީހާގެ ހައްގުގައި އުޅޭ ސިޔާސީ ވެރިޔަކު ނެތް ކަމެވެ. މިއީ އެމީހުން އަމިއްލަ އަށް ޕްރޮޑިއުސްކޮށް ޑައިރެކްޓްކޮށްފައިވާ "ފިފްޓީ ޝޭޑްސް" އެއް ކަމެވެ.\nމިރޭ ވެސް ޝޯ ކުރިއަށް ދާނެ އެވެ. ވަނުން ހިލޭ އެވެ. އެކަމަކު ހަވާ އެރުވުމެއް ނޯންނާނެ އެވެ. ފަހަރެއްގައި ކަރުނަ ގޭސް ޖަހައިފާނެ އެވެ.\nހަރަކާތްތެރި އިގްތިސޯދު މާފުށި، ފަޅުވެފައި


M.Kolhufushin positive vi meehunge adhadhu9akah! | Jazeera\tމ.ކޮޅުފުށިން ޕޮޒިޓިވްވި މީހުންގެ އަދަދު9އަކަށް! - Jazeera\nމުޙައްމަދު އަފްޒަލް January 26, 2021 99 views0\nމ.ކޮޅުފުށިން ކޮވިޑް-19އަށް ޕޮޒިޓިވްވީ މީހުންގެ އަދަދު9އަކަށް އަރައިފިއެވެ.\nކޮޅުފުށީ ކައުންސިލްގެ ރައީސް ހުސެން ޝާމިލް "ޖަޒީރާ"އަށް މައުލޫމާތު ދެއްވަމުން ވިދާޅުވީ، މިހާރު އެ ރަށުން9މީހަކު ކޮވިޑް-19 އަށް ޕޮޒިޓިވްވެފައިވާކަމަށެވެ. މިއީ އިއްޔެ އެ ރަށުން ނެގި ރެންޑަމް ސާމްޕަލްގެ ތެރެއިން ޕޮޒިޓިވްވެފައިވާ މީހުން ކަމަށާއި، އަދިވެސް 20 ސާމްޕަލްއެއްގެ ނަތީޖާ ނުލިބޭކަމަށް ޝާމިލް ވިދާޅުވިއެވެ.\nޕޮޒިޓިވްވި މީހުންގެ ތެރޭގައި 60 އަހަރުން މަތީގެ ދެ މީހަކު ހިމެނޭކަމަށާއި އަދި ކުޑަ ދެކުދިންވެސް ހިމެނޭކަމަށެވެ. މިއީ އުމުރުން 1 އަހަރުގެ ކުއްޖަކާއި9އަހަރުގެ ކުއްޖެކެވެ. ދެން ހިމެނެނީ ހުސް ޒުވާނުންކަމަށްވެސް ޝާމިލް ވިދާޅުވިއެވެ. އަދި، 60 އަހަރުން މަތީގެ ދެ މީހުން ކޮވިޑް ފެސިލިޓީއަށް ބަދަލުކުރުމުގެ މަސައްކަތް އެޗްއީއޯސީއާ ގުޅިގެން ކުރަމުން އަންނަ ކަމަށްވެސް ޝާމިލް ވަނީ "ޖަޒީރާ"އަށް މައުލޫމާތު ދީފައެވެ.\nމީގެއިތުރުންވެސް، އިތުރު ސާމްޕަލްތައް ނެގުމަށް މިހާރު ޓެސްޓް ކިޓުތައް އެ ރަށަށް ގެންދެވިފައިވާ ކަމަށާއި ކޮންޓެކްޓް ޓްރޭސިންގ ގެ މަސައްކަތް ފެށިގެން ކުރިއަށް ދާކަމަށް ކައުންސިލްގެ ރައީސްވަނީ މައުލޫމާތު ދެއްވާފައެވެ.\nމ.ކޮޅުފުށްޓަށް އަރާ ފޭބުން މަނާކޮށްފައި ވަނީ އެ ރަށުން މާލެ އައި މީހަކުގެ ފަރާތުން ކޮވިޑުގެ އަލާމާތްތައް ފެނިގެން ޓެސްޓު ކުރުމުން އޭނާ ބައްޔަށް ޕޮޒިޓިވްވެފައިވާތީ މި މަހުގެ 24 ވަނަ ދުވަހުއެވެ.


Inthi Raees Yameen Ah: Kafaalaathuge Dhashun Minivan Kureveyne Usooleh Nei - Vaguthu\nއިންތި ރައީސް ޔާމީނަށް: ކަފާލާތުގެ ދަށުން ދޫކުރެވޭނެ އުސޫލެއް ނެތް\n1 މަސް ކުރިން ( ޖެނުއަރީ 11, 2020 )\nރާއްޖޭގެ ގާނޫނުގައި ކަފާލާތުގެ ދަށުން އެއްވެސް މީހަކު ދޫކޮށްލެވޭ ގޮތަށް ނެތް ކަމަށް ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު އަދި ގާނޫނީ ވަކީލް އިމްތިޔާޒް ފަހުމީ (އިމްތި) ވިދާޅުވެއްޖެއެވެ.\nއިމްތި މިހެން ވިދާޅުވެފައި ވަނީ މަނީ ލޯންޑްރިންގެ މައްސަލައެއްގެ ކުށް ސާބިތުކޮށް ފަސް އަހަރު ދުވަހުގެ ޖަލު ހުކުމެއްް އިއްވާފައިވާ ރައީސް އަބްދުﷲ ޔާމީން އެމަނިކުފާނު ކަފާލާތުގެ ދަށުން ދޫކޮށްލާފައި ނުވާތީ އެކަމާ، ކަންބޮޑުވުން ފާޅުކުރައްވާފައިވާ ދަނޑިވަޅެއްގައެވެ.\nއިމްތި ވަނީ ރާއްޖޭގައި މިހާތަނަށް ޖަލު ހުކުމެއް އިއްވައިފައިވާ މީހަކު ކަފާލާތުގެ ދަށުން މިނިވަން ކޮށްފައި ވޭތޯ އާއި އެފަދަ ގޮތަކަށް ގާނޫނުގެ ދަށުން މިނިވަން ކުރެވޭތޯ ސުވާލު އުފައްދާފައެވެ. އޭނާ ވަނީ ވަރަށް ހަރުދަނާ އުސޫލުތައް ގެންގުޅޭ ގައުމުތަކުގެ ތެރެއިންވެސް މަދު ގައުމަކުން ފިޔަވައި އެކަން ނުކުރާ ކަމަށް ވިދާޅުވެފައެވެ.\nކަފާލާތުގެ ދަށުން ރައީސް ޖަލުން ނެރުމަށް އެދި ހުށަހެޅީ މިދިޔަ އަހަރުގެ ޑިސެމްބަރު މަހުގެ 18 ވަނަ ދުވަހުއެވެ. އެ މައްސަލަ ހުށަހެޅީ ހައިކޯޓަށެވެ.\nއެމަނިކުފާނުގެ ވަކީލުންގެ ޓީމުގެ ފަރާތުން ހައިކޯޓަށް މި ހުށަހެޅި ހުށަހެޅުމަކީ އެމަނިކުފާނު ގޭބަންދަށް ބަދަލު ކުރަން ކަމެއް ނުވަތަ މިނިވަން ކުރަން ހުށަހެޅި، ހުށަހެޅުމެއް އަދި ސާފެއް ނުވެއެވެ.\nރައީސް ޔާމީންގެ މައްޗަށް މަނީ ލޯންޑްރިންގެ ދަޢުވާ ޘާބިތުވެ،5އަހަރުގެ މުއްދަތަކަށް ޖަލައިލައި،5މިލިއަން އެމެރިކާ ޑޮލަރުން ޖޫރިމަނާ ކުރުމަށް ޙުކުމް ކޮށްފައިވަނީ، މިދިޔަ ނޮވެމްބަރު މަހުގެ 28 ވަނަ ދުވަހުއެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ދައުވާ ސާބިތުވީ، ގއ. ވޮޑަމުއްލާ ކިޔާ ފަޅު ރަށެއް ކުއްޔަށް ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު އެސްއޯއެފްގެ އެކައުންޓުން ރައީސް ޔާމީންގެ އަމިއްލަފުޅު އެކައުންޓަށް ޖަމާކުރި މައްސަލައެއްގައެވެ.\nއެ މައްސަލަ މިހާރު ވަނީ ހައިކޯޓުގައި އިސްތިއުފާނުކޮށްފައެވެ.\nޑރ، ބިލާލް ރާއްޖެ ގެނައުމާއި ދެކޮޅަށް އިންތިވެސް ތެދުވެއްޖެ\nއިންތި ވިދާޅުވަނީ މަލީހް ބާގާވާތް "ސެލެބްރޭޓް"ކުރެއްވީ ކަމަށް\nއިމްތިޔާޒް ދީނީ އިލްމުވެރިންނަށް: މި ކޮންވައްތަރު ތިބޭ؟\nޖެނުއަރީ 11, 2020 16:33\nޢިންތިވެސް ނުވިސްނާތި ތާއަބަދު ބޮޑެތިވާހަކަދައްކަން ހުރެވޭނެކަމައް މާދަންވެސް އިންތިއައްވެސް މިފަދަހާލަތެއްމެދުވެރިވެދާނެ ، ނަމަވެސް އިންތިއަކައް ރާއްޖޭގެވެރިކަންކުރާނެފުރުސަތެއްނުލިބޭނެ ޔާމީންއޮތީ މުޅިރާއްޖޭގެ ވެރިކަންވެސްކޮއްފަ އަސަރުކުރޭދޯ\nޖެނުއަރީ 11, 2020 16:44\nމީ ގުއިކޯޓުގެ އިސްފަޑިޔާރު....މީނަޔަށް ހަދާންނެތުމުގެ ބަލި ނެހުނީކަންނޭގެ މިވެރިކަން ފެށުމާއެކު ބޮޑެތި ކުއްވެރިންތަކެ މިނިވަންކުރިގޮތް..ޓެރަރިސްޓް ނަޝީދު މިނިވަންވި މައުމޫނު ގާސިމު ދެ ނާޒިމު ދެންވެސްތި ބި ބައެއް މިނިވަންކުރި....ކަފާލާތުންކަމެ ކަފާއިގެންކަމެނޭގެ....\nޖެނުއަރީ 11, 2020 17:08\nހައިކޯޓުން ނެރޭނޭ ޙުކުމް ކުރިޔަށް ހާމަކޮށްދިނީ! ޔާމީނަށް ޙުކުމްކުރުމުގެ6ދުވަސްކުރިން މީނަގެ ޕޯސްޓެއްގައި 5،5 ޖަހާފައޮއްވާ ގަޅިޔަކު އަރާ އެގޮތަށް ޙުކުމް ކުރީ! ޙުކުމް ކުރުމުގެ 15 މިނެޓްކުރިން އެ ޕޯސްޓް ވަނީ މީނަ ނަގާފަ! އެހެންވީމާ ޝަރުޢީ ނިޒާމް އޮތް ޙާލަތު ވަރަށް ސާފް! އަދި އިރާދަކުރެއްވިއްޔާ ތިޔަހެންނަކުން ނުވާނެއެވެ.\nޖެނުއަރީ 11, 2020 17:26\nކަލޭ ދުނިޔޭގަ ހުރިހާދުވަހަކު އުޅެވިދާނެ ކަމަށް ހީކުރުމަކީ މޮޔަކަމެކެވެ\nޑރ. ގުރާމް އިންތި\nޖެނުއަރީ 11, 2020 17:53\nރައީސް ޔާމީނަށް ހަސަދަފިލުވަން ތިބޭފުޅުންނަށް މުޅިއުމުރުދުވަހު ތިޔާހެން ތިބެވޭނެބާ؟ 2023ގެ ފަހުން ޖަރީމާތަކަށް ނިމުމެއް ގެނެވިގެންދާނެ! އިންޝާ ﷲ\nޖެނުއަރީ 11, 2020 18:19\nއެހެންތަ ކަލޯ ދޮންބަފާވިއްޔާ އެ 😂\nޖެނުއަރީ 11, 2020 18:38\nމިހާރު ތިޔަވީގޮތް ވަރަށް ވެސް ސާފުވެއްޖެ ކުށުގެ ހާއްޔެއްގައި ތިބި ކުއްވެރިން ނުފެނި ހަމައެކަނި ޔާމީނުފެނިގެން ތިޔައުޅެނީ ބިރުގަންތީމަ ޔާމީނަށް އިންސާފުވެރި ޙުކުމެއް ކޮށްފައިވާނަމަ އިންތިއަކަށް ތިޔަ ޢިބާރާތުން ވާހަކައެއް ދެއްކޭކަށް ނޯންނާނެ ތީކާކު ބޮޑު......\nޖެނުއަރީ 11, 2020 18:50\nބަލަ ތިކަލޭގެއަކައްނޭންގޭތަ އެމައްސަލަ ހައިކޯޓައްބަލައިގަންކަމެއް ޤާނޫނުއަސާސީގަ ކުރެވެންނެތްކަމަކައްއެދި ހައިކޯޓައްހުށަހެޅުމުން އެމައްސަލަ އެތަނުންބަލައިގަތް ފަނޑިޔާރުންނަކީ ތިބުނަނީ އެއީގަމާރުންނޭތަ ރޯނުއެދުރަކައްނޭންގޭތައެތާތިބީ ކަލެއައްވުރެންމޮޅައްކިޔަވާފަތިބިބައެއްކަން\nޖެނުއަރީ 11, 2020 19:10\nރައީސްޔާމީން ވީމަދޯ ތަރަށްގީގެ ބާނީވީމަދޯ ބޮޑު ހިޔާނާތުގެ ލާރި ފޮރުވަން ގެރިމޯޔާ ހަވާލުނުކުރީމަދޯ އެހާ ބޮޑުވައްކަމެއް ބޮލުގައި އެޅުވީމަވެސްވަގެއްކަން ސާބިތުނުވީމަދޯ އެކަމާ އެއްބަސް ނުވީމަދޯ ބާތިލް ޝަރިޔަތެއް ކޮށްބާތިލްހުކުމެއް އިއްވީމަދޯ ރައީސް ޔާމީން އަކީ އިންތި ފަދަ ނުބައި ނުލަފާ ޖައްބާރު ވަގުޖަނަވާރަ ކަށްނުވީމަދޯ ވަގުން ހިމާޔަތް ކުރަން މަސައްކަތް ކުރާނީ އަބަދުވެސް ތިކަހަލަ ވަގުން ދޯ ރައީސް ޔާމީން އަކީ ތިފަދަ ވަގެއް ނޫންކަން ޔަގީންކުރެވޭތީ ދޯ ކެޔޮކޭވަރު އެނގޭނީ ބިތުފަންގި ނެނގުނު ދުވަހަކުން ދޯ\nޖެނުއަރީ 11, 2020 19:43\nކަފާލާތުގެ ދަށުން ގާސިމް ދޫކޮށްލަން ހައިކޯޓުން އަމުރުކުރީ ކޯޓުން ކަނޑައެޅި ޝަރުތުތަކަކަށް ގާސިމް އެއްބަސްވެވަޑައިގެން ގާސިމްގެ ފަރާތުން 70،000 ރުފިޔާ ކޯޓަށް ދެއްކުމުންނެވެ.\nޖެނުއަރީ 11, 2020 20:40\nތިޔަ އިންތިޔާޒުގެ މަދުވާނީ ނަގުލަކާ ދަޅަކާ ސީދާ ދެފުއްކެހެރިއެއް!\nޖެނުއަރީ 11, 2020 21:44\nކަލޭ ހީކުރަނީތަ ކަލޭމެންގެ ބާރު 10 އަހަރައް އޮންނާނެ ކަމައް މިހާރުވެސް ރަތްޔަތުން ހަޅޭތްލަވަނީ އަނގަޔާ އަތާދިމާނުވޭ ވަތްކަން އިންތިހާޔައް ގިނަވެތްޖެ ހުސްތޮޅިޔައް ދޮޅުއަހަރު ދުއްވާލީ ހަޒާނާ ހުސްކުރަނީ ބޭރުކަރަތަކައް ދަތުރުކޮއް\nޖެނުއަރީ 11, 2020 21:46\nމީހަކައް އަނގަހައްދުގެ ހުކުމެއްއިއްވަންޖެހެންޏާ އިންތިޔައް އަނގަހައްދުގެ ހުކުމް އިއްވަންޖެހޭ!\nޖެނުއަރީ 12, 2020 08:27\nއަނިޔާވެރިކަން ހައްދުން ނެއްޓިއްޖެ. ﷲ ގެ ކޯފާއެއް އައުން ލަހެއްފަހެއްނުވާނެ. މިބައިމީހުން ހީކުރަނީ މިމީހުންގެ މިނުބައިކަން ދެމިއޮންނާނެކަމަށް. ﷲ ތަޢާލާ7އުޑުމަތިން ބާވާލެއްވި ޤުރުއާނުގައި އަދުލުވެރިކަން ނެތްނަމަ ވާނެ ދެރަގޮތްވަނީ އަންގަވާފައި. ދިވެހި ގައުމު ހަލާކުވެ ހިނގައިދާނެ މިނުބައި ސަރުކާރުގެ ސަބަބުން.\nޖެނުއަރީ 12, 2020 08:28\nއިންތި ހީކުރަނީ ﷲ ވޮޑިގެން ނުވާކަމަށް. މީނަހިތުން މީނަ މަރެއްނުވާނެ. އަދި މިސަރުކާރަކީ ބަދަލުނުވާނެ އެއްޗެއް. ﷲ އިރާދަކުރެއްވިއްޔާ ދާދި އަވަހަށް މިސަރުކާރާ ތިމަޖްލިސް ނެތި ހިނގައިދާނެ.\nމަލަކަލް މައުތުގެފާނު ކަލޭގެ ފުރާނަ ހިތްޕަވަންދެއް ތި ނުބައިކަން ދައްކަދައްކާ ހުރޭ. އިންޝާ ﷲ ކަލޭމެންގެ ކަންތައް ނިކަންހިތިގޮތަކަށް ނިމިގެންދާނެ.\nފެބުރުއަރީ 7, 2020 21:43\nސިއެސްޓާގެ ޕްރެޒެންޓަރުގެ ކިބައިން ރާއްޖޭގެ ރައްޔިތުން ސަލާމަތްކުރައްވާނދޭވެ! އާމީން ޔާ ރައްބަލްޢާލަމީން..\nފެބުރުއަރީ 7, 2020 22:44\nކަލޭމެން ޤާނޫނު އަސާސީ ފައިދަށައްލާ މޮޑެފަ ބޭނުންހާގޮތެއް ހަދަހަދާ ކިހާދުވަހަކު ގަދަބަސްބުނެބުނެ ތިބެވޭނެބާ


Thaareehee operation aa eku Dr. Shafiu thaareehuge thereah | Mihaaru\nޑރ. ޝާފިއު: އޭޑީކޭގައި އިއްޔެ ކުރި ތާރީހީ އޮޕަރޭޝަނުގައި އިސްކޮށް ބައިވެރިވެ ވަޑައިގެންނެވި\nތާރީޚީ އޮޕަރޭޝަނާ އެކު ޑރ. ޝާފިއު ތާރީހުގެ ތެރެއަށް\n09 އޯގަސްޓް 2018 - 15:01 25 comments\nއޭނާ ވަނީ އިންޑިއާގައި ފުރަތަމަ ފަހަރަށް ހެދި ކުޑަކުއްޖެއްގެ ވަރަށް ނާޒުކު ހިތުގެ އޮޕަރޭޝަނެއްގައި ވެސް ބައިވެރިވެވަޑައިގެންފަ އެވެ.\nރާއްޖޭގެ ފުރަތަމަ ކާޑިއޯތޮރޭސިކް އެންޑް ވެސްކިއުލާ ސާޖަންގެ ގޮތުގައި 2013 ގައި މަސައްކަތް ކުރައްވަން ފެއްޓެވި ޑރ. ޝާފިއު އިއްޔެ ވަނީ ރާއްޖޭގެ ތާރީޚުގައި ވެސް ފުރަތަމަ ފަހަރަށް ކުރި، ހިތުގެ އޮޕަރޭޝަން އޭޑީކޭގައި ކުރައްވައިފަ އެވެ. ނުވަ ގަޑިއިރުގެ އެ އޮޕަރޭޝަނުގައި ދެން އޭނާއާ އެކު ބައިވެރިވެވަޑައިގެންނެވީ ނޭޕާލުގެ ތަޖުރިބާކާރެއް ކަމަށްވާ ޑރ. ރަންޖަން ސަޕްކޮޓާ އެވެ.\nދިވެހިންގެ ސަމާލުކަމަށް އެންމެ ފުރަތަމަ ޑރ. ޝާފިއު އައީ، އުފަންވި އިރު ހިތުގެ ބޮޑު މައްސަލައެއް ހުރި ތުއްތު ފިރިހެންކުއްޖެއްގެ ފުރާނަ ސަލާމަތްކުރަން 2015 ގައި އިންޑިއާގައި ކުރި ބޮޑު އޮޕަރޭޝަނުގައި ބައިވެރިވެވަޑައިގަތުމުންނެވެ. އޭރު އޭނާ މަސައްކަތް ކުރައްވަމުން ގެންދެވީ މުމްބާއީގެ ކޮކިލަބަން އަމްބާނީ ހޮސްޕިޓަލުގަ އެވެ.\nއަށް ގަޑިއިރުގެ އެ އޮޕަރޭޝަންގައި ކުއްޖާގެ ހިތުގެ ވޭލްވެއް ނަގައި އެ ތަނަށް އެހެން ވޭލްވެއް ބަދަލުކޮށް، ސިންތެޓިކް ވޭލްވެއް ހެދުމުގެ އިތުރުން ހިތުގެ މައި ލޭ ހޮޅީގެ މައްސަލައެއް ރަނގަޅުކުރަން ޓިއުބެއް ވަނީ ލައްވާފަ އެވެ.\n"މިހާރު"އާ ވާހަކަ ދައްކަވަމުން ޑރ. ޝާފިއު މިއަދު ވިދާޅުވީ ރޭ އޭޑީކޭގައި ކުރި ތާރީހީ އޮޕަރޭޝަނަކީ ރާއްޖޭގެ ސިއްހީ ދާއިރާއަށް ލިބުނު ވަރަށް ބޮޑު ކުރިއެރުމެއް ކަމަށާއި ކުރިއަށް އޮތް ތަނުގައި އެފަދަ ކަމެއް ކުރެވޭނެ ވަސީލަތްތައް މިހާރު ތަރައްގީ ވެފައިވާ ކަމަށެވެ.\n"މިއީ އަޅުގަނޑުމެން ވަގުތުން ވަގުތަށް ނެގި ޑެޒިޝަނެއް. ވަރަށް ކްރިޓިކަލް ކޭސްއެއް ވީމައި، އުނދަގޫތަކެއް ވެސް ދިމާވި. އެކަމަކު އޮޕަރޭޝަނުގެ ހުރިހާ ކަމެއް ވެސް ދިޔައީ ވަރަށް ކާމިޔާބުކޮށް،" ޑރ. ޝާފިއު ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގައި މިހާރު ހުރި ވަސީލަތްތަކުން، މިފަދަ އިތުރު އޮޕަރޭޝަންތައް ކުރުމުގެ ގާބިލްކަން ހޮސްޕިޓަލްތަކުގައި އެބަ ހުއްޓެވެ.\nއޭޑީކޭ އާއި އައިޖީއެމްއެޗު ހިމެނޭ ގޮތަށް ރާއްޖޭގެ ސިއްހީ ދާއިރާގައި 15 އަހަރަށް ވުރެ ގިނަ ދުވަހު ހިދުމަތް ކުރައްވާފައިވާ ސުޕަސްޕެޝަލިސްޓު ޑޮކްޓަރު، 2015 ގައި އިންޑިއާއަށް ވަޑައިގެންނެވީ އޭރު ރާއްޖޭން އެ ދާއިރާ އިން އެކަށީގެންވާ ކުރިއެރުން ލިބެން ނެތުމުން ކަމަށް ވިދާޅުވި އެވެ.\nޑރ. ޝާފިއު އޭރު ދެއްވި އިންޓަވިއުއެއްގައި ވިދާޅުވީ އޭނާގެ އަމާޒަކީ ދެތިން އަހަރުގެ ތެރޭގައި ރާއްޖޭގައި އޯޕަން ހާޓް ސާޖަރީ ހެއްދެވުން ނަމަވެސް، އެ ވަސީލަތްތައް ތަރައްގީ ނުކުރެވުން ކަމަށެވެ.\nއެކަމަކު އޭގެ އަހަރެއްހާ ދުވަސް ފަހުން ޑރ. ޝާފިއު އެނބުރި ރާއްޖެ ވަޑައިގެން ހިދުމަތް ދެއްވަން ފެއްޓެވި ފަހުން، އައިޖީއެމްއެޗާއި އޭޑީކޭގައި ވަނީ ހިތުގެ ބަލިތަކުގެ ހިދުމަތް ވަރަށް ބޮޑަށް ފުޅާވެފަ އެވެ. އެގޮތުން ހިތުގެ ބައްޔަށް ފަރުވާ ދިނުމަށް އައިޖީއެމްއެޗުގައި 2016 ވަނަ އަހަރު ކެތުލެބެއް ހުޅުވާފައިވާއިރު، އޭޑީކޭގައި މި އަހަރު ވަނީ އެންމެ ޒަމާނީ ކެތުލެބަކާއި ހިތުގެ އޮޕަރޭޝަނަށް ހާއްސަ ތިއޭޓަރެއް ވެސް ހުޅުވާފަ އެވެ.\nއިތުރު ލިޔުންތައް ސިއްހަތު އައިޖީއެމްއެޗު އޭޑީކޭ ހޮސްޕިޓަލް ހިތުގެ ބަލި ސިއްހީ ޚިދުމަތް


ރޯދަމަހު ކެއުން ބަހައްޓާނޭގޮތް – ޞިއްޙަތު.ކޮމް\nނޮވެންބަރު 21, 2017 އެއްވެސް ޚިޔާލެއް ހުށަހަޅާފައި ނެތް\nނޯޓް: މިއީ 1 ޖޫން 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ކުރިޔަށް އޮތީ އެންމެހާ މުސްލިމުތަކުންގެ ބަރަކާތްތެރި ރަމަޟާން މަހެވެ. ރޯދަ މަހަކީ އަޅުގަނޑުމެންގެ ކެއުން ބުއިމަށް ވެސް ބަދަލުތަކެއް ގެނުވާ ދުވަސްވަރެކެވެ. ކެއުމުގެ ވައްޓަފާޅި އާންމު މައްސަރުތަކާ މުޅިން ތަފާތު ވެދެއެވެ. އެހެން ކަމުން ރޯދަ މަހުގައި ވެސް ދުޅަހެޔޮ ގޮތެއްގައި އަޅުގަނޑުމެންގެ ކެއުން ބުއިން ބައްޓަންކޮށް، ސުފުރާ މަތީގައި އަތުރާލެވޭ ކާބޯތަކެތީގެ ބާވަތްތަކަކީ ހަށިގަނޑަށް ފައިދާހުރި، ދުޅަހެޔޮ ކާބޯތަކެތި ކަމުގައި ހެދުން މުހިއްމެވެ.\nރޯދަ މަހަކީ ކެއުން ބުއިމުގައި ގެންގުޅެވޭ ނޭދެވޭ އާދަތައް ބަދަލުކޮށް، ދުޅަހެޔޮ ގޮތެއްގައި ކެއުން ބުއިން ބައްޓަން ކުރުމަށް ލިބިގެންދާ ފަހި ފުރުޞަތެކެވެ.ދުޅަހެޔޮކަންމަތީ ފުރިހަމަ ޞިއްޙަތެއްގައި ހުރުމަށް ރޯދަ މަހުވެސް ކެއުމުގައި ހަށިގަނޑަށް ފައިދާހުރި ތަކެތި ބޭނުންކޮށް ހެދުމަކީ ވަރަށް މުހިއްމު ކަމެކެވެ.ރޯދަ މަހުގެ ދުވަސްތަކުގައި ކެއުމުގައި އެއްވެސް ކަހަލަ އުސޫލެއް ހިފެހެއްޓުމެއްނެތި، އެއްވެސް ބެލުމަކާ ނުލައި، ހިތަށްއެރި ވަރަކަށް ނޫނީ މާގިނައިން ކައިބޮއިހެދުމަކީ އެކަމުގެ ސަބަބުން ޞިއްޙީ މައްސަލަތައް ދިމާވެދާނެ ކަމެއްކަން ވިސްނުމުގައި ބަހައްޓަން ޖެހެއެވެ.މާގިނައިން ކައިބޮއި ހެދުމަކީ އެކަމުގެ ސަބަބުން ވަރުބަލިކަމާއި، ލޮނޑުކަން ހަށިގަނޑަށް ގެނެސް، ރޫހާނީ އަޅުކަމަށް ވެސް އެކަމުގެ ސަބަބުން ބުރޫއަރާނެ ކަމެއްކަން ހަދާންކުރަން ޖެހެއެވެ.\nގަބޫލުކުރަންޖެހޭ ހަގީގަތަކީ އަހަރެމެން ދުޅަހެޔޮ ޞިއްހަތެއްގައި ދެމިހުރުން ބަރޯސާވަނީ ރޯދަމަހުގެ ރޭގަނޑުގެ ވަގުތުތަކުގައި ބޭނުންކުރެވޭ ކާނާގެ ބާވަތްތަކުގެ މައްޗަށް ކަމެވެ.އެހެންކަމުން ރޭގަނޑުގެ ވަގުތުތަކުގައި ބޭނުންކުރެވޭ ކާބޯތަކެތީގެ ގޮތުގައިކާނާގެ ހުރިހާ ބާވަތެއް ހިމެނޭ ހަމަހަމަ ކެއުމެއް ޚިޔާރުކުރުމަކީ ބުއްދިވެރި ކަމެކެވެ.ރޯދަ މަސް ބޯމަތިވަމުން އަންނައިރު ރޯދަމަހު ކެއުމުގައި ސަމާލުވާންވީ ކަންތައްތައް، އެނގިފައިހުރުމަކީ ބޭނުންތެރި ކަމެކެވެ.\nއެހެން މަސްމަހާ އަޅާ ބަލާއިރު ރޯދަމަހުގައި އަޅުގަނޑުމެން މައިގަނޑު ގޮތެއްގައި ކައިބޮއި އުޅެނީ ތަފާތު3ވަގުތެއްގައެވެ. އެއީ ރޯދަ ވީއްލާ ވަގުތާއި، ތަރާވީހު ދަމާއި، ހާރު ދަމެވެ. ރޯދަމަހު މިއިން ކޮންމެ ވަގުތަކުމެ،ހަށިގަނޑަށް ފައިދާހުރި ރަނގަޅު ކެއުމެއް ޚިޔާރުކުރުމަކީ މުހިއްމު ކަމެކެވެ.\nރޯދަ ވީއްލުމަށް ފެން، ޖޫސް، ނޫނީ ކޮންމެވެސް ފޮނި ކާއެއްޗެއް ޚިޔާރު ކުރެވިދާނެއެވެ. މިފަދަ ތަކެތީގެ ސަބަބުން ރޯދައަށް ހުރުމުން ހަށިގަނޑުން މަދުވާ ފެނާއި، ލޮނާއި، ހަކުރުގެ ބައި ހަމައަކަށް އެޅުމަށް އެހީތެރިވެދެއެވެ. އަޅުގަނޑުމެންގެ އާދަކާދައިގެ ތެރެއިން ރޯދަ ވީއްލާ ވަގުތު، ގިނަ އަދަދެއްގެ މޭވާ ޖޫސް އަދި ކަދުރު ބޭނުންކުރާކަން ފާހަގަ ކުރެވެއެވެ. މިއީ ހަގީގަތުގައި ވަރަށް ރަގަޅު އާދައެކެވެ. ކަދުރާއި، މޭވާ ޖޫސް ރޯދަ ވީއްލުމަށް ބޭނުންކުރުމަކީ ހަށިގަނޑަށް ބޭނުންވާ ހަކަތަ ލިބި، ހަށިގަނޑުގައި ވަރުޖެހި، މީހާއަށް ތާޒާކަން ގެނެސްދޭނެ ކަމެކެވެ.\nތަރާވީސް ވަގުތުގައި ވެސް ބޭނުންކުރާ ކާބޯތަކެއްޗަކީ ކާނާގެ ހުރިހާ ބާވަތެއް ހިމެނޭ ކެއުމަކަށް ހެދުމަށް ސަމާލުވުމަކީ މުހިއްމު ކަމެކެވެ.އެގޮތުން ބަތް، ރޮށި، ޕާސްތާ، ފަދަ ތަކެތި މިވަގުތު ބޭނުންކުރެވިދާނެއެވެ. މިތަކެއްޗަކީ ކާބޯހައިޑްރޭޓް ލިއްބައިދޭނެ ތަކެއްޗެކެވެ. މީގެ އިތުރުން ފެނު ކައްކާފައި ހުންނަ ތަރުކާރީއާއި، ރޯ ތަރުކާރީގެ ބާވަތްތައް، ނުވަތަ ފިހެފައި ހުންނަ މަސް ބޭނުންކުރެވިދާނެ އެވެ. ތަރާވީހު ގަޑީގައި ވެސް ކޮންމެ ރެޔަކު ކޮންމެވެސް ކަހަލަ މޭވާއެއް ބޭނުންކުރުމަކީ އާދައަކަށް ހައްދަވާށެވެ.\nހާރުދަމުގެ ކެއުމަކީ ހަށިގަނޑަށް ފައިދާހުރި ލުއި ކެއުމަކަށް ހެދުމަކީ މުހިއްމު ކަމެކެވެ. ހާރުގަޑީގައި ބޭނުންކުރެވޭ ކާބޯތަކެތީގެ ތެރޭގައި ކާބޯހައިޑްރޭޓާއި، ޕްރޮޓީން ހިމެނޭ ބާވަތްތަކާއި، އަދި މޭވާގެ ބާވަތްތައް ގިނަކުރެއްވުން ރަނގަޅެވެ! މިސާލަކަށް ފިއްތި ގޮދަން (އޯޓްސް)، އަދި ފިހުނުމަހާއި، ކިރު ބޭނުންކުރެވިދާނެ އެވެ. ހާރުގަޑީގައި ސައި، ކޮފީ، އެނާޖީ ޑްރިންކްސް ފަދަ ކެފެއިން ހިމެނޭ ބުއިންތައް ބޭނުންކުރުމަކީ ޞިއްޙީ ގޮތުން ބަލާއިރު އެހާ ރަނގަޅު ކަމެއް ނޫނެވެ.ބުއިމެއްގެ ގޮތުގައި ފެނުގެ އިތުރުން ކޮންމެ ވެސް ކަހަލަ މޭވާ ޖޫހެއް ޚިޔާރު ކުރެވިދާނެ އެވެ. އެހެނީ މިފަދަ ބުއިންތަކަކީ އެބުއިންތައް ބޭނުންކުރުމުގެ ސަބަބުން، ހަށިގަނޑުން ފެނާއި، ތަފާތު މައުދަންތައް ބޭރުކޮށްދޭ ބާވަތްތަކެކެވެ.ޚާއްޞަކޮށް އެނާޖީ ޑްރިންކްސް ފަދަ ބުއިންތައް މާގިނައިން ބޭނުންކުރުމަކީ އޭގެ ސަބަބުން ޞިއްޙީ މައްސަލަތައް ކުރިމަތިވެދާނެ ކަމެކެވެ.\nރޯދަމަހުގެ ރޭގަނޑުގެ ވަގުތުތަކުގައި ގިނައިން ފެންބުއިމަކީ ވަރަށް މުހިއްމު ކަމެކެވެ. އެގޮތުން މަދުވެގެން 12-8 ތަށްޓާއި، ދެމެދުގެ މިންވަރަކަށް ފެންބުއިމަށް ސަމާލުކަން ދޭންވާނެއެވެ.! ރޭގަނޑުގެ ވަގުތުތަކުގައި ގިނައިން ފެނާއި، ދިޔާތަކެތި ބޭނުންކުރުމަކީ ރޯދަޔަށް ހުންނައިރު ގެއްލިގެންދާ ފެން އަބުރާ ހަށިގަނޑަށް ލިއްބައިދޭނެ ކަމެކެވެ.\nރޯދަމަހުގައި ބޭނުންކުރެވޭ ކާނާ އަކީ ދުޅަހެޔޮ ކާނާއަކަށް ހެދުމަށްޓަކައި ކާބޯހައިޑްރޭޓް އަދި ފައިބަރުން މުއްސަދިވެފައިވާކާބޯތަކެތި ބޭނުންކުރުން މުހިއްމެވެ. ކާބޯ ހައިޑްރޭޓް އެކުލެވޭ ބާވަތްތަކަކީ އެބޭނުންކުރުމުން ރޯދަޔަށް ހުންނަ ވަގުތުތަކުގައި ލަސްލަހުން ހަކަތަ ދޫކުރާ ކާނާގެ ބާވަތްތަކެކެވެ. ކާބޯހައިޑްރޭޓް ހިމެނޭ ކާބޯތަކެތީގެ ތެރޭގައި ގޮވާމާއި، ގޮދަނުގެ ބާވަތްތައް، އަދި މަދާއި އޮށުގެ ބާވަތްތައް ހިމެނެއެވެ. އޭގެ ތެރޭގައި ބާރުލީ، ހަނޑޫ، ފިއްތި ގޮދަން (އޯޓް)، ބިންބި، ދޮނަޅަ، ޒުވާރި، ތޮޅި، މުގު، އާޓާ ފުށް، އަދި ބާސްމަތީ ހަނޑޫ ފަދަ ބާވަތްތައް ހިމެނެއެވެ.\nފައިބަރުން މުއްސަދި ކާނާގެ ބާވަތްތަކަކީ ލަސްލަހުން ހަޖަމުކޮށްދޭ ބާވަތްތަކެއްކަން ފާހަގަކޮށްލެވެއެވެ. އޭގެތެރޭގައި ބްރޭން، ސީރިއަލް، ގޮވާމާއި ގޮދަނުގެ ބާވަތްތައް، އޮށާއި މަދުގެ ބާވަތްތައް، ތޮށިނުނޮޅައި ހުންނަ އަލުވި، ފެހިތޮޅި ފަދަ ތަރުކާރީގެ ބާވަތްތައް، ޕްރޫންސް، ވައްތީނި، އެޕްރިކޮޓް ފަދަ މޭވާގެ ބާވަތްތައް ހިމެނެއެވެ.\nކެއުމުގައި ލަސްލަހުން ހަޖަމުވާ އަދި މަޑުމަޑުން ހަކަތަ ދޫކުރާ ބާވަތްތައް ބޭނުންކުރުމުން، ގިނައިރު ބަނޑުހައިވިޔަނުދީ ހިފަހައްޓައިދޭނެކަން ހަދާންކުރާށެވެ. އެހެންކަމުން މިފަދަ ކާބޯތަކެތީގެ ބާވަތްތައް ބޭނުންކުރުމުން ރޯދަޔަށް ހުންނައިރު ކުރިމަތިވާ ވަރުބަލިކަމާ ލޮނޑުކަން ކުޑަކޮށްދޭނެ އެވެ.\nރޯދަމަހުގައި ކެއުން ބަހައްޓަންވީ ގޮތުގެ ވާހަކަ ދައްކާއިރު، މިފަދަ މައްސަރެއްގައި ކެއުމުން ދުރުހެލިވާންޖެހޭ ނޫނީ ބޭނުންކުރުން މަދުކުރަންޖެހޭ ކާބޯތަކެތީގެ ބާވަތްތައް އެނގިފައި ހުރުމަކީ ވެސް ކޮންމެހެން ބޭނުންތެރި ކަމެކެވެ. އެގޮތުން ރޯދަ މަހުގައި ކެއުމުން ދުރުހެލިވާންޖެހޭ ކާބޯތަކެތީގެ ތެރޭގައި ހަވާދުލާފައި ހުންނަ ކުޅި ކާނާގެ ބާވަތްތަކާއި، މާގިނައިން ތެޔޮ އަޅާފައި ހުންނަ، ތެލާއި ސަރުބީ ގިނަ ކާނާގެ ބާވަތްތައް ހިމެނޭ އެވެ. ހަވާދުލީ ކުޅި ކާނާގެ ބާވަތްތަކާއި، ތެލާއި ސަރުބީ މާގިނައިން ހުންނަ ބާވަތްތައް ބޭނުންކުރުމުން ރޯދައަށް ހުންނަ ވަގުތުތަކުގައި ކަރުހިއްކައި، ފެންބޮވާ މިންވަރު އިތުރުވެ، ގޭހުގެ މައްސަލަ ދިމާވުމުގެ ފުރުޞަތު ބޮޑުވެގެން ދެއެވެ.\nބޮޑުޖަންކު ފުޑްގެ ބާވަތްތަކާއި، މާގިނައިން ލޮނުއަޅައިގެން ތައްޔާރުކޮށްފައި ހުންނަ ތަފާތު ކެއުންތައް މާގިނައިން ކެއުމަކީ ރަނގަޅު ކަމެއް ނޫނެވެ. މީގެ އިތުރުން ކޮފީ، ކޯލާ، އެނާރޖީ ޑްރިންކްސްގެ ވައްތަރުތައް ފަދަ ކެފޭއިން ގިނައިން ހުންނަ ބުއިންތައް ވަކިން ޚާއްޞަކޮށް ރޯދަމަހު ބުއިމަކީ އެއްގޮތަކަށް ވެސް އެދެވިގެންވާ ކަމެއްނޫނެވެ. އެއީ މިފަދަ ބުއިންތަކުގެ ސަބަބުން، ހަށިގަނޑުން ލޮނާއި ފެންމަދުކޮށް، ގޭހުގެ އުދަނގޫތައް ކުރިމަތިވުމުގެ ފުރުޞަތު ބޮޑުވެގެންދާނެތީ އެވެ.\nރޯދަ މަހަކީ އަޅުކަމާ އެއްފަދައިން ކެއުން ބުއިމުގައި ޚާއްޞަ ގޮތްތަކެއް ގެންގުޅޭ މަހަކަށް ވުމުން މިމަހުގެ ތެރޭގައި ވެސް އަޅުގަނޑުމެންގެ ކެއުންބުއިން ޞިއްޙަތަށް އެންމެ ފައިދާހުރި ގޮތް ބަލައިގެން ބައްޓަންކުރުން މުހިއްމެވެ. ދުޅަހެޔޮ ޞިއްޙަތެއްގައި ގިނަ ދުވަހު ދެމިހުރެވޭނީ އެކަމަށް ކޮންމެ މީހަކުމެ، ފަރުދީގޮތުން އިސްކަން ދީގެންނެވެ. ރޯދަ މަހު އަޅުގަނޑުމެންނަށް އަޅުކަން އެންމެ ފުރިހަމައަށް އަދާކުރެވޭނީ ވެސް އަޅުގަނޑުމެންނަކީ ޞިއްޙީ ގޮތުން ދުޅަހެޔޮ ބަޔަކަށް ވެގެންނެވެ.\nރޯދައާއި ޞިއްޙަތުޑރ. ޢަބުދުލް ޢަޒީޒު ޙަމީދު\nމޭ 12, 2016


ދެމަފިރިއަކަށް ބޮޑު އަގުގައި ވިއްކާލި ކުޑަ ކުއްޖަކު ޖެންޑާއިން ގެންގޮސްފި – Haftha\nThu,2July, 2020, 10:08 am\nދެމަފިރިއަކަށް ބޮޑު އަގުގައި ވިއްކާލި ކުޑަ ކުއްޖަކު ޖެންޑާއިން ގެންގޮސްފި\nރާއްޖޭގެ ރަށަކުން ބޮޑު އަގުގައި ވިއްކާލި ތުއްތު ކުއްޖަކު ޖެންޑާ މިނިސްޓްރީގެ ބެލުމުގެ ދަށަށް ގެންގޮސްފި އެވެ.\n“ހަފްތާ” އަށް ކަށަވަރު ވެފައިވާ ގޮތުގައި، އުމުރުން އެއް އަހަރުގެ އެ ކުއްޖާ ވިއްކާލާފައިވަނީ ދެކުނުގެ ރަށަކުން މެދު ރާއްޖެތެރޭގެ ރަށެއްގެ ދެމަފިރިއަކަށެވެ. ކުއްޖާ ވިއްކާލާފައިވަނީ 30،000 ރުފިޔާއަށް ކަމަށް މައުލޫމާތު ލިބެ އެވެ.\nއިތުބާރު ހުރި މަސްދަރަކުން ހަފްތާއަށް މައުލޫމާތުދިން މީހަކު ބުނި ގޮތުގައި، އެކުއްޖާ ގަނެފައިވަނީ ދަރިއަކު ހޯދަން ވަރަށް ގިނަ އަހަރުތަކެއް ވަންދެން މަސައްކަތް ކުރަމުންދިޔަ ދެމަފިރިންނެވެ. އަދި އެ ކުއްޖާ ބަލައި އެ ކުއްޖާގެ މަންމަގެ ގާތަށް ދިޔައީ ވެސް އެ ދަމަފިރިން ކަމަށްވެ އެވެ.\nނަމަވެސް މިހާރު އެކުއްޖާ ޖެންޑާގެ ބެލުމުގެ ދަށަށް ގެންގޮސްފައިވާ ކަމަށް މައުލޫމާތު ދިން މަސްދަރުން ކަށަވަރު ކޮށްދެއެވެ.\nއެކަމާ ގުޅޭގޮތުން ޖެންޑާ މިނިސްޓްރީން އަދި ވަކި އެއްޗެއް ހާމަ ކޮށްފައެއް ނުވެއެވެ. ނަމަވެސް ކުޑަކުއްޖެއް ވިއްކާލި ކަމަށް ބުނެ ހުށަހެޅުނު މައްސަލައެއް ތަހުގީގު ކުރަމުން އަންނަ ކަމަށް ފުލުހުން ވަނީ ބުނެފަ އެވެ. މިވަގުތު އެކަމާ ގުޅޭ އިތުރު ތަފްސީލު ދެވެން ނެތް ކަމަށް ވެސް އެ އިދާރާއިން މީޑިއާއަށް ވަނީ އަންގައިފަ އެވެ.\nޖުލައި 9, 2019 at 11:46 އމ\nކާކު އުފުއްލި މަސައްލަޔަކުންތޯ ޖެންޑާ މިނިސްޓްރީން އެކުއްޖާ ގެންދިޔައީ؟ތަންކޮޅެއް ތަފްސީލުކޮއް ހަބަރު ލިޔުން މުހިންމު.


Magaamah aumah beynunvaa minvarah vote vanee kashavaru vefa: Aslam\nރާއްޖެ - މަޖިލިސް ރައީސް\nރައީސް އަފީފަށް ތާއީދު ކުރައްވާ ކަމަށް ގަބޫލެއް ނުކުރަން\nމަޖިލިސް ރައީސް ކަމަށް ޝައުގުވެރިކަން ފާޅުކުރީ ގިނަ މެމްބަރުގެ އެދުމުގެ މަތިން\nކ. މާލެ 25 މެއި 2019 | ހޮނިހިރު 15:28 16,840\nހިތަދޫ އުތުރު ދާއިރާގެ މެމްބަރު މުހައްމަދު އަސްލަމް - ރާއްޖެއެމްވީ\nނަވާރަވަނަ ރައްޔިތުންގެ މަޖިލިސް ރައީސްގެ މަގާމަށް އައުމަށް ބޭނުންވާ މިންވަރަށް ވޯޓު ކަށަވަރުވެފައިވާ ކަމަށް ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވެއްޖެއެވެ.\nރާއްޖެ ޓީވީގެ 60 މިނެޓަށް ދެއްވި އިންޓަވިއުއެއްގައި އަސްލަމް ވިދާޅުވީ މަޖިލިސްގެ ރައީސްގެ މަގާމަށް އައުމަށް ގިނަ މެމްބަރުންނާ ވާހަކަ ދައްކަވަމުން އަންނަ ކަމަށާއި، ގިނަ ބަޔަކު ތާއީދު ކޮށްފައިވާ ކަމަށެވެ. އަދި އުންމީދު ކުރަނީ މިހާރު މަޖިލިސްގެ ރައީސްގެ މަގާމަށް އައުމަށް ބޭނުންވާ އަދަދަށް ވޯޓު ލިބިފައިވާ ކަމަށެވެ.\nއަޅުގަނޑު ވަރަށް ގިނަ މެންބަރުންނާ ވާހަކަ ދައްކަމުން މިދަނީ. ވަރަށް ގިނަ ބޭފުޅުން އަޅުގަނޑަށް ތާއީދު ކުރައްވާނެ ކަމަށް ވިދާޅުވަމުން ގެންދަވާ. ދެން އަޅުގަނޑު އުންމީދު ކުރަނީ އަޅުގަނޑަށް އެބޭފުޅުން ތާއީދުކުރައްވާނެ ކަމަށް. އަޅުގަނޑަށް ވަރަށް ބޮޑު ޔަގީންކަމެއް އެބައޮތް އިރާދަކުރެއްވިއްޔާ އަޅުގަނޑަށް އެތާއީދު ލިބިގެންދާނެ ކަމަށް," އަސްލަމް ވިދާޅުވިއެވެ.\nއަސްލަމް ވިދާޅުވީ މަޖިލިސް ރައީސް ކަމަށް އައުމަށް ޝައުގުވެރިކަން ފާޅުކުރީ މަޖިލީހުގެ ގިނަ މެމްބަރުންގެ އެދުމުގެ މަތިން ކަމަށެވެ.\nރައީސް ސޯލިހުއާ ވެސް ބައްދަލުވި. ރައީސް ވިދާޅުވީ އެމަގާމުގައި ހުންނަވާގެން ވަކި ބޭފުޅަކަށް ތާއީދުކޮށް ވަކި ބޭފުޅަކަށް ތާއީދުކުރެވެން ނެތް ކަމަށެވެ. އަޅުގަނޑަށް ފަހުމް ކުރެވުނީ ވަކި ބޭފުޅަކާ ގުޅޭ ގޮތުން ސުވާލުކުރެއްވީމަ ރަނގަޅު ބޭފުޅެކޭ ވިދާޅުވި އެއީ އަޅުގަނޑަށް ފާހަގަކުރެވުނު ގޮތަކީ،" އަސްލަމް ވިދާޅުވިއެވެ.\nއަފީފް އާއި އަސްލަމްގެ އިތުރުން މަޖިލިސްގެ ރައީސް ކަމަށް އިތުރު ތިން ބޭފުޅަކު ވަނީ ޝައުގުވެރިކަން ފާޅުކޮށްފައެވެ. އެއީ އައްޑޫ މީދޫ ދާއިރާގެ މެމްބަރު ރޮޒައިނާ އާދަމް އާއި މަރަދޫ ދާއިރާގެ މެމްބަރު އިބްރާހިމް ޝަރީފް، އަދި މެދު ހެންވޭރު ދާއިރާގެ މެމްބަރު އަލީ އާޒިމްއެވެ.\nފަސް މެމްބަރުންގެ ތެރެއިން މަޖިލިސް ރައީސް ކަމުގެ ރޭހުގައި އެންމެ ވާދަވެރިކަން ބޮޑީ ވިލުފުށީ ދާއިރާއަށް އިންތިޚާބުވެވަޑައިގެންފައިވާ މެމްބަރު ހަސަން އަފީފް އާއި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް މެދުގައެވެ.


Hoama dhuvahu Indonesia in Covid jehigen 1338 meehun maruvejje – adduLIVE\nހޯމަ ދުވަހު އިންޑޮނޭޝިއާއިން ކޮވިޑް ޖެހިގެން 1338 މީހުން މަރުވެއްޖެ\nJul 20, 2021, 19:44 ޝަބްނަމް ރަޝީދު\nހޯމަ ދުވަހު އެކަނި ވެސް އިންޑޮނޭޝިއާއިން ކޮވިޑް ޖެހިގެން 1338 މީހުން މަރުވެއްޖެއެވެ.\nއިންޑޮނޭޝިއާގައި ކޮވިޑް ޖެހިގެން މަރުވާ މީހުންގެ އަދަދު ސާފު ނުވާ ކަމަށް ވެސް އެ ގައުމުގެ ކަމާއިބެހޭ ފަރާތްތަކުން ދަނީ ބުނަމުންނެވެ. ގޭގައި ތިބެ މަރުވާ އެތައް ސަތޭކަ ބަޔަކު ރިޕޯޓް ނުކުރާ ކަމަށާއި އެހެން ކަމުން މި އަދަދު އޮޅިފައިވާ ކަމަށް އޮފިޝަލުން ދަނީ ބުނަމުންނެވެ.\nއިންޑޮނޭޝިއާގެ ބޮގޯ ސަރަހައްދު ވެފައިވަނީ މިހާރު އެންމެ ބޮޑަށް ކޮވިޑްގެ ހާލަތު ގޯސްވެފައިވާ ހިސާބަށެވެ. ޑިއުޓީ ބަހައިގެން ރެއާއި ދުވާލު މީހުން ވަޅުލުމުގެ މަސައްކަތުގައި މީހުން ދަނީ ހިލޭސާބަހަށް މަސައްކަތް ކުރަމުންނެވެ. ވަޅު ކޮންނަ މީހުން ވަރުބަލިވެފައިވެއެވެ.\nރިޕޯޓްތައް ބުނާ ގޮތުގައި މި މަންޒަރު ތަކަކީ ބަލަން ކެތްވާވަރުގެ މަންޒަރު ތަކެއް ނޫނެވެ. ހުއްޓާނުލާ 24 ގަޑިއިރު ފަހަރަކު މީހަކު ގެތަކުން ނެރެގެން ގޮސް ހިނަވާ ކަފުންކޮށް ވަޅުވާ ހެދުމުގައި އެކަމަށް ހާއްސަ ކޮށްފައިވާ ގްރޫޕްތަކުން އުޅެއެވެ.\nމައްޔިތާ ހިނެވުމުގައި އަންހެނުންނަށް އަންހެނުން އަދި ފިރިހެނުންނަށް ފިރިހެނުން ހާއްސަ ވެފައި އޮތުމުގެ ސަބަބުން މި ކަމުގައި ހަރަކާތްތެރިވާ އަންހެނުން ވެސް މަދެއް ނޫނެވެ. އަރާމެއްނެތި މި ގޮތަށް މަސައްކަތް ކުރަން ޖެހުމުން ވަރަށް ވަރުބަލި ކަމަށް ކަށުކަމާކެމީގެ ކަންތަކުގައި އުޅޭ އަންހެނުން ދަނީ ބުނަމުންނެވެ.\n24 ގަޑިއިރުތެރޭ އެންމެ ގިނަ މީހުން މަރުވި ރެކޯޑް ކުރިން އޮތީ ބްރެޒިލްގައި ކަމަށް ވިޔަސް އިންޑޮނޭޝިއާއިން ވަނީ އެމީހުންނަށްވުރެ ކުރި މިކަމުގައި ހޯދާފާއެވެ. ހޯމަ ދުވަހުގެ އަސްލު އަދަދު ނޭނގުނު ކަމުގައި ވިޔަސް ރިޕޯޓް ކުރެވުނު އަދަދު އެކަނި ވެސް ވަނީ އެގޮތުން ފާހަގަ ކުރެވިފައެވެ.\nމިހާތަނަށް އެ ގައުމުގައި 2.88 މިލިއަން މީހުންނަށް ވަނީ މިބަލި ޖެހިފައެވެ. މީގެ ތެރެއިން 73582 މީހުން ވަނީ ކޮވިޑް ބަލީގައި މަރުވެފައެވެ. އަދި މިބަލިން ރަނގަޅުވި މީހުންގެ އަދަދު ވަނީ 2.26 މިލިއަނަށް އަރާފައެވެ.


ފުދުންތެރި ދިރިއުޅުމެއް ޚިޔާރު ކުރުން – Sheikh Fikree Sheikh Fikree\nކޮވިޑްގެ ޙާލަތާ ގުޅިގެން ކުރިމަތިވެފައިވާ އެންމެ ބޮޑު ދަތި ކަމަކީ ވަޒީފާތަކާއި، ވިޔަފާރިތައް ބަންދުވެފައިވުމުގެ ސަބަބުން ކުރިމަތިވާ މާލީ ދަތިކަމެވެ. މިފަދަ ދަތި ދަނޑިވަޅުތަކުގައި އަޅުގަނޑުމެން، މުސްލިމުންގެ އީމާންކަމާއި ޢަޤީދާއަކީ ވަރަށް މުހިމުން ދައުރެއް އަދާކުރާ އެއްޗެކެވެ. އެގޮތުން ހަނދާންކުރަންވީ އެންމެ މުހިންމުކަމަކީ، ދުނިޔޭގައި ހިނގާ ކޮންމެ ކަމެއްވެސް ހިނގަނީ މާތް ﷲ ގެ މަތިވެރި ޙިކްމަތްވަންތަކަމުން ކަމެކެވެ. މިދުނިޔޭގައި ކުރިމަތިވާ ކޮންމެ ކަމަކީވެސް އެއިލާހުގެ މިންވަރުފުޅުގެ ތެރެއިން ކުރިމަތިވާ ކަމެއް ކަމުގައެވެ.\nހަމައެއާއެކު ހުރިހާ ޚަލްޤުތަކުންނަށް ރިޒުޤު ދެއްވުންވުންވަނީ ﷲ ތަޢާލާ، އެއިލާހުގެ ޒާތުފުޅަށް ކަނޑައަޅުއްވާފައެވެ. އަޅުތަކުންނަށް އޮތީ ރިޒުޤު ހޯދުމަށް މަސައްކަތް ކުރުމެވެ. މާތް ﷲ ވަޙީކުރައްވާފައިވެއެވެ. ﴿وَمَا مِن دَآبَّةٍ فِي الأَرْضِ إِلاَّ عَلَى اللّهِ رِزْقُهَا﴾ (هود: 6) މާނައީ: “ބިމުގައި ހިނގާބިނގާވެ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه ރިޒުޤު ނުދެއްވާ އެއްވެސް އެއްޗެއް ނުވެތެވެ.”\nއެހެން އާޔަތެއްގައި އެއިލާހު ވަޙީކުރައްވާފައިވެއެވެ. ﴿وَفِي السَّمَاءِ رِزْقُكُمْ وَمَا تُوعَدُونَ * فَوَرَبِّ السَّمَاءِ وَالْأَرْضِ إِنَّهُ لَحَقٌّ مِّثْلَ مَا أَنَّكُمْ تَنطِقُونَ ﴾ (الذاريات 22-23) މާނައީ: “އަދި ތިޔަބައިމީހުންގެ ރޯއްޖާއި، ތިޔަބައިމީހުންނަށް ވަޢުދު ކުރައްވާހާ ކަމެއް (ގެ އަމުރުފުޅު) އުޑުގައިވެއެވެ. * ފަހެ، އުޑާއި، ބިމުގެ ވެރިރަސްކަލާނގެ ގަންދެއްވައި، ހުވާ ވަޙީކުރައްވަމެވެ. ހަމަކަށަވަރުން، ތިޔަބައިމީހުން ބަސްމޮށޭ ފަދައިން، އެއީ ހަމަ ޙައްޤުތެދުކަން ކަށަވަރެވެ.”\nދުނިޔެއަށް އުފަންވާ ކޮންމެ އިންސާނަކުވެސް އޭނާގެ މައިމީހާގެ ބަނޑުގައި އޮއްވާ، ފުރާނަ އެޅުއްވުމުގެ ކުރިން ހަތަރު ކަމެއް ލިޔުއްވުމަށް ރަޙިމުގެ ކަންކަމާ ހަވާލުވެވަޑައިގެން ހުންނަވާ މަލާއިކަތާއަށް އަމުރުވެވިގެންވާކަމުގައި ޙަދީޘްތަކުން އެނގެއެވެ. އެ ހަތަރުކަމަކީ، އެމީހާގެ ޢުމުރާއި، ރިޒުޤާއި، އޭނާއަކީ ބާއްޖަވެރިއެއް ނުވަތަ އަބާއްޖަވެރިއަކު ކަމުގައި ލިޔުއްވުމެވެ. ވީމާ، ކޮންމެ މީހަކަކުވެސް މައިމީހާގެ ބަނޑުގައިވަނިކޮށް އެމީހެއްގެ ރިޒުޤުވަނީ ލިޔުއްވާފައެވެ. ދުނިޔޭގައި އޭނާށް އޮތީ އެރިޒުޤު ހޯދުމުގެ ވަސީލަތްތަކުގައި ހިފައިގެން މަސައްކަތް ކުރުމެވެ.\nމިފަދަ ވަބާއެއްގެ ތެރޭގައި މީސްތަކުންވާހިނދު، ޚަރަދު ކުޑަކުރުމާއި، ބޭކާރު ކަންކަމަށް ޚަރަދު ކުރުމުން އެއްކިބާވުމާއި، އިޤްތިޞާދު ކުރުމަކީ ވަރަށް މުހިންމު ކަމެކެވެ. އިޤްތިޞާދީ ތަޖުރިބާކާރުންވަނީ މިއުޟޫޢުގައި އެތައް މަޢުލޫމާތުތަކެއް ހާމަކުރައްވާފައެވެ. މިއާއެކު އަޅުގަނޑުމެންގެ މާތްވެގެންވާ ދީނުގައިވެސް ޚަރަދު ކުޑަކުރުމާއި، ފުދުންތެރިކަމަށް ނުހަނު ބާރުއަޅުއްވަފައިވެއެވެ. އިސްރާފު ކުރުމުން އެއްކިބާވުމަށް ދީނުގައިވަނީ އަންގަވާފައެވެ. އިސްރާފު ކުރާ މީހުންދެކެ މާތް ﷲ ލޯބިވެވޮޑިގެންނުވާކަމުގައި ކީރިތި ޤުރްއާނުގައިވަނީ އަންގަވާފައެވެ.\nޚަރަދު ކުޑަކުރުމަށާއި ފުދުންތެރި ދިރިއުޅުމެއް ޚިޔާރު ކުރުމަށްވެސް މާތްވެގެންވާ އިސްލާމް ދީނުގައި ބާރުއަޅުއްވައެވެ. މުއުމިނުންގެ ސިފަތަކުގެ ތެރޭގައި އެބައިމީހުންނަކީ އިސްރާފު ކުރުމުން އެކިބާވެ، އަދި ދަހިވެތިކަމާއެކު މުއްބަރުކޮށްގެން ނުތިބޭ ބައެއްކަމުގައި ކީރިތި ޤުރްއާނުގައިވަނީ އަންގަވާފައެވެ. މާތް ﷲ ވަޙީކުރައްވާފައިވެއެވެ. ﴿وَالَّذِينَ إِذَا أَنفَقُوا لَمْ يُسْرِفُوا وَلَمْ يَقْتُرُوا وَكَانَ بَيْنَ ذَلِكذَ قَوَاماً ﴾ (الفرقان 67) މާނައީ: “އަދި އެއުރެންނީ (އެބަހީ: މުއުމިނުންނީ) އެއުރެން ހޭދައެއް ކޮށްފިނަމަ އިސްރާފު ނުކުރާ، އަދި މުށްބާރުވެސް ނުކުރާ، އަދި އެދެމެދުގައި މެދުމިންވެ ތިބޭމީހުންނެވެ.”\nމިއާޔަތުގައި މިވަނީ އިޤްތިޞާދުގެ މުހިންމު ރުކުނެއް ބަޔާންކުރައްވާފައި ކަމުގައި، އައްޝައިޚު އައްޝަންޤީޠީ رحمه الله ވިދާޅުވެފައިވެއެވެ. އެއީ، މުދާހޭދަކުރުމުގައި ޢަމަލު ކުރަންވީ ގޮތެވެ. މިއާޔަތުގެ ތަފްސީރުގައި އައްޝަންޤީޠީ رحمه الله އެކަލޭގެފާނުގެ އަޟްވާއުލް ބަޔާނޭ ކިޔުނު ފޮތުގައި ގެންނަވާފައިވާ ވާހަކަކޮޅެއް ހިމަނައިލާނަމެވެ.\nއިޤްތިޞާދު ބިނާވެފައިވަނީ އަސާސީ ގޮތުން ދެ ކަމެއްގެ މައްޗަށެވެ. އެއީ؛ މުދާ ހޯދުމާއި ޚަރަދު ކުރުމެވެ. މި ދެކަމުންކުރެ ކަމެއް އުނިވާނަމަ އިޤްތިޞާދު ފުރިހަމައެއް ނުވާނެއެވެ. އެގޮތުންބަލާއިރު، މުދާ ހޯދުމުގެ ގޮތްތައް ރަނގަޅަށް އެނގޭ މީހަކަށް އެމުދާ ހެޔޮގޮތުގައި ހޭދަކުރަން ނޭނގޭނަމަ އޭނާއަށް ލިބިފައިވާ މުދާ ފައިދާއެއް ނެތް ގޮތުގައި ބޭކާރުވެގެންދާނެއެވެ.\nހަމައެފަދައިން، މުދާ ހޭދަކުރަންވީ ރަގަނޅު ގޮތްތައް އެނގުނު ކަމުގައިވިޔަސް، މުދާ ހޯނާނޭގޮތް ނޭނގޭ މީހަކުނަމަ، އޭނާއަށް މުދަލުން ކުރާނޭ ފައިދާއެއް ނެތެވެ. އެހެނީ، ކިތަމަންމެ ރަގަނޅު ގޮތް ގޮތަށް ޚަރަދު ކުރަން އެނގުނު ކަމުގައިވިޔަސް، ޚަރަދުކުރާނޭ މުދަލެއް އޭނާގެ އަތުގައި ނުހުންނާނެއެވެ.\nވީމާ، އިޤްތިޞާދުގެ އަސާސް ބިނާވެފައިވަނީ މިދެންނެވި ދެ ރުކުނުގެ މައްޗަށް ކަމުގައިވީހިނދު، އިސްވެ ނަންގަނެވުނު އާޔަތުގައި އެވަނީ އެއިން އެއް ރުކުން ބަޔާން ކުރައްވާފައެވެ. އެއީ އިސްރާފުކުރުމެއް އަދި މުއްބާރުކުރުމެއްނެތި، ހެޔޮގޮތުގައި މުދާ ހޭދަކުރުމެވެ. މުދާ ހޯދުމާ ގުޅޭގޮތުން މިއާޔަތުގައި ބަސްފުޅެއް ނެތްކަމުގައިވިޔަސް، މިނޫން އެތައް އާޔަތެއްގައި އެވާހަކަ ވަނީ ބަޔާންކުރައްވާފައެވެ.\nމާތް ﷲ ވަޙީކުރައްވާފައިވެއެވެ. ﴿فَإذا قُضِيَتِ الصَّلاةُ فانْتَشِرُوا في الأرْضِ وابْتَغُوا مِن فَضْلِ اللَّهِ﴾ (الجمعة ١٠) މާނައީ: “ފަހެ، ނަމާދުކޮށް އަވަދިވެއްޖެހިނދު، ފަހެ، ތިޔަބައިމީހުން ބިމުގައި ފެތުރިގަންނާށެވެ! (އެބަހީ: ޙަޔާތުގެ މައިދާނަށް ނުކުންނާށެވެ!) އަދި ތިޔަބައިމީހުން ﷲގެ ދީލަތިވަންތަކަމުން (ދެއްވުމަށް) އެދޭށެވެ!”\nއަދިވެސް ވަޙީކުރައްވާފައިވެއެވެ. ﴿ لَيْسَ عَلَيْكم جُناحٌ أنْ تَبْتَغُوا فَضْلًا مِن رَبِّكُمْ﴾ (البقرة ١٩٨) މާނައީ: “ތިޔަބައިމީހުންގެ ވެރިރަސްކަލާނގެ ޙަޟުރަތުން ލިބޭ ދީލަވަންތަވެރިކަމެއް (އެބަހީ: ވިޔަފާރިކުރުންފަދަ ގޮތްގޮތުން ހޯދާ ތަނަވަސްކަމެއް) ހޯދަން އުޅުމުގައި ތިޔަބައިމީހުންގެ މައްޗަކަށް ކުށެއްނެތެވެ.”\nއަދިވެސް ވަޙީކުރައްވާފައިވެއެވެ. ﴿ يَا أَيُّهَا الَّذِينَ آمَنُواْ لاَ تَأْكُلُواْ أَمْوَالَكُمْ بَيْنَكُمْ بِالْبَاطِلِ إلّا أنْ تَكُونَ تِجارَةً عَنْ تَراضٍ مِنكُمْ﴾ (النساء ٢٩) މާނައީ: “އޭ އީމާންވެއްޖެ މީސްތަކުންނޭވެ! ބާޠިލު ގޮތުގައި ތިޔަބައިމީހުންގެ މުދާތައް ތިޔަބައިމީހުންގެ މެދުގައި ނުކާށެވެ! އެހެނެއްކަމަކު، ތިޔަބައިމީހުންގެ ތެރެއިން ދެފަރާތުގެ ރުހުމުގެ މައްޗަށް އޮންނަ ވިޔަފާރިޔަކަށްވުން މެނުވީއެވެ.”\nމުދާ ހޯދުމާއި މުދާ ޚަރަދު ކުރުމުގައި ދީނުގައި އަންގަވާފައިވާ ޙުކުމްތައް އުނގެނި ދަސްކުރުމަކީ ކޮންމެހެން ކުރަންޖެހޭ ކަމެކެވެ. އެހެނީ، ހެޔޮގޮތުގައި މުދާ ހޯދުމުގެ އިތުރުން، މުދާ ހޯދުން ނަހީކުރެއްވިގެންވާ ގޮތްތައްވެސް ވަނީ ދީނުގައި ބަޔާންކުރައްވާފައެވެ. އެގޮތުން، މީސްތަކުންގެ މުދާ ޙައްޤަކާނުލައި ކެއުން ނަހީކުރެއްވުމާއި، ރިބާ ކެއުން ނަހީކުރެއްވުންފަދަ ޙުކުމްތައް ހިމެނެއެވެ. (އަޟުވާއުލް ބަޔާން- އައްޝަންޤީޠީ رحمه الله )\nފުދުންތެރިކަން އިސްކުރުމާއި ބޭކާރު ޚަރަދުތައް މަދުކުރުމަކީ އިސްވެބަޔާންކުރިފަދައިން، މި ދަނޑިވަޅުގައި ކުރަންޖެހިފައިވާ ކަމެކެވެ. އަދި ހަމައެފަދައިން، އެކަމަކީ މާތް ﷲ ގެ ރުއްސެވުން ޙާޞިލުވާނޭކަމެކެވެ. މާތް ﷲ އެބަޔަކަށް މަދަޙައިގެ ބަސްވަޙީކުރައްވާފައިވާ މުއުމިނުންގެ ސިފައެއްވެސް މެއެވެ.


TV bathalaa Avika Gor Vikram Bhatt ge film eh - vNews.mv\nޓީވީ ބަތަލާ އަވީކާ ގޯރްއަށް ވިކްރަމް ބަޓްގެ ފިލްމެއް\nމަރިޔަމް ޝާހިދާ 24 April 2022, 14:14\n2008 ވަނަ އަހަރު ރިލީޒްކުރެވުނު ފިލްމު "1920" ގެ ސީރީސްތަކަށް ލިބުނު ކާމިޔާބީއާއެކު އަހަރުތަކަކަށް މިފްރެންޗައިޒްގެ އާފިލްމެއް ވުޖޫދަށް ގެނައުމުގެ މަސައްކަތް ފަށައިފިއެވެ.\nއެކްޓަރު ރަޖްނީޝް ޑުއްގަލްއާއި ބަތަލާ އަދާ ޝަރްމާ މެއިން ލީޑް ކުޅެފައިވާ ފިލްމު "1920" ވެގެން ދިޔައީ އިންޑިއާގެ ސިނަމާއަށް ބިރުވެރި ހާދިސާތައް ގެނެސްދިނުމުގެ ފެށުން ކަމުގައެވެ. އޭރުވެސް މިފިލްމު ޑައިރެކްޓް ކޮށްފައިވަނީ ކާމިޔާބު ފިލްމު އުފެއްދުންތެރިޔާ ވިކްރަމް ބަޓްއެވެ.\nމި ފްރެންޗައިޒްގެ އަޑު ކެނޑިފައި އޮންނަތާ ގަރުނެއް ފަހުން އަނެއްކާވެސް ޑައިރެކްޓަރު ވިކްރަމް ބަޓް މިވަނީ މިފްރެންޗައިޒްގެ އިތުރު ފިލްމެއް އުފައްދަން ގަސްދުކުރާކަމަށް ބުނެފައެވެ.\nމިފަހަރު ގެނެސްދޭ ފިލްމުގެ ނަމަކީ، "1920: ހޮރޯސް އޮފް ދަ ހާޓް" އެވެ.\nޓީވީ ސިލްސިލާ "ބަލީކާ ވަދޫ" އިން ބޮޑު މަގުބޫލުކަމެއް ހޯދި ބަތަލާ އަވީކާ ގޯރް މުހިއްމު ރޯލްއިން ފެންނަ މިފިލްމު ޑައިރެކްޓްކުރާނީ ވިކްރަމް ބަޓްގެ އަންހެން ދަރިފުޅު ކްރިޝްނާ ބަޓްއެވެ.\nވިކްރަމްގެ އަމިއްލަ އިންސްޓަގްރާމްގައި ހިއްސާކޮށްފައިވާ ޕޯސްޓުގައި ބުނެފައިވަނީ، މިފަހަރު އޭނާ ފެނިގެންދާނީ ފިލްމުގެ ޕްރޮޑިއުސަރުގެ ގޮނޑިންނެވެ. އަދި ފިލްމުގެ ވާހަކަ ލިޔެ ތައްޔާރުކޮށްފައިވަނީ ކާމިޔާބު ޕްރޮޑިއުސަރު މަހޭޝް ބަޓްކަމަށްވެސް ވިކްރަމްވަނީ ބުނެފައެވެ.\n"1920" އަކީ ފިލްމު ޑައިރެކްޝަނަށް ކެރިއަރ ބަދަލުކޮށްލަދިން ފިލްމުކަމަށް ބުނަމުން ވިކްރަމްގެ އަންހެން ދަރިފުޅު ކްރިޝްނާ ބަޓް ބުނެފައިވަނީ، އޭނާގެ މެންޓޯ މަހޭޝް ބަޓް އަދި ބައްޕަ ވިކްރަމްއާއެކު ފިލްމުގެ މަސައްކަތް ފެށުމުގެ ފުރުސަތު ލިބުމަކީ ވަރަށް ބޮޑު އުފަލެއް ކަމަށެވެ.\nމިދަތުރުގައި ފިލްމީ ދާއިރާގެ ގިނަ ތަޖްރިބާތައް ލިބި ދަސްކުރުމުގެ ފުރުސަތު ލިބުމަކީ އެއަށްވުރެވެސް އުފާވާކަމެއްކަމަށް ކްރިޝްނާވަނީ ބުނެފައެވެ.\nފިލްމުގެ ލީޑް ބަތަލާ އަވިކާ ގޯރް މީގެކުރިން ފެނިފައިވަނީ ތެލުގޫ ފިލްމުތަކުންނެވެ. އޭގެ ފަހުންވެސް އޭނާވަނީ ޓީވީ ސިލްސިލާތައް ކުޅެފައެވެ. އޭގެތެރޭގައި 2017 ވަނަ އަހަރު ކަލާސް ޓީވީއިން ގެނެސްދިން "ލާޑޯ" ހިމެނެއެވެ. އޭނާގެ އަތުގައި މިހާރުވެސް ތެލުގޫ2ފިލްމު އެބައޮތެވެ. އަވީކާ އެންމެ ފަހުން ފެނިފައިވަނީ، ތެލުގޫ ފިލްމު "ބްރޯ" އަދި "ނެޓް" އިންނެވެ.


ރާއްޖޭގެ ދެ ސަރަހައްދެއްގައި ލައިޑަރ ޑިވައިސް ގާއިމުކުރުން – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ރާއްޖޭގެ ދެ ސަރަހައްދެއްގައި ލައިޑަރ ޑިވައިސް ގާއިމުކުރުން – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nރާއްޖޭގެ ދެ ސަރަހައްދެއްގައި ލައިޑަރ ޑިވައިސް ގާއިމުކުރުން\n16 އޭޕްރިލް 2017 ކްލައިމެޓް ޗޭންޖް, އެނަރޖީ އޮތޯރިޓީ, އެންވަޔަރަންމަންޓް, މީޓިއޮރޮލޮޖީ ޙިއްސާކުރެއްވުމަށް\nވަރލްޑް ބޭންކުގެ އެސްމެޕް ރިސޯސް އެސެސްމަންޓް އެންޑް މެޕިންގ ޕްރޮޖެކްޓްގެ ދަށުން ރާއްޖޭގެ ދެ ސަރަހައްދެއްގައި ޒެފިރް ލައިޑަރ (ލައިޓް ޑިޓެކްޝަން އެންޑް ރޭންޖިންގ) ޑިވައިސް ގާއިމުކޮށްފިއެވެ. އެސްމެޕް ޕްރޮޖެކްޓަކީ ވަރލްޑް ބޭންކުން އިސްނަގައިގެން މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ އެއްބާރުލުމާއިއެކު ކުރިއަށްގެންދާ މަޝްރޫއެކެވެ. މި މަޝްރޫއަށް ޚަރަދުކުރަނީ އެނަރޖީ ސެކްޓަރ މެނޭޖްމަންޓް އެސިސްޓެންޓް ޕްރޮގްރާމް (އެސްމެޕް) އަދި ޢޭޝިއާ ސަސްޓެއިނެބަލް އެންޑް އަލްޓަރނޭޓިވް އެނަރޖީ ޕްރޮގްރާމް (އެސްޓައި) ގެ ފަރާތުންނެވެ. މި މަޝްރޫއު ތަންފީޒުކޮށްފައިވަނީ ޑީ.އެން.ވީ ޖީ.އެލް ކިޔާ ކުންފުންޏަކުންނެވެ.\nލައިޑަރ ޑިވައިސް ގާއިމުކޮށްފައިވަނީ ހއ. ހޯރަފުއްޓާއި ކ. ތުލުސްދޫގައެވެ. ހޯރަފުއްޓާއި މެދުރާއްޖެތެރޭގައި މި ޑިވައިސް ގާއިމުކުރީ ސެޓެލައިޓް ޑޭޓާ ދައްކާގޮތުން ރާއްޖޭގައި ވައިގެ މިންވަރު ބޮޑަށް ހުރީ މި ސަރަހައްދުތަކުގައި ކަމުގައިވާތީއެވެ. ޒެފިރް 300 އޮންޝޯރ ވިންޑް ލައިޑަރ އަކީ ރިމޯޓު ސެންސިންގ ޑިވައިސްއެކެވެ. މި ޑިވައިސް އިން ވިންޑް ސްޕީޑް އަދި ވިންޑް ޑައިރެކްޝަން ޕްރޮފައިލެއް އުފެއްދުމަށްޓަކައި ބިމުން ފެށިގެން 200 މީޓަރުގެ އުސްމިނާއި ހަމައަށް ލޭޒަރ ބޭނުންކޮށްގެން ސްކޭންކުރާނެއެވެ. މި ގޮތުން މިފަހަރު މިނެގޭ “ގްރައުންޑް-ބޭސްޑް) ޑޭޓާ ބޭނުންކުރާނީ މަޝްރޫއުގެ ފުރަތަމަ ފިޔަވަހީގައި ނެރުނު ޑޭޓާތައް ވެލިޑޭޓްކުރުމަށެވެ. ދިވެހިރާއްޖޭގެ ވިންޑް ރިސޯސް އެސެސްމަންޓް އެޓްލަސެއެއް ތައްޔާރުކުރުމަށް މި ޑޭޓާ ބޭނުންކުރޭވެނެއެވެ.\nލައިޑަރ ޑިވައިސް ގާއިމުކުރުމަށްފަހު ޑީއެންވީ.ޖީއެލް ގެ ފަރާތުން ވަނީ ލައިޑަރ މަސައްކަތްކުރާނެ ގޮތުގެ ޓްރެއިނިންގއެއް ނަގާދީފައެވެ. މި ޓްރެއިނިންގގައި ބައިވެރިވީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީ، މޯލްޑިވްސް މީޓިއޮރޮލޮޖިކަލް ސަރވިސް، މޯލްޑިވްސް އެނަރޖީ އޮތޯރިޓީ، ސްޓޭޓް އިލެކްޓްރިކް ކޮމްޕެނީ ލިމިޓެޑް އަދި ފެނަކަ ކޯޕަރޭޝަންގެ ފަރާތުންނެވެ.


Maehgge Asarugadha Vaguthukolhu: Hospital Ah Nudhevi Dharifulhu Maruvee Ungumathee Ove - Vaguthu\nމައެއްގެ އަސަރުގަދަ ވަގުތު ކޮޅު: ހޮސްޕިޓަލަށް ނުދެވި ދަރިފުޅު މަރުވީ އުނގުމަތީ އޮވެ\n1 އަހަރު ކުރިން ( އޭޕްރީލް 12, 2020 )\nއިންޑިއާގެ ބިހާރްއަށް ނިސްބަތްވާ އަންހެނާއި، އޭނަގެ ފިރިމީހާ އެ މީހަގެ ތިން އަހަރުގެ ފިރިހެން ދަރިފުޅު ހޮސްޕިޓަލަށް ދާން ދަތުރު ފެށީ އެމްބިއުލާންސްއެއް ނުލިބި، އިތުރަށް މަޑު ކުރަން ޖެހިއްޖެނަމަ ދަރިފުޅު ގެއްލިދާނެ ކަމުގެ ބިރަށެެވެ. އެހެން ނަމަވެސް އެ މީހުން ދަރިފުޅު ގޮވައިގެން ހޮސްޕިޓަލަށް ދިޔަ މަގުމަތީ ދަރިފުޅު ވަނީ މަރުވެފައެވެ.\nމިކަންތައް ދިމާވާން ޖެހުނީ ހޮސްޕިޓަލުން އެ މީހުންނަށް އެމްބިއުލާންސް ފޯރުކޮށްދިނުމަށް ދެކޮޅު ހެދުމުން ކަމަށް އާއިލާއިން ތުހުމަތު ކުރެއެވެ. އެ ކުއްޖާގެ މައިންބަފައިން ބުނާގޮތުގައި، އެ ކުއްޖާއަށް ވަގުތު އޮއްވާ ފަރުވާ ދިން ނަމަ އެ ކުއްޖާ ރަނގަޅުވީސް އެވެ، އެހެން ނަމަވެސް ކޮވިޑް-19 އާ ގުޅިގެން މުޅި އިންޑިއާ ފުރަބަންދުކޮށްފައިވާ ދަނޑިވަޅެއްގައި އެމްބިއުލާންސް ލިބުން ދަތިވެ، އެ މީހުން ޖެހުނީ އެއް ހޮސްޕިޓަލުން އަނެއް ހޮސްޕިޓަލަށް ދުވެފައި ދާށެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯއަކުން ފެންނަނީ އަންހެނަކު އޭނާގެ އަތްމައްޗަށް ދަރިފުޅު ލައިގެން އިނދެ ރޯ މަންޒަރެވެ. މިއީ ހަމަ އަސަރު ގަދަ މަންޒަރެކެވެ. އެ އަންހެން މިހާ ކައިރީ އޭނާގެ ފިރިމީހާ ހުންނައިރު، އެ ފިރިހެން މިހާ ވަނީ "ދެން އަހަރުމެން އެމްބިއުލާންސްއެއް ބޭނުން ނުވާ"ކަމަށް ބުނެފައެވެ.\nއެ ކުއްޖާގެ ބައްޕަ ގިރެޖް ކުމާރް ބުނީ، ދަރިފުޅު ބަލިވީ މީގެ ދެ ދުވަސް ކުރިންކަމަށެވެ.\n"ދަރިފުޅު ވަރަށް ބޮޑަށް ހުން އައިސް، ކެއްސާ ހަދާ. އަހަރުމެން ދިޔައީ ވިލޭޖުގެ ޑޮކްޓަރަށް ދައްކަމުން، އެހެން ނަމަވެސް ކުއްލިއަކަށް ދަރިފުޅުގެ ހާލަތު ވަރަށް ބޮޑަށް ގޯސްވި، ދަރިފުޅު ޖެހެންއާބާދު ހޮސްޕިިޓަލަށް ގެންދިއުމަށް އަަހަރުމެން ޖެހުނީ ޕިކަޕެއް ނަގަން، އެއީ ފުރަބަންދުކޮށްފައި އޮތުމުން އެމްބިއުލާންސެއް ނުލިބިގެން". އޭނާ ބުނެފައި ވެއެވެ.\nއެ ކުއްޖާ ގޮވައިގެން އެ ހޮސްޕިޓަލަސް ގެންދިއުމުން އެ ހޮސްޕިޓަލުގެ ޑޮކްޓަރުން ވަނީ އެ ކުއްޖާ ޕަޓްނާ މެޑިކަލް ކޮލެޖް އެންޑް ހޮސްޕިޓަލަށް ފޮނުވާލާފައެވެ.\n"އެ މީހުން އެމްބިއުލާންސެއް ހަމަޖައްސާ ނުދިން، އެކަމުގެ ސަބަބުން އަހަރުމެން ދަރިފުޅު މަރުވެގެން ދިޔައީ". އެ ކުއްޖާގެ ބައްޕަ ބުނެފައި ވެއެވެ.\nއެ ކުއްޖާ މަރުވުމުން، އެ ކުއްޖާގެ ހަށިގަނޑު ގެއަށް ގެންދިޔައީ، އިތުުރު ބައެއްގެ އެހީތެެރިކަމާއި އެކުގައެވެ.\nއެ ކުއްޖާ މަންމަގެ އުނގުމަތީގައި މަރުވެގެން ދިޔަ އަސަރު ގަދަ މަންޒަރު އެތައް ބަޔަކަށް ފެނިގެން އެ ވާހަކަ މީސް މީޑިއާގައި ދައްކަމުން ދިޔައެވެ. އެންމެންވެސް ދައްކަމުން ދިޔައީ ހޮސްޕިޓަލުގެ ފަރުވާ ކުޑަ ކަމުގެ ވާހަކަ އެވެ.\nއެކަމާއި ގުޅިގެން ސްޓޭޓް ރަން ސަދަރް ހޮސްޕިޓަލްގެ ވެރިޔާ ވަނީ ސަސްޕެންޑްކޮށްފައެވެ. އަދި އިތުރު ޑޮކްޓަރުންނަށް ވަނީ ނޯޓިސް ދީފައެވެ.\nއޭޕްރީލް 12, 2020 17:08\nއިންޑީއާ ތީވާ ގައުމެއް، ރާއްޖޭގެ ވެރިން ތިބައިގަނޑަށް ސަނާ ކިޔަންވާ އެންމެ ސަބަބެއްވެސް ނުފެނޭ. ދެން ފެންނާނޭ މޯދީ މިލިއަނުން އެހެން ގައުމުތަކަށް ފަންޑު ދޭތަން އެގައުމުގެ ގިނަ ބަޔަގު ބަނޑަށް ތިއްބަ. އަދި ގިނަ ދަރިން މިހެން ފަރުވާ ނުލިބި މަރުވާއިރު،\nއޭޕްރީލް 12, 2020 17:25\nއޭޕްރީލް 12, 2020 17:26\n? إِنَّا لِلّهِ وَإِنَّـا إِلَيْهِ رَاجِعونَ\nއޭޕްރީލް 12, 2020 18:14\nހާދަ އަސަރެއްކުރާނެ. ހަމަ މަޔަކަށް ތި އަސަރު އިހްސާސްވަނީ. ނަސީބެއް ހިތް ފަޅައިގެން ނުދިޔަކަން\nއޭޕްރީލް 12, 2020 19:25\nކޮބާ. މެދުރާއްޖެތެރޭން އަދި އެއް އެަަރޕޯޓް އިންޑިޔާއަށް ދޭންވީނު. މާ އޯގާތެރި ހެޔޮއެދޭ ބައެއް އެއީ. މާލޭގަ ދެތިން ބައްތިޖަހާ ފާޑެއްގެ ޑިންގީއެއް ރަށަކަށް ދިނުމުން އުތުރުން އެއަރޕޯޓެއް މެދުރާއްޖޭން އެއަރޕޯޓެއް\nދެކުނުން އެއަރޕޯޓެއް. ވާއްސަރީ މިއޮއް ސަރުކާރެއް\nއޭޕްރީލް 12, 2020 19:26\nއޭޕްރީލް 12, 2020 23:19\nއަސްލު މާ ހަމަ ރަގަޅައް ތިވީ..ކާފަރު މައިންބަފަައިންގެ ތަރުބިއްޔަތުން ބޮޑު ނުވެ މަރުވި ކަ..އެ ކުޑަ ކުއްޖާޔައް ސުވަރުގެ މަތިވެރި ނިނއުމަތް ދެއްވާދޭނ\nއޭޕްރީލް 13, 2020 01:20\nމޯދީ އެސަރުކާރުގެ ރައްޔިތުންނަށް އަޅައިނުލައި ރާއްޖޭގެ ރައްޔިތުންނާހެދި މަރުބައްދަނީކީއްވެ


"Frozen 2" ge trailer release koffi\nލުއި ޚަބަރު - ފްރޯޒަން 2\n"ފްރޯޒަން 2"ގެ ޓްރެއިލަރ ރިލީޒްކޮށްފި\n"ފްރޯޒަން" ރިލީޒްކޮށްފައިވަނީ 2013 ވަނަ އަހަރު\nއެ ފިލްމަށް 1.3 ބިލިއަން ޑޮލަރުގެ އާމްދަނީއެއް ވަނީ ލިބިފައި\n"ފްރޯޒަން 2" ރިލީޒް ކުރަން ހަމަޖެހިފައިވަނީ 22 ނޮވެމްބަރުގައި\nކ. މާލެ 11 ޖޫން 2019 | އަންގާރަ 23:51 3,165\n"ފްރޯޒަން 2"ގެ ޓްރެއިލަރގެ މަންޒަރެއް - ޑިޒްނީ\nކުޑަ ކުދިންގެ ތެރޭގައި މަގްބޫލުވި "ފްރޯޒަން" ފިލްމްގެ ދެވަނަ ބައިގެ ޓްރެއިލަރ ރިލީޒްކޮށްފިއެވެ.\n"ފްރޯޒަން 2"ގެ ޓްރެއިލަރ ރިލީޒްކޮށްފައިވަނީ އަންގާރަ ދުވަހުއެވެ. އަދި މި އެނިމޭޓެޑް ފިލްމް ރިލީޒް ކުރަން ހަމަޖެހިފައިވަނީ ނޮވެމްބަރު މަހުގެ 22 ވަނަ ދުވަހުއެވެ.\n2013 ވަނަ އަހަރު ރިލީޒް ކުރި "ފްރޯޒަން"ގައި ފެނިގެން ދަނީ ދައްތައަކާއި ކޮއްކޮއެއްގެ ވާހަކައެވެ. 'އަނާ'ގެ ދައްތަ، 'އެލްސާ'އަކީ ސުޕަރނެޗުރަލް ބާރެއް ހުންނަ ކުއްޖެކެވެ. ނަމަވެސް، އެއްބަނޑު އެއްބަފާ މި ދެ ކުދިންގެ ތެރެއިން އެއް ކުއްޖަކަށް މި ބާރު ލިބިފައިވާ ސަބަބެއް އެ ފިލްމަކުން ނޭނގެއެވެ.\n"ފްރޯޒަން 2"ގެ ޓްރެއިލަރ އިން ދައްކާ ގޮތުގައި، މި ފިލްމްގައި އެ ވާހަކަތައް ކިޔާދޭނެއެވެ. އަދި، ކޮންމެވެސް ސަބަބަކާ ހުރެ، ދުނިޔެ ސަލާމަތް ކުރަން އެލްސާގެ ބާރު ބޭނުން ކުރަން ޖެހިގެން އުޅޭކަންވެސް ޓްރެއިލަރ އިން އިނގެއެވެ.\n"ފްރޯޒަން 2"އަށް އޭގެ އޮރިޖިނަލް ޑައިރެކްޓަރ ޖެނިފަރ ލީ އާއި ސޯންގްރައިޓަރސް ކްރިސްޓަން އެންޑަސް-ލޮޕެޒް އާއި ރޮބަރޓް ލޮޕެޒް އަނބުރާ ގޮސްފައިވާއިރު، "ފްރޯޒަން" އަށް އަޑު އަޅާފައިވާ ހުރިހާ ތަރިންތައް ވެސް އަނެއްކާ އިވިގެންދާނެއެވެ.\n"ފްރޯޒަން" ފިލްމް ވެގެން ދިޔައީ ގިނަ ބައެއްގެ ތެރޭގައި މަގްބޫލު ފިލްމަކަށެވެ. އަދި 1.3 ބިލިއަން ޑޮލަރުގެ އާމްދަނީ ލިބިފައިވާއިރު، އެ ފިލްމް ވަނީ ދެ އޮސްކާ އެވޯޑް ވެސް ހާސިލްކޮށްފައެވެ. މި ވާހަކައިގެ ބްރޯޑްވޭ އެޑެޕްޓޭޝަންއެއްވެސް މިހާރު ތައްޔާރުކޮށްފައިވާ އިރު، އެ ޕްލޭއަށް ވަނީ ތިން ޓޯނީ އެވޯޑް ލިބިފައެވެ.\nމި ފިލްމްގެ ކާމިޔާބީގެ ސަބަބުން ދެވަނަ ބައެއް ވޭހަކަ 2013 ވަނަ އަހަރުވެސް ދެކެވިފައިވާއިރު، "ފްރޯޒަން 2" ރިލީޒް ކުރަން އެހާ ގިނަ ދުވަސް ނެގީ ރަނގަޅު ސްކްރިޕްޓެއް ތައްޔާރު ކުރުމަށެވެ.


މަސް ކިރުން ލިމިޓުކުރުމުން ބައެއް ދޯނިތަކުން ނަގިލިލައިފި\nމިފްކޯއިން މަސް ކިރުން ލިމިޓު ކުރުމުން ބައެއް ދޯނިތަކުން ނަގިލިލައިފި\n26 އޭޕްރީލް 2021 - 16:26 0\nމަސް ދޯނިތަކެއް ކައިރީގައި މަސްވެރިންތަކެއް: މިފްކޯއިން މަސް ކިރުން ލިމިޓު ކުރީ މަސްވެރިކަން ރަނގަޅުވެ ގިނަ އަދަދަކަށް މަސް ކިރަމުން\nމިފްކޯއިން މަސް ކިރުން ލިމިޓު ކުރަން ނިންމުމާ ގުޅިގެން ދެކުނުގެ ބޮޑެތި ބައެއް ދޯނިފަހަރުން މަހަށް ދިޔުން މެދުކަނޑާލައިފި އެވެ.\nމިފްކޯއަށް ކޮންމެ ދޯންޏަކުން އެއް ފަހަރާ ހަތަރު ޓަނު ކިރޭ ގޮތަށް ހަމަޖެއްސީ ދެކުނުގެ މަސްވެރިކަން ރަނގަޅުވެ، އެ ކުންފުނީގެ ފްރީޒިން ކެޕޭސިޓީ އާއި ސްޓޯރޭޖް ކެޕޭސިޓީ ފުރޭތީ އެވެ.\nނަމަވެސް، މަސްވެރިކަން ރަނގަޅު ދުވަސްވަރެއްގައި މިފްކޯއިން މިފަދަ ނިންމުމެއް ނިންމުމުން ގިނަ މަސްވެރިންތަކެއް އަންނަނީ ކަންބޮޑުވުން ފާޅުކުރަމުންނެވެ.\nމިފްކޯއިން މަސް ކިރުން ލިމިޓު ކުރީ އިއްޔެ އިން ފެށިގެން ތިން ދުވަހުގެ މުއްދަތަށެވެ.\n"ހަތަރު ޓަނު ކިރައިގެން ކިރިޔާ ހަރަދުތައް ހަމަޖެހެނީ، އެހެންވެ ނުދަން"\n"އަދަދު" އަށް މައުލޫމާތު ދިން އޮޑިވެރިއަކު ބުނީ ބޮޑު ދޯންޏަކުން މާ ކަނޑަށް ނިކުމެ އެންމެ ހަތަރު ޓަނު ކިރާލައިގެން "ވާނެ ކަމެއް ނޯންނާނެ" ކަމަށެވެ. ޕެޓްރޯލް ހަރަދާއި ދޯނި ހިންގުމުގެ ހަރަދުތަކަށް ބަލާ ނަމަ، ކިރިޔާ ދެކޮޅު ޖެއްސޭނީ ކަމަށް އޭނާ ބުންޏެވެ.\nއޭނާ ބުނީ ދަތުރެއްގައި އެވަރެޖުކޮށް 1،600 ލީޓަރު ނުވަތަ އަށް ފީފާ ތެޔޮ އަންދާ ކަމަށެވެ. އަދި ފަޅުވެރިންގެ ކޮށްތަށް 2،500ރ. ހޭދަވެ އެވެ. ޑީސަލް ލީޓަރެއް އަށް ރުފިޔާގެ މަގުން ބަލާނަމަ ތެލަށް 12،800ރ. އަދި ޖުމްލަ ހިންގުމުގެ ހަރަދަށް 15،300ރ. ހަރަދުވެ އެވެ.\nއާންމުކޮށް އެ ސައިޒުގެ ދޯންޏެއްގައި މަދުވެގެން 20 ފަޅުވެރިން އުޅޭ އިރު ހަތަރު ޓަނު މަސް ކިރައިގެން ލިބޭ އާމްދަނީ ބޮލަކަށް ބަހާލުމުން ޖެހެނީ 2،500 އެއްހާ ރުފިޔާ އެވެ. އޮޑިވެރިޔާއަށް ބައި އެޅުމުން މި އަދަދު އިތުރަށް ދަށްވެ އެވެ.\nމިފްކޯއިން މަސް ކިރާ އަގުތަކަށް ބަލާ އިރު ހަތަރު ޓަނު މަސް ކިރައިގެން ދޯންޏަކަށް ލިބޭނެ އެންމެ ބޮޑު އާމްދަނީއަކީ 64،000ރ. އެވެ. އެއީ ބާނާ ހުރިހާ މަހެއް 1.5 ކިލޯއިން ބަރު ވެފައި އަދި އައިސް އަޅާފައި ހުރި ނަމަ އެވެ.\nމަސް ބާނަނީ: ދޭތެރެ ދޭތެރެއިން މަސް ނުކިރުވޭ މައްސަލަ މަސްވެރިންނަށް ދިމާވޭ -- ފޮޓޯ: މިފްކޯ\nއޮޑިވެރިޔާ ފާހަގަކުރި އަނެއް ކަމަކީ މިއީ ރޯދަ މަހެއްގައި ކުރާ މަސައްކަތާ ބައްދަލު އުޖޫރައެއް ދެވޭނެ ވަރުގެ އާމްދަނީއެއް ނޫން ކަމެވެ. އަދި ބުނީ އެއް ދުވަހު މަހަށް ގޮސްގެން މަސް ބާނައިގެން އައިސް، އަނެއް ދުވަސް ވަންދެން ކިޔުގައި ޖެހިގެން ދެ ދުވަހަށް ލިބޭ އާމްދަނީ ރަނގަޅު ނޫން ކަމަށެވެ.\nމިކަމުގައި ދެ ދުވަސް ހޭދަ ކުރުމުން ހުކުރު ދުވަސް ނަގާފައި ހަފުތާއަކު މަހަށް ނިކުމެވެނީ އެންމެ ތިން ދުވަހު އެވެ. ކިޔު ދިގު ވެގެން އިތުރު ދުވަހެއް ހޭދަކުރަން ޖެހިއްޖެ ނަމަ، އާމްދަނީ އިތުރަށް ދަށްވެ އެވެ.\nއެ ދޯނިން މަހަށް ނުދިޔަ ނަމަވެސް، "އަދަދު" އަށް މައުލޫމާތު ދިން އައްޑޫ ސިޓީ ފޭދޫ ދޯންޏެއްގައި މަސައްކަތް ކުރާ މަސްވެރިއަކު ބުނީ، އާމްދަނީ ކުޑަ ވިޔަސް އެއްކޮށް ހުއްޓާލެވެން ނެތް ކަމަށެވެ.\n"ކޮންމެ އެއްޗެއް ލިބުނަސް އެވެސް ހިފައިގެން މިއުޅެން ޖެހެނީ" އޭނާ ބުންޏެވެ.\nމިފްކޯއިން އަންނަނީ އަވަދިނެތި މަސް ބޭރުކުރުމުގެ މަސައްކަތް ކުރަމުން\nމަސްވެރިންގެ ކަންބޮޑުވުންތަކާ ގުޅިގެން "އަދަދު" އަށް މައުލޫމާތު ދެމުން މިފްކޯގެ މެނޭޖިން ޑިރެކްޓަރު އިސްމާއިލް ފައުޒީ ވިދާޅުވީ މަސްވެރިން ގެންނަ ހުރިހާ މަހެއް ކިރުވަން ބޭނުންވާ ކަމަށެވެ.\nއަދި މިފްކޯގެ ފެސިލިޓީތަކުގެ އިތުރުން މަސް ކިރުވާ ބޯޓުތަކާއި ކެރިއަރު ބޯޓުތައް ބޭނުން ކޮށްގެން މެދުކެނޑުމެއް ނެތި އެ މަސައްކަތް ކުރަމުން އަންނަ ކަމަށް ވިދާޅުވި އެވެ.\nމިފްކޯގެ މެނޭޖިން ޑިރެކްޓަރު އިސްމާއިލް ފައުޒީ -- ފޮޓޯ: ގަލްފް ނިއުސް\nފައުޒީ އިތުރަށް ވިދާޅުވީ މިހާރު ދެކުނުގެ މަސްވެރިކަން ރަނގަޅު ވުމާ ގުޅިގެން ގިނަ ދޯނި ފަހަރުތަކުން 25-35 ޓަނާ ދޭތެރޭގެ އަދަދަކަށް މަސް ބާނައިގެން ހަފުތާ ބަންދާ ދިމާކޮށް އައި ކަމަށެވެ. އަދި ކިޔުގައި ހުރި ދޯނި ފަހަރު ގިނަ ކަމުން ހުކުރު ދުވަހު ވެސް މިފްކޯއަށް މަސް ކިރުވަމުން ދިޔަ ކަމަށް ވިދާޅުވި އެވެ.\nހުކުރު ދުވަހަކީ އާންމުކޮށް މިފްކޯއިން މަސް ނުކިރާ ދުވަހެކެވެ.\nމިފްކޯއިން ހިއްސާ ކޮށްފައިވާ މައުލޫމާތަށް ބަލާ އިރު، ބުރާސްފަތި ދުވަހު 92 ދޯނިން 582 މެޓްރިކް ޓަނުގެ މަސް ކިރުވި އެވެ. އަދި ޖެހިގެން އައި ހުކުރު ދުވަހާއި ހޮނިހިރު ދުވަހު 103 ދޯނިން 711.5 މެޓްރިކް ޓަނުގެ މަސް ކިރުވި އެވެ.\nފައުޒީ ވިދާޅުވި ގޮތުގައި ކޮލިޓީ އެޝުއަރަންސް މިންގަނޑުތަކަށް ފައްތަން މިފްކޯއަށް ކިރާ މަސް ކޯލްޑް ސްޓޯރޭޖަށް ލަން ޖެހެނީ ރަނގަޅަށް ފްރީޒް ކޮށްފަ އެވެ.\nމިހެން ކަމުން ބައެއް ފަހަރު ސްޓޯރޭޖް ކެޕޭސިޓީގައި ޖާގަ ހުރި ނަމަވެސް މަހުގެ ކޮލިޓީ ހިފެހެއްޓުމުގެ ގޮތުން ބްރައިންގައި ފްރީޒް ކުރަން ޖެހޭތީ ފްރީޒިން ކެޕޭސިޓީތައް އޯވަލޯޑް ވަނީ ކަމަށް ވިދާޅުވި އެވެ.\nއަދި، ބައެއް ދޯނި ފަހަރުން އައިސް ކެޕޭސިޓީއަށް ވުރެ އިތުރަށް މަސް ބާނައިގެން އައުމުގެ ސަބަބުން މި މައްސަލަ އިތުރަށް ދިމާވާ ކަމަށް ވިދާޅުވި އެވެ.\nރާއްޖޭގެ މަސްވެރިކަމުގެ ސިނާއަތަށް ދިމާވެފައިވާ މައްސަލަތައް ހައްލު ނުވެގެން މަސްވެރިން އުޅޭތާ އަހަރުތަކެއް ވެއްޖެ އެވެ. ހާއްސަކޮށް ބާނާ މަހަށް ހަމަ އަގު ނުލިބޭ މައްސަލައަކީ މަސްވެރިންގެ ޒަމާންވީ ކަންބޮޑުވުމެކެވެ. އަދި މިހާރު ވެސް އައިސް ލިބުމުގައި ހުންނަ ދަތިތަކާއި ބޮޑު އަގުގައި ޑީސަލް ގަންނަން ޖެހޭ މައްސަލައިގައި މަސްވެރިން އަންނަނީ ކަންބޮޑުވުން ފާޅު ކުރަމުންނެވެ.


SunOnline: އެމްޑީޕީގެ ޕާލަމެންޓްރީ ގުރޫޕްގެ ރައީސްގެ މަގާމަށް މޫސާ އަދި ނައިބު ރައީސުންގެ މަގާމަށް އަސްލަމާއި އަހުމަދު އަބްދުﷲ އިންތިހާބުކޮށްފި\nހުސައިން ހަސަން 28 Mar 2010, 16:12\nއެމްޑީޕީގެ ޕާލަމެންޓްރީ ގުރޫޕްގެ ރައީސްގެ މަގާމަށް ހުޅުހެންވޭރު ދާއިރާގެ މެންބަރު މޫސާ މަނިކު އަދި ނައިބު ރައީސުންގެ މަގާމަށް ހިތަދޫ އުތުރު ދާއިރާގެ މެންބަރު މުހައްމަދު އަސްލަމާއި އިހަވަންދޫ ދާއިރާގެ މެންބަރު އަހުމަދު އަބްދުﷲ އިންތިހާބުކޮށްފި އެވ.\nމީގެ ތެރެއިން މޫސާ މަނިކާއި އަސްލަމް އެ މަގާމުތަކުގައި މިހާތަނަށް ތިއްބަވާފައި ވަނީ ވަގުތީ ގޮތުން ނަމަވެސް މި މަގާމުތަކަށް މި ބޭފުޅުން މިއަދު އިންތިހާބު ކޮށްފައި ވަނީ އެކަމަށްޓަކައި، އެމްޑީޕީ ޕާލަމެންޓްރީ ގުރޫޕްގެ މެންބަރުންގެ މެދުގައި ބޭއްވި އިންތިހާބެއްގަ އެވެ. ރައީސްގެ މަގާމަށް ހަމައެކަނި ކުރިމަތިލެއްވި ހުޅުހެންވޭރު ދާއިރާގެ މެންބަރު މޫސާ މަނިކު އެ މަގާމަށް އިންތިހާބުކޮށްފައި ވަނީ ހާޒިރުވި 24 މެންބަރުންގެ ތެރެއިން 20 މެންބަރުންގެ ތާއީދާ އެކު އެވެ. ނައިބް ރައީސްގެ މަގާމަށް ކުރިމަތިލެއްވި ހަތަރު ބޭފުޅުންގެ ތެރެއިން އެ މަގާމަށް މުހައްމަދު އަސްލަމް އިންތިހާބުވީ 21 މެންބަރުންގެ ތާއީދާ އެކު އެވެ. އަހުމަދު އަބްދުﷲ އިންތިހާބުވެފައި ވަނީ 10 މެންބަރުންގެ ތާއީދާ އެކު އެވެ.\nޕާލަމެންޓްރީ ގްރޫޕުގެ އަމީން އާއްމު ކަމުގެ މަގާމަށް ހޮވުނީ، އެ މަގާމަށް ކުރިމަތިލެއްވި ހަމައެކަނި ކެންޑިޑޭޓް ހެންވޭރު ދެކުނު ދާއިރާގެ މެންބަރު ހާމިދު އަބްދުލްޣަފޫރެވެ. އަދި ޕާލަމެންޓްރީ ގުރޫޕްގެ ތިން ވިޕުންގެ ގޮތުގައި ހޮވުނީ، ބާރަށު ދާއިރާގެ މެންބަރު މުހައްމަދު ޝިފާޒާއި، ހުޅުމީދޫ ދާއިރާގެ މެންބަރު އިލިޔާސް ލަބީބާއި، ގަލޮޅު އުތުރު ދާއިރާގެ މެންބަރު އީވާ އަބްދުﷲ އެވެ.


ޖަޕާނަށް 7.2 މެގްނިޓިއުޑްގެ ބިންހެލުމެއް - DhiDaily\nޖަޕާނަށް 7.2 މެގްނިޓިއުޑްގެ ބިންހެލުމެއް\nޖަޕާނަށް 7.2 މެގްނިޓިއުޑްގެ ބިންހެލުމެއް އައިސް، އެ ގައުމުގެ ބައެއް ސަރަހައްދުތަކަށް ސުނާމީ އަރަން ފަށައިފި އެވެ.\nޖަޕާނުގެ މިޔާގީ ޕްރީފެކްޗާ ސަރަހަށް ވަނީ ދާދި ފަހުން ނުރައްކާތެރި ބިންހެލުމެއް އައިސްފައެވެ.\nއެކަމާ ގުޅިގެން މިހާރު ކޯސްޓަލް ސަރަހައްދުގައި ރާޅުތަކެއް އުފެދި ރާޅުތަކެއް އަރާފައިވާ ކަމަށްވެސް ޖަޕާނުގެ ނޫސްތަކުން ބުނެއެވެ. އެގޮތުން ފުރަތަމަ ރާޅު މީގެ އިރުކޮޅެއް ކުރީން އެރިއިރު އެ ރާޅުގެ އުސްމިނުގައި 3.2 ފޫޓު ހުރި ކަމަށް ނޫސްތަކުން ބުނެއެވެ.\nއެ ހާދިސާއާ ގުޅިގެން އެއްވެސް މީހަކަށް އަދި މިހާތަނަށް އަނިޔާ ވެފައިވާ ކަމަށް ރިޕޯޓުކޮށްފައި ނުވާ ކަމަށް ފުލުހުން މައުލޫމާތު ދެއެވެ. އެހެންނަމަވެސް ކޯސްޓަލް ސަރަހައްދުގެ 200 ވަރަކަށް ގެއިން ކަރަންޓު ކެނޑިފައިވާ ކަމަށް އެ ފަރާތްތަކުން ރިޕޯޓުކުރެއެވެ.\nޖަޕާނުގެ މީޓިއޮރޯލޮޖިކަލް އޭޖެންސީ (ޖޭއެމްއޭ) އިން ބުނެފައިވަނީ މިޔާގީ ސަރަހައްދުން އުފެދިގެން އައި ބިންހެލުން ހިނގާފައިވަނީ ބިމުގެ 60 ކިލޯމީޓަރު އަޑީން ކަމަށެވެ.\nޖަޕާނުގެ މިޔާގީ ސަރަހައްދަށް މީގެކުރީންވެސް ވަނީ ނުރައްކާތެރި ބިންހެލުމެއް އައިސްފައެވެ. އެގޮތުން 2011 ވަނަ އަހަރުގެ މާޗު މަހުގައި އެ ސަރަހައްދުން ވަނީ 9.0 މެގްނިޓިއުޑްގެ ބާރުމިނުގައި ބިންހެލުމެއް އައިސްފައެވެ.


ބިގޭގެ ރައްދު: "ކާޅަށް ދިނަސް ހައްގު ބަސް ބުނާނަން"\nބިގޭގެ ރައްދު: "ތުތިމަހަށް ކޮށައި ކާޅަށް ދިނަސް ހައްގު ބަސް ބުނާނަން"\n10 ޖޫން 2021 - 17:54 0\nބިގޭ: ކާޅަށް ދިނަސް، ހައްގު ބަސް ބުނުމުގައި ފަސް ނުޖެހޭނެ ކަމަށް ބުނެ ރައްދު ދެއްވި\n"ތުތި މަހަށް ކޮށައި ކާޅަށް ކާން ދިނަސް" ހައްގު ބަސް ބުނުމުގައި ފަސް ނުޖެހޭނެ ކަމަށް އަލިފުށީ ދާއިރާގެ މެންބަރު މުހައްމަދު ރަޝީދު ހުސައިން (ބިގޭ) ވިދާޅުވެއްޖެ އެވެ.\nތުތިމަހަކީ ހަތަރެސްކަނަށްވުރެން ކަންކުތިކޮށް ދިގުކޮށް، އަނެއް ދެކަން ކުރުކޮށް ހުންނައިރު ހުންނަގޮތެވެ. ތުތިމަހަށްކޮށުމަކީ، ތުތިމަސްވާގޮތަށް ކަންކުއްޗަށް ކޮށުމެވެ.\nބިގޭ މިހެން ވިދާޅުވެފައިވަނީ، އެމްޑީޕީގެ ބައެއް މަޖިލިސް މެންބަރުންނާއި އާންމު މެންބަރުންގެ ފާޑުކިޔުން އޭނާއަށް ވަރަށް ބޮޑަށް އަމާޒުވެފައިވާ ދަނޑިވަޅެއްގައި އެކަމަށް ރައްދު ދެއްވުމުގެ ގޮތުންނެވެ.\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅޭ އިންކުއަރީ މަޖިލީހުގެ 241 ކޮމިޓީން ކުރިއަށް ގެންދާއިރު އެއަަށް ހުރަސް އަޅަން ބިގޭ މަސައްކަތް ކުރާ ކަމުގެ ތުހުމަތު އެންމެ ފުރަތަމަ ކުރެއްވީ މަޖިލީހުގެ ނައިބު ރައީސް އީވާ އަބްދުﷲ އެވެ.\nއެ ތުހުމަތު އީވާ ކުރެއްވީ ވަކިވަކި ސިފައިން ކޮމިޓީއަށް ހާޒިރު ނުކުރެވޭނެ ކަމަށް ބުނެ ޑިފެންސް މިނިސްޓްރީގެ ނައިބު ހަސަން ޒަމީލުގެ މައްސަލަ ހޫނުވުމާއެކު އެވެ. ޒަމީލު ސިޓީއެއް ފޮނުވި މައްސަލާގައި އޭނާގެ ސުލޫކީ މައްސަލައެއް ނަޝީދު އެދިވަޑައިގަތުމަށް ސުލޫކީ ކޮމިޓީއަށް ހުށަހެޅުމުން، ސިއްރު ބައްދަލުވުމެއް ބާއްވައި އެމްޑީޕީގެ ހަތަރު މެންބަރެއްގެ ވޯޓާއެކު ބޭރުކޮށްލި އެވެ.\nއެ ރޭ އެމްޑީޕީގެ ވަޓްސްއެޕް ގުރޫޕްގައި އީވާ ވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާގެ އިންކުއަރީ ފެއިލްކޮށްލުމަށް މަސައްކަތް ނުކުރެއްވުމަށް އެދިވަޑައިގެންފަ އެވެ.\n"ހަމަ ނުޖެހޭ ކޮމިޓީ އެހެން މެންބަރުންނަށް ގުޅައިން ތިހެން މިކަން ފަނި ކުރާކަށް. ނުކުރިޔަސް ބިގޭގެ ސަރުކާރު ދެމި އޮންނާނެ،" އީވާ ވިދާޅުވި އެވެ.\nރައީސް ނަޝީދު އެދިވަޑައިގެން ކޮމެޓީންކުރާ ކަންކަން ކޮންމެ ފަހަރަކު ވެސް ގޯސް ކުރަން ބިގޭ އުޅުއްވަނީ ކީއްވެގެންތޯ އީވާ ސުވާލު ކުރެއްވި އެވެ. ރައީސް ނަޝީދުގެ ހާލަތާމެދުވީ ހަމްދަރުދީގެ މުއްދަތު ހަމަވީތޯ ވެސް އީވާ ސުވާލު ކުރެއްވި އެވެ.\nއީވާގެ އެ މެސެޖުތައް ސޯޝަލް މީޑިއާގައި ދައުރުވުމާއެކު، އާންމު މެންބަރުންގެ ފާޑުކިޔުންތައް ވެސް ބިގޭއަށް ވަރަށް ބޮޑަށް ލިބުނެވެ. އޭނާ އިންތިހާބުވެފައިވަނީ ނަޝީދުގެ ފޮޓޯ ބޭނުންކޮށްގެން ކަމާއި ނަމަވެސް، މިހާރު އެކަން ހަނދާން ނެތިފައިވާ ކަމަށް ބުނެ ރައީސް ނަޝީދުގެ އާއިލީ މީހުން ވެސް ބިގޭއަށް ފާޑުކިޔެ އެވެ.\n"ހަގީގަތާ ހިލާފު ވާހަކަތައް ސޯޝަލް މީޑިއާގައި ފަތުރައި އަބުރު ކަތިލަމުން ދިޔުމަކީ ބަލައިގަންނަން އުނދަގޫ ކަމެއް،" މިއަދު އެމްޑީޕީގެ ގައުމީ މަޖިލީހުގެ ވަޓްސްއެޕް ގުރޫޕަށް ފޮނުއްވި މެސެޖު ފައްޓަވަމުން އޭނާ ލިޔުއްވާފައިވެ އެވެ.\nމެސެޖުގައި ބިގޭ ވިދާޅުވި ގޮތުގައި އޭނާއަކީ ހައްގު ބަސް ބުނުމުގައި ފަހަތަށް ނުޖެހޭނެ މީހެއްކަން މާޒީގައި ދެއްކި ފަދައިން އުމުރުގެ ބާކީ އޮތް ތަނުގައި ވެސް ސާބިތުކަމާއެކު ދައްކާނެ އެވެ. އޭނާއަކީ އިސްލާހީ މަސައްކަތުގައި ފާއިތުވި 30 އަހަރު އެތައް އަނިޔާއެއް ލިބި މުޅި ގައުމަށްޓަކައި ޖާނާއި މާލުން ގުރުބާންވީ މީހެއް ކަމަށެވެ.\n"ތުތި މަހަށް ކޮށައި ކާލަށް ކާން ދިނަސް، ހައްގު ބަސް ބުނުމުގައި ފަހަތަކަށް ނުޖެހޭނަން، މާތްﷲ ހައްގަށް ނަސްރު ދެއްވައި އަޅުގަނޑަށް ރައްކާތެރިކަން ދެއްވާނެ،" ބިގޭ ވިދާޅުވި އެވެ.\nބިގޭ އިތުރަށް ވިދާޅުވި ގޮތުގައި، އޭނާއަކީ އަބުރުވެރިކަމާއެކު ހަލާލު މަސައްކަތުން ލިބޭ މިންވަރުން، އަނބި ދަރިންނާއެކު އުފަލުގައި ދިރިއުޅޭ މީހެއް ކަމާއި އޭނާގެ އަބުރު ކަތިލައި، ބަޔަކު ހިތުހުރި ގޮތެއް ހަދާ ތަން ބަލަން ބީރު ކަންފަތް ދީގެން، އެއްޗެއް ނުބުނެ ހުންނަން އުނދަގޫ ކަމަށެވެ.\n"ބައްޕަ ކިޔާ ދަރިފުޅާ، އާއިލާ އަދި ހެޔޮ އެދޭ އެކުވެރިންނަށް ހިތްދަތިކަން ލިބެން ފެށީމަ އަޅުގަނޑުގެ ދިފާއުގައި ތާއަބަދަށް ނުހުންނާނެ،" ރުޅިވެރި އިމޯޖީއާއެކު ބިގޭގެ މެސެޖު ނިންމާލެއްވި އެވެ.\n"ސިޔާސީ ހަލަބޮލިވާންވީ ވަގުތެއް ނޫން"\nރައީސް އިބްރާހިމް މުހައްމަދު ސޯލިހުގެ ޅިއަނު ބިގޭއަށް އަމާޒުވި ފާޑުކިޔުންތަކާއި އޭނާ އާއި ސަރުކާރާ ގުޅުވައި ކުރި ތުހުމަތުތަކާ ގުޅޭ ގޮތުން ރައީސްއާ ނޫސްވެރިންގެ ބައްދަލުވުމުގައި ސުވާލުކުރުމުން ވިދާޅުވެފައިވަނީ މިއީ ސިޔާސީ ހަލަބޮލިކަމަކަށް ދާންވީ ވަގުތު ނޫން ކަމަށެވެ.\n"މިއީ ވަރަށް ރަނގަޅު ފުރުސަތެއް މި ގައުމު ސަލާމަތް ކުރުމަށް، ސަރުކާރާއި މަޖިލީހާއި އެކީގައި މަސައްކަތް ކޮށްގެން ގައުމު ވެއްޓިފައި މިއޮތް އަނދަވަޅުން ސަލާމަތް ކުރުމަށް ކުރެވެން ހުރި ވަރަށް ބައިވަރު މަސައްކަތް އެބަހުރި،" ރައީސް ވިދާޅުވި އެވެ.\n"އަޅުގަނޑުގެ އެދުމަކީ އެކަމުން އަމާޒު ހިފައިގެން ހުރިހާ ބޭފުޅުން ކުރިއަށް ވަޑައިގެންނެވުން،"\nރައީސް ސޯލިހު ވަނީ އެމަނިކުފާނު، މަޖިލީހުގެ އިންކުއަރީއަށް ހުރަސް އަޅުއްވަން މަސައްކަތް ކުރައްވާ ކަމަށް ކުރެވޭ ތުހުމަތުތަކަށް ވެސް ޖަވާބު ދެއްވާފަ އެވެ.\nރައީސް ސޯލިހު ވިދާޅުވި ގޮތުގައި، އިންކުއަރީ އެންމެ ފުރިހަމައަށް ގެންދިއުމަށް ސަރުކާރުން ވެސް އެދޭ ކަމަށާއި އެކަމަށް ސަރުކާރުން އެއްވެސް ހުރަހެއް ނާޅާނެ ކަމަށެވެ.\n"ރައީސް ނަޝީދަށް އެނގިވަޑައިގަންނަވާނެ އަޅުގަނޑު ހުރަސް ނާޅާނެކަން، އެހެން އަދި ވިދާޅުވެފައި އޮތް ނަމަވެސް،" ރައީސް ސޯލިހު ވިދާޅުވި އެވެ.\nއިންކުއަރީއާ ގުޅޭ ގޮތުން ޒަމީލުގެ މައްސަލަ ބަލައި، ތުހުމަތުތަކެއް އަމާޒުވުމުން 241 ކޮމިޓީގެ މުގައްރިއްރު މުހައްމަދު އަސްލަމް ވެސް ކަންބޮޑުވުން ފާޅު ކުރެއްވި އެވެ.\nއެގޮތުން، ކޮމިޓީގެ އިންކުއަރީއާ ގުޅިގެން ޒަމީލުގެ މައްސަލަ ހުށަހެޅުމަކީ ކަންބޮޑުވާ ކަމެއް ކަމަށް އޭނާ ވިދާޅުވެފައިވެ އެވެ. އަދި، ސަރުކާރާއި ރައީސް ސޯލިހު ވެސް އިންކުއަރީއަށް ހުރަސް އަޅަން އެއްވެސް ކަމެއް ނުކުރައްވާ ކަމަށް ވިދާޅުވެ، ސިފައިންގެ ފަރާތުން ވެސް ފުރިހަމަ އެއްބާރުލުން ލިބެމުންދާ ކަމަށް އަސްލަމް ވިދާޅުވެފައިވެ އެވެ.\nމެންބަރު މުހައްމަދު ރަޝީދު ހުސެއިން - އަލިފުށި\nމެންބަރު އީވާ އަބްދުﷲ - ގަލޮޅު އުތުރު\nމިނިސްޓްރީތަކަށް ގެނައި ބަދަލަށް މަޖިލީހުން ރުހުން ދީފި


Starbucks bandhu nukohgen 17,000 staffun ge petition eh! – Iru\nސްޓާބަކްސް ބަންދު ނުކޮށްގެން 17000 ސްޓާފުންގެ ޕެޓިޝަނެއް\nޝާޝާ· 21 މާރިޗު 2020\nމަޝްހޫރު ކޮފީ ވިއްކާ ކުންފުނި ސްޓާބަކްސް، ވަގުތީ ގޮތުން ބަންދުކުރުމަށް އެދި އެތަނުގެ މުވައްޒަފުން “އާދޭސްކުރަން” ފަށައިފިއެވެ. މިއީ މިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 އިން ރައްކާތެރިވެ ތިބުމުގެ ގޮތުން އެމީހުން ގޮވައިލާ ގޮވައިލުމެކެވެ.\nސްޓާބަކްސްގެ އިސް މުވައްޒަފުން ބުނީ، އެ ކުންފުނިން ކޮވިޑް-19އާ ގުޅިގެން ސާފުތާހިރުކަމަށް އިތުރަށް ބާރުއަޅާފައި ވިޔަސް، އަދިވެސް ވައިރަހުގެ ބިރު މުވައްޒަފުންގެ މެދުގައި އޮތް ކަމަށެވެ. ސަބަބަކީ، އެތަނަށް ޚިދުމަތް ހޯދަން އަންނަ ކަސްޓަމަރުންނަށް އެތަނުގެ އައު ޤަވާއިދުތައް ނޭނގި، ނޭދެވޭ އަމަލުތައް ހިންގަމުންދިޔުމެވެ. އޭގެތެރޭގައި ސްޓޯރތަކުގައި މަޑުކުރުކުމާއި، ކައުންޓަރުގައި ބަހައްޓާފައި ހުންނަ ތަކެތީގައި އަތްލުމާއި، ގިނަ މީހުން އެއްތަނަކަށް އެއްވެ ތިބުން ހިމެނެއެވެ.\nފާހަގަކޮށްލަން ޖެހޭ ކަމަކީ، ކޮރޯނާވައިރަސްގެ ބިރު އެންމެ ބޮޑުވެފައި އޮތް ހިސާބުތަކުގައި ހުންނަ ސްޓާބަކްސަތައް ބަންދުކުރި ކަމުގައިވިޔަސް، އެތަންތަނުގައި މަސައްކަތްކުރާ މުވައްޒަފުން އެހެން ހިސާބުތަކުގައި ހުންނަ ތަންތަނަށް ވަޒީފާއަށް ނުކުތުމަށް އެންގުމެވެ. ނޫންނަމަ އެމީހުންނަށް މުސާރަ ދިނުން މެދުކަނޑައިލައެވެ. އެހެންކަމުން ކޮންމެ ގޮތެއް ވިޔަސް ވަޒީފާއަށް ނުކުންނަން ވަނީ މުވައްޒަފުންނަށް މަޖުބޫރުވެފައެވެ.\n“ކޮފީ އަކީ ޒަރޫރީ އެއްޗެއް ނޫން.” ފިލަޑެލްފިއާގެ ސްޓާބަކްސްއެއްގައި ބަރިސްތާއެއްގެ މަސައްކަތްކުރާ އާނިޔާ ޖޯންސަން ބުންޏެވެ. އަދި އޭނާ ވަނީ ސްޓާބަކްސްގެ ހުރިހާ ތަނެއް ބަންދުކުރުމަށް ގޮވައިލާ ޕެޓިޝަނެއް ތައްޔާރު ކޮށްފައެވެ. މި ޕެޓިޝަނުގައި 17000އަށްވުރެ ގިނަ މުވައްޒަފުންވަނީ މިދިޔަ ހަތަރު ދުވަހުގެ ތެރޭގައި ސޮއިކޮށްފައެވެ.\nއާނިޔާ ޤަބޫލުކުރާ ގޮތުގައި، ސްޓާބަކްސް ބަންދުކުރުމަކީ މުވައްޒަފުންނާއި، ކަސްޓަމަރުންނަށްވެސް މިވަގުތު އެންމެ ރައްކާތެރި ގޮތެވެ. އަދި ބަންދުކޮށްފައި ހުންނަ މުއްދަތުގައި ހުރިހާ މުވައްޒަފުންނަށްވެސް މުސާރަ ލިބެން ޖެހޭނެ ކަމަށް އޭނާގެ ޕެޓިޝަނުގައި ވެއެވެ.\nމިވަގުތު ސްޓާބަކްސްގެ ޤަވާއިދުގައިވާ ގޮތުންނަމަ، އުޖޫރަ ލިބޭގޮތަށް ޗުއްޓީ ދެވޭނީ މުވައްޒަފަކު ކޮވިޑް-19އަށް ފައްސިވުމުން، ނުވަތަ މުވައްޒަފެއްގެ ގާތްތިމާގެ މީހަކު ފައްސިވުމުންނެވެ. މި ޗުއްޓީ ދެމިގެންދަނީ ދެ ހަފްތާއަށެވެ. ބައެއް ޙާލަތްތަކުގައި މި މުއްދަތު 26 ހަފްތާއަށްވެސް ދިގުކުރެވިދާނެއެވެ.\nމަސް މާރުކޭޓަށް މަސް ގަންނަން ދިއުން އަދިވެސް މަނާ، އެކަމަކު ޑެލިވަރީ ކުރެވިދާނެ!\nކޮންމެއަކަސް، މުވައްޒަފުންގެ މި ގޮވާލުންތަކަށް ސްޓާބަކްސްއިން އަދި މިހާތަނަށް ރަސްމީ ގޮތުން އެއްޗެއް ބުނެފައެއް ނުވެއެވެ. އެހެންނަމަވެސް، ކޮވިޑް-19 އާ ގުޅިގެން ސްޓާބަކްސްގެ ޤަވާއިދުތަކަށް ވަނީ ބަދަލު ގެނެސްފައެވެ. އެގޮތުން، މިހާރު ސްޓާބަކްސްގެ ހުރިހާ ތަނަކުންވެސް ކޮފީއާއި ކާއެއްޗެހި ލިބޭނީ ގެންދާ ގޮތަށެވެ. އެތަނުގައި މަޑުކޮށްގެން ކޮފީބުއިން ވަނީ ވަގުތީ ގޮތުން މަނާކޮށްފައެވެ. އަދި އޯޑަރު ދޭން އަންނައިރު، ކައުންޓަރާ ވަކި ދުރުމިނެއް ބެހެއްޓުމަށް ކަސްޓަމަރުންނަށް އިރުޝާދު ދީފައިވެއެވެ.\nސްޓާބަކްސްގެ އެތައް ހާސް ސްޓޯރ ދުނިޔޭގެ އެކި ކަންކޮޅުތަކުގައި ހުރެއެވެ. އަދި މިއީ ކޮފީ ވިއްކާ ތަންތަނުގެ ތެރެއިން އެންމެ މަޤުބުލޫ އެއް ކުންފުންޏެވެ.


Adheeb Maraa Hanguraama Kuranee, Haalugai Jehunu Dhuvahu Ekaku Ves Nei!?\nކުދިން ހޯދުމުގެ މަސައްކަތް ހުއްޓާ ނުލާ ދަނީ ކުރަމުން: އެމްއެންޑީއެފް ކާބޯތަކެތި އެއް އަގެއްގައި ހިފެހެއްޓުމަށް އެސްޓީއޯ އިން މަސައްކަތްތައް ފަށައިފި ރައީސް މައުމޫނާ ދެ ފަނޑިޔާރުންނަށް ކުރާ ދައުވާގެ އަޑުއެހުމެއް މިއަދު\nއެންމެ އަނިޔާވެރި މަރަށް އަހަރެއް: އިންސާފު ނުލިބޭ، ހުސް ޝަކުވާ މަސްވެރިންގެ ޝަކުވާތައް ހައްސާގައި، ލިބުނު ހައްލެއް ނެތް! މިހުރީ ފެން ބިލް ހަވާލުކޮށްފައި، ކިހާ ޒިންމާދާރު!\nމާލެ ސާފުތާހިރުކޮށް ބާއްވަން ވެމްކޯގެ އަތް މައްޗަށް ދޫކޮށްލުމުން ނިމުނީ؟ ހަގީގީ ހައްލު ގެންނަން "ގަޓު ރައީސް" ކޮބާ؟ ޑިއުޓީ ބަހައިގެން އެއްޗެހި ދުއްވުން: މި ނޫން ހައްލެއް ނެތީ ހެއްޔެވެ؟\nމުދާ އިމްޕޯޓް ކުރެވުނު މިންވަރު 48 އިންސައްތަ އިތުރުވެއްޖެ ބީއެމްއެލް ވައު ކިޑްސް ދުވުން މި އަހަރު ޗެރިޓީ ރަން އަކަށް ބޭރުގެ މާސްޓާ ޝެފުންނާއެކު ދިވެހި ޝެފުންނަށް މާސްޓާ ކްލާސްތަކެއް ފަށައިފި\nއެންމެ އުމުރުން ދުވަސްވީ މީހާ 117 އަހަރުގައި މަރުވެއްޖެ އަފްޣާން ވޯޓާސް ރަޖިސްޓްރޭޝަން ސެންޓަރަކަށް ހަމަލާދީ 31 މީހަކު މަރާލައިފި 200 އަށްވުރެ ގިނަ މީހުން ވަޅުލާފައިވާ ކަށްވަޅެއް ފެނިއްޖެ\n7 މަސް ދުވަހަށް ފަހު މެންޑީ އެނބުރި ކުޅުމަށް މޮރީނިއޯއާ މައްސަލައެއް ނެތް، ކްލަބު ދޫކޮށްލާކަށެއް ނުވިސްނަން: ޕޮގްބާ މެންޗެސްޓާ ސިޓީން ސްވަންސީ ކޮޅަށް5ލަނޑު ޖަހައިފި\nނިއުމާ ރައްޔިތުންގެ މަޖިލީހުގެ ގޮނޑިއަކަށް ކުރިމަތިލަނީ ކާތިކް އާއި ކިރްތީ އެކުގައި ފިލްމަކުން؟ ބަޔޮޕިކްގެ ޝޫޓިން ފެށުމަށް ސަނީ ސައުތް އެފްރިކާއަށް\nއަދީބު މަރާ ހަނގުރާމަކުރަނީ، ހާލުގައި ޖެހުނު ދުވަހު އެކަކުވެސް ނެތް!؟\nރިޕޯޓް | ސިޔާސީ | 18 ޖޫން 2017 | 16 ކޮމެންޓް\nދުނިޔެ އޮޅެމުން ނިއުޅެމުން، ދުވަސްތައް މާޒީއާއެކު ވެގެންދާއިރު ހާދަހާވާ ގިނަ އިބްރަތްތަކެއް ދޫކޮށްފައިދެ އެވެ. ވަފާތެރިންނާއި ބޭވަފާތެރިން، ރަހުމަތްތެރިންނާއި ހަތުރުން ދައްކަ އެވެ. ލޯޯތްބާއި ހަމްދަރުދީއާއި ކުލުނު، އަނިޔާއާއި ބޭއިންސާފުގެ ރަހަތައް ދައްކަ އެވެ. އަހުމަދު އަދީބުގެ ހަޔާތުގެ ކުލަތަކަށް ނަޒަރު ހިންގާލި ކޮންމެ މީހަކަށް ވެސް މިފަދަ ފިލާވަޅުތަކެއް ލިބިގެންދާނެ އެވެ. އަދީބުގެ ހަޔާތުގެ ކުލަތަކަށް ބަލާލި ކޮންމެ މީހަކަށް ވެސް، ދުނިޔެ ހިނގަނީ ވިޔެފައި ހުންނަ ތޮށަލި ދުޅައެއް ހެން އެއްވަތް މަތީން އެއްވަތް ދަށުންކަން ހާމަވެގެންދާނެ އެވެ.\nއަދީބުގެ ރަން ޒަމާނަކީ ރާއްޖޭގެ ސިޔާސީ މަސްރަހުގައި ހަރަކަތާތްތެރިވަމުން ދިޔަ "ފެމުނު"ތަކަށް ވަރަށް ފާގަތި، ތަނަވަސް ދުވަސްތަކެކެވެ. މި ބަޔަކު ތިބީ "ފެމުނު"ތަކެއްހެން އަނގަ ހުޅުވާލައިގެންނެވެ. އެއްޗެއް ދިއްކޮށްލާއިރަށް ބޯލަނީ އެވެ. ދިން ވަރެއް ހަމަ ހެޔޮ ވަރެކެވެ. ފުރޭ އެއްޗެހިތަކެއް ނޫންކަން އެނގެނީ ދިވެހި ބައިތުލްމާލުގެ ފޫކަހާލާ ހިސާބަށް ދިޔައިރު ވެސް، ކައިކައި ބަނޑު ބޮޑުވި ކަމަށް ނުވާތީ އެވެ.\nއެއިރު މިހެން އުޅުނު ސިޔާސީ މީހުންނެކޭ ވަފާތެރި"ކުއްތާ"ތަކެކޭ އެއްގޮތެވެ. އަބަދު އަދީބުގެ ވަށާލައިގެންނެވެ. މުސްކުޅިން ބުނެ އުޅޭ ފަދައިން، ހަކުރު ދެންޏާ ބޮޑުބޭބެ އެވެ. އެއިރު އަދީބަކީ ބޮޑުބޭބެ އެވެ. ނުވަތަ ޒަމާނީ ގޮތުން ބްރޯ އެވެ. އަދީބު ވަށާލައިގެން މިނިސްޓަރުންނާއި މަޖިލިސް މެންބަރުންނާއި އެހެނިހެން ވެސް ސިޔާސީ މީހުން އުޅުނު ގޮތުން، އަދީބަށް އަނބިކަނބަލުންނާއެކު ވަގުތުކޮޅެއް ހޭދަކޮށްލަން ވެސް ދޫކޮށްނުލާނަމޭ ބުނާ ފަދަ އެވެ. އެ ބަޔަކު އަދީބު ދެކެ އިޝްގީ ލޯބިވެގެން އުޅުނު ފަދަ އެވެ.\nއަދީބާ ދިމާލަށް އެއްޗެކޭ ބުނާ އިރަށް، ތުހުމަތެއް ކޮށްލާއިރަށް، "ސައިބޯނި ބޮއްކޭ" "ޖަމަލު ފޮޑިއޭ" ކިޔާ އުޅުނު އަޑު ވެސް ދިރިތިބި ބަޔަކަށް ވިއްޔާ ވާނީ އިވިފަ އެވެ. ފެނުގެ ނިއުމަތް ލިބިފައި ތިބި ބަޔަކަށް ވާނަމަ، އަދީބުގެ އަނގަޔަށް ކޭކު ލައްވައި، މި ބަޔަކު އުޅުނު ގޮތް ވެސް ވާނީ ފެނިފަ އެވެ. އިވުމުގެ ނިއުމަތް ހުރި ބަޔަކަށް އަދީބޭ ކިޔައިގެން މި ބަޔަކު ދެއްކި ވާހަކަތައް ވެސް ވާނީ އިވިފަ އެވެ. ވިސްނުމުގެ ނިއުމަތުގެ ބޭނުން ހެޔޮ ގޮތުގައި ކުރާ މީހުންނަށް އެއިރު ވެސް މިވެގެން އުޅޭގޮތް އޮޅިފައެއް ނެތެވެ.\nއިރު ފެނުގައި ޖެހި އެ ދުވަސް ފާއިތުވެއްޖެ އެވެ. އަދީބުގެ ހަޔާތް ބަނަވެ، އެކަނިވެރިކަމާއެކު ކުޑަގޮޅިއެއްގައި އޮންނަން ޖެހިއްޖެ އެވެ. ރޭގަނޑުގެ އަނދިރިކަމާއި ދުވާލުގެ ގަދަ ހޫނު އެކަނިމާއެކަނި ތަހައްމަލު ކުރަން ޖެހިއްޖެ އެވެ. އާދޭހެވެ. ފޮނިކޮޅު ހުސްވުމުން، އެއިރު އަދީބުގެ ވަށައިގެން އެނބުރުނު މެހިމާބުރުތައް އޭނާ ދޫކޮށް ފިލައިފި އެވެ. ދޭނެ ހަކުރެއް ނެތުމުން ބޭނުން ކެނޑުނީ އެވެ. ބަލި ހާލުގައި އޮތް އިރު، ބޭސްފަރުވާ ކޮށްލަން ވަކާލާތު ކޮށްލާނެ ވަރު ވެސް އޭގެން އެކަކުގެ ވެސް ނެތީ އެވެ.\nއަދީބު ވިދާޅުވީ ތެދެކެވެ. އެކުވެރިންނާއި، އާއިލާއާއި، ހެޔޮއެދޭ މީހުންނާއި، ގާތް ތިމާގެ ކަމަކީ ކޮބައިކަން އޭގެ ފުރިހަމަ މާނައިގައި އޭނާއަށް ދަސްކޮށްދިން އެދުރަކީ ޖަލުގެ އެކަނިވެރިކަމެވެ. އެންމެ ގާތް ހެޔޮ އެދޭ މީހުންނަކީ ދަތި އުނދަގޫ ވަގުތުތަކުގައި އެކުގައި ތިބޭ މީހުންނެވެ. ގަދަ ކަނޑުގައި ދަތުރުކުރަންޖެހޭއިރު، އެކުގައި ތިބޭ މީހުންނެވެ. ނަމަވެސް، ދުނިޔެ ހިނގާ ބަދަލުވުމެއް ނެތް އުސޫލާ މެދު ފިކުރުކޮށްލައްވަ ބައްލަވާށެވެ.\nއަދީބު މެދުވެރިކޮށް ހިންގި ޖަރީމާތަކަކުން މާލީ ފައިދާ ލިބިގަނެގެން އެތައް ބަޔަކު މުއްސަނދިވެއްޖެ އެވެ. ކާރުތަކާއި، އަނގޮޓިއާއި ގަޑިތަކާއި، ފިހާރައާއި ގެއާއި ބިމާއި ރަށް ނަގައިގެން ބަޔަކު ދުނިޔެ ހޯދައިފި އެވެ. މި ދުވަހު، ހާލުގެ ދުލުން އާދޭހާއެކު މަދަދަކަށް އަދީބު އެދެމުންދާއިރު، އެ މީހުން އެ ދެނީ ބީރުކަންފަތެކެވެ. އަދީބުގެ ބޮލުގައި އަތްއަޅައި އަޑިއަށް ގަންބާލަނީ އެވެ. އަދީބު މަރާ ހަނގުރާމަކުރަމުންދާއިރު، އަދީބު ބޭނުންކޮށްގެން ދުނިޔޭގެ ޖާހާއި އުފަލާ އަރާމާއި ލައްޒަތު ހޯދި މީހުން އިންތިޒާރު ކުރަން އެ ދަނީ އަދީބުގެ މަރަށެވެ.\nއަދީބުގެ ހަޔާތުގެ ކުލަތަކަކީ ދިރިތިބި ބަޔަކަށް ފިލާވަޅެކެވެ. އިބްރަތް ހާސިލުކުރުމުގެ ގާބިލުކަން ހުރި ބަޔަކަށް ނަމަ، މަންފާ ކުރާނެ އެވެ. ވިސްނާ ފިކުރުކުރަން ބޭނުންނުވާ ބަޔަކަށް ނަމަ މިއީ، ބޭކާރު ތާކުންތާކުނުޖެހޭ ދެއުޅިއެއް ނުވާ ހުސް އަނގަ އެވެ.\n"އަދީބު ނައިބު ރައީސަށްވީ ހިސާބުން ވެރިކަން ވައްޓާލަން މައުމޫން މަސައްކަތް ފެއްޓެވި"\nނަސަންދުރަ މައްސަލާގައި 74 މިލިއަނަށްވުރެ ގިނަ ފައިސާ ދައްކަން އަދީބަށް އަންގައިފި\nއަދީބު ބޭރަށް ގެންދިއުމަށް ދިން ލަފާ މެޑިކަލް ބޯޑަށް ހުށަނާޅާ އޮންނަތާ ދެ މަސް!\nދެ މަސް ދުވަހަށް ފަހު އަދީބަށް އާއިލާއާއި ބައްދަލުކުރުމުގެ ފުރުސަތު ދީފި\nއެފަރަާތުން ކިތަންމެ ގަދަފަދަ ބާރެއް ދެއްވިޔަސް އޭގެ ޒާތުގަ ިހފަންނޭގެންޔާމު ތިކަހަލަ ހިތިނަތީޖާ ނިކުންނާނެ.\nހެހެއް! ތީ އެއްކަލަ ބޭބެމެން ކުރިން ދެއްކި ވާހަކަ!\nތިބާ އަށް ބާރެއް ލިބޭހިނދު ބޮޑާވެ އާރާއި ބާރު ލިބުނު ގޮތާއި ބާރު ދެއްވި ފަރާތް މަތިން ހަނދާން ނެތުމުގެ ނަތީޖާ ފެނިގެން ދާނީ ތިފަދަ ގޮތަކަށޭ ބުނެވިދާނެ!\nޔާމީނުއަށް ވެސް ހަމަ މިފަދަ ގޮތެއް މެދުވެރި ކުރައްވާށި..\nޑުރާ މާނިމޭ ގޮތް ބަޅަމާ\nފިރުއައްނު ވެސް އުޅުނު ދުނިޔޭގަ\nތިމާމެން ކުރާ ކަންތަށް އަނެކާ އައް ނޭގޭ ކަމަށް ހީނުކުރޭ .\nޢަދީބަށް އަދީބު އޮޅުނުގޮތް މިރިޕޯރޓްގައި ލިޔެލިނަމަ އަހަރެން މިރިޕޯރޓަށް ސަތޭކަ މާކްސް ދޭނަން.\nޢަދީބު އައްވެސް ބޭސްފަރުވާ ކުރެވެންޖެހޭނެ. ޢަދީބައް މާތްﷲ އަވަސް ޝިފާޢެއް މިންވަރު ކުރައްވާށި.\nއަދީބްއާ އެއްކޮޅަން ވާހަކަދައްކާ މީހުން ޖަލަންލާނެ ޔާމީނަކީ އެކަހަލަ މީހެއް . އެހެންވެ ބިރުގަންނަނީ\nމިހާރު އެންމެން ވެސް ބޭނުންވަނީ އަދީބު ބޭރުގެ ގައުމުކަށް ގެންގޮސް ފަރުވާ ކުރުމެވެ. އެކަމަކު ރާއްޖޭގެ ރައީސް މަރާލަން އުޅުނު މީހަކު އެހެން ބޭރުގެ ގައުމަކަށް ފުނުވުމުން އެތަނަކުން ހިމާޔަތް ހޯދައިގެން އެތަނުގައި ގޭންގު ހިންގަން ފުރުޞަތު ދޭން ސަރުކާރުން އަދި ބޭނުމެއް ނޫނެވެ، ރައީސް ނަޝީދު ވެސް މައިބަދައަށް ބޭސް ކުރަން އެދިޔަގޮތައް ....\nތިމާ ފޭހުނު އިލޮށި ހެރޭނިީ ހުދު ތިމާގެ ލޮލަށް. އަދީބު މިނިވަންކުރަން އިދިކޮޅުން ބޭނުންވަނީ ޔާމީން ފަލީހަތް ކޮށްލަން އަދި ޔާމީނު އެޙާ ބިރުން އުޅެނީވެސް އެހެންވެ. މި ދެން ވަރަށް ވާހަކަ. ވިސްނާފިކުރުކުރާ ބަޔަކައް އެގޭނެ.\nއަދީބައް ތައުބާވާން ލިބުނު ފުރުސަތެއް ނަމާދުކޮއްގެން ދުއާކުރޭ އެކަލާންގެ ބައްލަވާ ވޮޑިގެންވޭ\nއަދީބު ބަލި - އަދީބު ބައްޔެއް ނޫން. އަޖައިބެއްފަދަ ކަމެއްމީ. މީހަކުގެ ބަލިކަން ނުވަތަ ނޫންކަން ސާބިތުވާވަރަށް ވެސް ތަދާ ދޮގު އޮޅެނީތަ މިގައުމުގައި؟ ޑރ ކޯޓަށް ހާޒިރު ކުރަންވީނުން. ؟؟\nލައްބަ ލައްބަ... އަދީބު އަތުން ނަގާގެން ވެޑިން ޕާޓީބާއްވާ.. ހަނީމޫނަށްގޮސް ވިޔަފާރި ފަށާ ގެދޮރުގެ ކުލިދައްކާ ސާކަލާ ކާރުގަނެ ރީތި ހެދުން ގަނެ އެ ހެދުންތައް މިހާރުވެސް ލާގެންއުޅޭ މީޙުން ކޮބާތަ؟ އަޅެފަހެމީ ވަހަކި މީހެއްގެ ވާހަކައެއް ނޫން. ވަރަށް ބައިވަރު މީހުންގެ ވާހަކަ.\nމިމީހުން ހަމަ މިއަދު ބުނަންވީތަ އަހަންނަކަށް ނޭނގެޔޭ އެއީ ވަގުލާރިކަމެއް. އަހަންނަކަށް ނޭނގެއޭ އެއީ ކޮރަޕްޓްލާރިކަމެއް. ކާކުތޯ ގަބޫލުކުރަނީ. އެފައިސާގައި އެއްވެސް ބަރަކާތްތެރިކަމެއް ނެތްކަންޔަގީން. އަދި ކުރިއަށް އޮތްތަނުންވެސް އެފައިސާއިން ކުރިކަންކަމުން ބޮޑެތި ބަދުނަސީބުތައް އަންނާނެ. ތައުބާވެބަލަ.\nތިއީ މިހާތަނަށް ޢަހަރެމެންނަށް ފެނުނު ެންމެ އިބްރަތްތެރި ދިރި ހުރި މިސާލު .ހުރިހާކަމެއް މޮޅަށް ދެނެވޮޑިގެނަވަނީ ﷲ\nޚޮބައިތޮ ތިގޮތަށް ދިމާވި އެހެން މީހުންތައް\nނިއުމާ ރައްޔިތުންގެ މަޖިލީހުގެ ގޮނޑިއަކަށް ކުރިމަތިލަނީ\n7 މަސް ދުވަހަށް ފަހު މެންޑީ އެނބުރި ކުޅުމަށް\nކުދިން ހޯދުމުގެ މަސައްކަތް ހުއްޓާ ނުލާ ދަނީ ކުރަމުން: އެމްއެންޑީއެފް\nކާބޯތަކެތި އެއް އަގެއްގައި ހިފެހެއްޓުމަށް އެސްޓީއޯ އިން މަސައްކަތްތައް ފަށައިފި\nމޮރީނިއޯއާ މައްސަލައެއް ނެތް، ކްލަބު ދޫކޮށްލާކަށެއް ނުވިސްނަން: ޕޮގްބާ


Nukulhedhey meehunge inaayaiy bodu kuran husha elhee mashvaraa nukoh, thaaeedheh nei: MP Hassan | Mihaaru\nއެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް މަޖިލިހުގެ ޖަލްސާއެއްގައި ވާހަކަ ދައްކަވަނީ. --- ފޮޓޯ: މަޖިލިސް\nނުކުޅެދޭ މީހުންގެ އިނާޔަތް ބޮޑު ކުރަން ހުށަހެޅީ މަޝްވަރާ ނުކޮށް، ތާއީދެއް ނެތް: ހަސަން\n09 ޖުލައި 2019 - 12:41 41 comments\nނުކުޅެދުންތެރިކަން ހުންނަ މީހުންގެ އިނާޔަތް ބޮޑު ކުރަން ދަނގެތި ދާއިރާގެ ޖުމްހޫރީ ޕާޓީގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ރައްޔިތުންގެ މަޖިލިހަށް ހުށަހެޅުއްވީ ސަރުކާރާ އެއްވެސް މަޝްވަރާއެއް ނުކުރައްވައި ކަމަށާއި އެ އިސްލާހަށް ތާއީދު ނުކުރައްވާނެ ކަމަށް ހެންވޭރު ހުޅަނގު ދާއިރާގެ މެމްބަރު އަދި އެމްޑީޕީގެ ޗެއާޕާސަން ހަސަން ލަތީފް މިއަދު ވިދާޅުވެއްޖެ އެވެ.\nނުކުޅެދުންތެރިކަން ހުންނަ މީހުންގެ ހައްގުތައް ރައްކާތެރިކުރުމާއި މާލީ އެހީތެރިކަން ފޯރުކޮށްދިނުމުގެ ގާނޫނަށް ނާޒިމް ހުށަހެޅުއްވި އިސްލާހުގައި ވަނީ އެ މީހުންނަށް 5000ރ. އާއި 7000ރ. އާ ދެމެދުގެ އިނާޔަތެއް ދިނުމަށެވެ. އެފަދަ މީހުންނަށް މިހާރު ގާނޫނުގައިވާ ގޮތުން ދެނީ 2000ރ.ގެ އިނާޔަތެކެވެ.\nމީގެއިތުރުން އެ މީހެއްގެ ހުންނަ ނުކުޅެދުންތެރި ކަމެއްގެ ސަބަބުން ދިގު މުއްދަތަކަށް އެނދުމަތި ކުރެވިފައިވާ މީހުންނަށް މަދުވެގެން 9000ރ.ގެ އިނާޔަތެއް ދޭން ވާނެ ކަމަށް ބިލްގައިވެ އެވެ.\nބިލަށް ބަހުސް ކުރައްވަމުން ހަސަން ލަތީފް މަޖިލިހުގައި ވިދާޅުވީ ނުކުޅެދުންތެރިކަން ހުންނަ މީހުންނަށް އޯގާތެރިކަމާ އެކު އަޅާލެވޭނެ ރަނގަޅު އިންތިޒާމުތަކެއް ހަމަޖެއްސުމަކީ އެމްޑީޕީގެ ވިސްނުމެއް ކަމަށެވެ. އަދި ގާނޫނުގައި ކަންކަން ފުރިހަމަ ކުރަން ހުރި ނަމަ، އެކަން ކުރުމަށް ތާއީދު ކުރައްވާ އިރު، ބިލް އޮތީ ދައުލަތަށް މާލީ ބޮޑު ބުރައެއް އުފުލޭ ގޮތަށް ކަމަށް އޭނާ ވިދާޅުވި އެވެ.\nހަސަން ވިދާޅުވި ގޮތުގައި އެންމެ މުހިންމު ކަމަކީ ނުކުޅެދުންތެރިކަން ހުންނަ މީހުންނަށް ދައުލަތުން ފޯރުކޮށްދޭން ޖެހޭ ހިދުމަތްތައް އެންމެ ފުރިހަމަ އަށް ފޯރުކޮށްދިނުމެވެ. އެއީ އެ މީހުންނަށް މާލީ މަންފާއެއް ދިނުން ނުވަތަ ފައިސާ ދިނުން ވެސް ނޫން ކަމަށް ހަސަން ވިދާޅުވި އެވެ.\n"މި މަޖިލިހުން ކުރަންވީ ކަމަކީ ސަރުކާރުން ހިދުމަތްތައް ދިނުމުގައި ހުރި ދަތިތައް ހޯދައި، ދެނެގަނެ، އެކަންކަމަށް ހައްލު ހޯދޭނެ ގޮތެއް މަޖިލިހުން ކުރުން،" ހަސަން ވިދާޅުވި އެވެ.\nހަސަން ވިދާޅުވި ގޮތުގައި މެނިފެސްޓޯގެ އެކްޝަން ޕްލޭނެއް އެކުލަވާލައި، އޭގައި ކުރާނެ ހަރަދުތައް ކަނޑައަޅާފައިވާ އިރު، ބިލްގައި ބުނާ ކަންކަން ކުރުމަކީ ދައުލަތަށް ބުރަވާނެ ކަމެކެވެ. އަދި މި އަހަރަށް އަމާޒުކޮށް ބަޖެޓެއް ހިނގަމުން ދަނިކޮށް ފައިސާ ދޭން އުނދަގޫވާނެ ކަމަށް އޭނާ ވިދާޅުވި އެވެ.\nޖުމްހޫރީ ޕާޓީގެ ނައިބު ލީޑަރު ކަން ކުރައްވާ ނާޒިމް، ސަރުކާރު ކޯލިޝަންގެ ޕާޓީއެއްގެ ގޮތުގައި އޮވެ، ސަރުކާރާ މަޝްވަރާ ނުކުރައްވާ މަޖިލިހަށް ބިލް ހުށަހެޅުއްވުމުން އެ ބިލަށް ތާއީދު ނުކުރެއްވޭ ކަމަށް ވެސް ހަސަން ވިދާޅުވި އެވެ. ޖުމްހޫރީ ޕާޓީން ބިލްތައް މަޖިލިހަށް ހުށަހަޅާ އިރު، ސަރުކާރާ އެކީގައި މަޝްވަރާ ކުރާނެ ކަމަށް އެމްޑީޕީން ކުރިން ގަބޫލު ކުރި ކަމަށް ވެސް ހަސަން ވިދާޅުވި އެވެ.\n"އެމްޑީޕީން ބިލްތައް ހުށަހަޅާ އިރު، އެ ކުރާ ގޮތަށް ސަރުކާރާ މަޝްވަރާ ކުރަން ޖެހޭނެ. އެހެން ނޫނީ ސަރުކާރު ކޯލިޝަންގައި އޮތް ޖުމްހޫރީ ޕާޓީގެ ނިޔަތާ ދޭތެރޭގައި ރައްޔިތުން ސުވާލު ކުރާނެ. މިއަދު ފެނިގެން ދިޔައީ ފިނޭންސް މިނިސްޓަރާ މަޝްވަރާ ނުކުރާ ކަން،" ހަސަން ވިދާޅުވި އެވެ.\nހެންވޭރު ދެކުނު ދާއިރާގެ މެމްބަރު ހުސެއިން ޝަމީމް (އަނދުން ހުސެއިން) މަޖިލިހުގައި ވާހަކަ ދައްކަވަނީ. --- ފޮޓޯ: މަޖިލިސް\nސަރުކާރާ މަޝްވަރާ ނުކޮށް، މިފަދަ ބިލްތައް ހުށަހެޅުމުގެ ނަތީޖާއަކަށް ވާނީ ސަރުކާރަށް ނޭދެވޭ ބުރައެއް އުފުލުމަށް މަޖިލިހުން ބަހެއް ބުނަން ޖެއްސުން ކަމަށް ހަސަން ވިދާޅުވި އެވެ. ނުކުޅެދުންތެރިކަން ހުންނަ މީހުންނަށް ދޭ ހިދުމަތްތައް ފުޅާކުރަން ފުރިހަމަ އަށް ތާއީދު ކުރައްވާ ކަމަށް ވެސް އޭނާ ވިދާޅުވި އެވެ.\nހެންވޭރު ދެކުނު ދާއިރާގެ މެމްބަރު އަދި އެމްޑީޕީގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު ހުސެއިން ޝަމީމް (އަނދުން ހުސެއިން) ވިދާޅުވީ ނުކުޅެދުންތެރިކަން ހުންނަ މީހުންނަށް މިހާރު ވެސް އިނާޔަތާއި އާލާތްތައް ފޯރުކޮށްދެމުން އަންނަ ކަމަށެވެ. އަދި އެފަދަ މީހުންނަށް ތައުލީމީ ފަހި ސިޔާސަތުތަކެއް މިހާރަށް ވުރެ ފުރިހަމަވުމަކީ މުހިންމު ކަމެއް ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން ވަރަށް ލޯބިވޭ (ނުކުޅެދުންތެރިކަން ހުންނަ) އެމީހުން ދެކެ. އެކަމަކު މިކަން ކުރެވޭނީ ސަރުކާރަށް ކެރިފޯރުންތެރިކަން ހުރި މިންވަރަކުން،" ހުސެއިން ވިދާޅުވި އެވެ.\nހުސެއިން ވިދާޅުވީ ނުކުޅެދުންތެރިކަން ހުންނަ މީހުންނަށް ލިބޭ ފައިސާއަކީ އެ މީހުންނަށް އެންމެ މުހިންމު އެއްޗެއްގެ ގޮތުގައި ގަބޫލު ނުކުރައްވާ ކަމަށެވެ. އެހެންވެ، ނުކުޅެދުންތެރިކަން ހުންނަ މީހުންނަށް ލިބޭ އިނާޔަތްތައް ބޮޑުކުރަން ތާއީދު ނުކުރައްވާ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް މަޖިލީހުގެ މެމްބަރުން ނުކުޅެދުންތެރިކަން ހުންނަ މީހުން މެމްބަރު މުހައްމަދު ނާޒިމް (ދަނގެތި) އެމްޑީޕީގެ ޗެއާޕާސަން ހަސަން ލަތީފް